text:
ནུབ་བྱང་བོད་སྐད་ཡིག་རིག་གནས་སློབ་གླིང་གི་ཞིབ་འཇུག་སློབ་མ་མགོན་པོ་སྐྱིད་ཀྱིས་དྲི་བ་བཏོན་ཞིང༌།
འཇམ་དབྱངས་སྐྱིད་ཀྱིས་དྲིས་ལན་བཏབ།
༡.དྲི་བ། དེང་སྐབས་གྲོང་ཁྱེར་ཁག་ན་བོད་མོ་སྨད་འཚོང་མ་ཇེ་མང་དུ་འགྲོ་བཞིན་པར་ཁྱེད་ལ་ལྟ་ཚུལ་ཅི་འདྲ་ཡོད།
དྲིས་ལན། དྲ་རྒྱ་དང་དུས་དེབ་སོགས་ཀྱི་སྟེང་སྡང་སེམས་ཀྱིས་ཁེངས་པའི་སྐྱེས་པ་སྐོར་ཞིག་གིས“སྨད་འཚོང་མ། འཕྱོན་མ། གཡེམ་མ”སོགས་མིག་ལ་བརྩེ་ཞིང་རྣ་བར་གཟན་པའི་མིང་ཚིག་སྤྱད་དེ་བུད་མེད་སྤྱིའི་མི་གཤིས་ལ་དམའ་འབེབས་བྱེད་དང་བྱེད་ཀྱིན་འདུག ཐ་ན་བརྩམས་ཆོས་སུ་ཁེ་དབང་དང་འདྲ་མཉམ་གྱི་མིང་ཚིག་གིས་ཕྱུག་པའི་ཤེས་ཡོན་ཅན་འགྱན་སངས་རྒྱས་དོན་གྲུབ་ལགས་ཀྱང་ཚིག་འདི་རིགས་བཀོལ་རྒྱུར་དགའ་ཚོད་རེད། དེ་དག་གིས་ང་དང་ང་འདྲ་བའི་སྤུན་མོ་ཚོའི་སྙིང་ལ་རྨ་ཁ་བཟོས་ཡོད། དེ་རིང་འདི་འདྲའི་དྲི་བ་ཞིག་དང་གློ་བུར་འཕྲད་སྐབས་ང་རང་ཡུལ་ཡུལ་བོར་བཏང༌།
ཚོང་རྫས་གང་ཞིག་ལ་ཚོང་ར་ཡོད་པ་ན་ད་གཟོད་ཚོང་རྫས་དེ་བྲིན་རྒྱུགས་དང་དར་ཁྱབ་འབྱུང་བ་ལས་ཚོང་ར་མེད་ཙ་ན། ཚོང་རྫས་དེ་སྐད་ཅིག་ཙམ་ཡང་གནས་མི་ཐུབ་པ་འཇིག་རྟེན་གྱི་ཆོས་ཉིད་རེད། གནས་ལུགས་དེ་ཁོ་ཚོས་རྟོགས་ཀྱང་སྣང་མེད་དུ་བཞག་པ་ནི་ཤིན་ཏུ་ཕངས་པའི་གནས་རེད་ལ། ཚོང་རྫས་དེ་ཉོ་མཁན་ཏག་ཏག་ཁོ་རང་ཚོ་དང་སྐྱེ་ཁམས་གཅིག་འདྲ་ཡིན་པའི་མི་བུ་དག་ཡིན་པ་ལ་བསམ་བློ་འཁོར་གྱི་མེད་པ་ནི་དེ་བས་ཀྱང་དགོད་བྲོ་མི་ཡོང་ངམ། སྨད་འཚོང་མཁན་དང་སྨད་ཉོ་མཁན་གཉིས་ལས་གང་ཡག་གང་བཙོག གང་བཟང་གང་ཞན་གྱི་དབྱེ་བ་སུ་ཡིས་ཇི་ལྟར་འབྱེད།
ཧྥ་རན་སིའི་བུད་མེད་རྩོམ་མཁན་སི་མོན་ཏེ་འབོ་ཝར་གྱིས་བུད་མེད་སྨད་འཚོང་གི་ལས་ལ་ཞུགས་པའི་འབྱུང་རྩ་དང་རྒྱུ་རྐྱེན་གང་མང་བརྗོད་འདུག་པ་ལས། བུད་མེད་སྐོར་ཞིག་གིས་བརྩེ་དུང་གི་ཕམ་ཁ་མྱངས་པ་དང༌། གྲོང་ཁྱེར་གྱི་བུ་རྫི་མར་ཁྱིམ་བདག་གི་བཙན་གཡེམ་ཐེབས་པ། ཞིང་གྲོང་གི་བུ་མོ་གྲོང་ཁྱེར་དུ་ཡོང་བ་གཞན་གྱི་གཡོ་འོག་ཏུ་ཚུད་དེ་ཕྱུགས་ཆུང་མའི་ལང་ཚོ་བརླགས་པ་སོགས་ཀྱིས་སྨད་འཚོང་གི་ལས་ལ་ཞུགས་པ་རེད་ཟེར། བུ་མོ་ཚོས་རང་གི་ཕྱུགས་ཆུང་གི་ལང་ཚོ་ལ་ཚེ་སྲོག་ལྟར་གཅེས་འཛིན་བྱེད་པ་དེ་ལ་ཡང་རྒྱུ་རྐྱེན་མེད་པ་ཞིག་མ་རེད། དེ་ནི་སྒེར་ལ་བདག་པའི་ལམ་ལུགས་བྱུང་བ་ནས་དར་བ་རེད། སྐྱེས་པས་རང་གི་བུ་རྒྱུད་ངོ་མར་ཤུལ་ནོར་བསོགས་འཇོག་ཆེད། བུ་མོ་གང་དེ་གཉེན་སྒྲིག་སྐབས་ཕྱུགས་ཆུང་མ་ཡིན་དགོས་ལ། ཕྱུགས་ཆུང་མར་དད་གུས་བྱེད་པའི་སྲོལ་ལུགས་དུས་དེ་ནས་དར་ཚུལ་བརྗོད་འདུག
ཕ་ཡུལ་མདོ་སྨད་ལྷོ་རྒྱུད་ནས་ཡིན་པའི་གྲོགས་མོ་འཛམ་དཀར་གྱིས་བཤད་པ་ལྟར་ན། ཡུལ་དེའི་འབྲོག་ཁུལ་ཁ་ཤས་སུ་སྲོལ་དེ་ད་ལྟའང་མ་ཡལ་མ་དོར་བར་གནས་འདུག་ཟེར། ཡིན་ནའང་ཕྱུགས་ཆུང་མ་ལ་བཙན་གཡེམ་བྱེད་པའི་གནས་ཚུལ་གང་བྱུང་དུ་མཐོང་ཐུབ་སྟེ། ཉེ་བའི་ཆ་ལ་ཡང་ཁོ་མོའི་ངོ་ཤེས་བུ་མོ་ཞིག་ལ་བཙན་གཡེམ་བྱས་ནས་ཡུན་རིང་འགོར་མི་འདུག འདིར་ང་ཚོས་ཤེས་དགོས་པ་ཞིག་ནི། ལས་ངན་པ་དེ་བྱེད་མཁན་སྐྱེས་པ་ཡིན་པ་དང༌། མཇུག་འབྲས་དེར་སྨད་མཁན་ཡང་སྐྱེས་པ་ཁོ་རང་ཚོ་ཡིན་པ་དེ་རེད།
གནའ་བོའི་དུས་སུ་རྒྱ་མི་རིགས་ལ་མཚོན་ན། སྨད་འཚོང་མའི་འབྱུང་ཁུངས་གཙོ་བོ་བུད་མེད་ཉེས་ཅན་དང་སྐྱེས་པ་ཉེས་ཅན་གྱི་ཆུང་མ་དང་བུ་མོ་དག་ཡིན་པ་རེད་ཟེར། ཡིན་ནའང་འུ་ཅག་གི་སྨད་འཚོང་མའི་རིགས་དུས་ནམ་བྱུང་བ་དང༌། བུད་མེད་དེ་དག་ལས་ཀ་དེར་ཞུགས་པར་ཡིད་འཐད་ཡོད་མེད་དང་རྒྱུ་རྐྱེན་གང་ཡིན་ང་ལ་གསལ་པོར་བཤད་རྒྱུ་མེད། སྨད་འཚོང་གི་ལས་རིགས་ལ་ཞུགས་མཁན་གྱི་བོད་པའི་བུད་མེད་རྣམས་ལ་རང་རང་གི་རྒྱུ་རྐྱེན་དང་རྒྱུ་མཚན་རེ་བརྗོད་རྒྱུ་ཡོད་ངེས་ནའང༌། རང་ཉིད་བུད་མེད་ཅིག་ཡིན་པའི་ཆ་ནས། ལས་ཀ་འདི་རིགས་བྱེད་མཁན་གྱི་བུད་མེད་ལ་སྣང་ཆུང་གི་ལྟ་ཚུལ་རེ་ངང་ངམ་ཤུགས་ཀྱིས་ཐོན་ཡོང༌།
སྨད་འཚོང་གི་ལས་ཀ་བྱེད་མཁན་མང་ཆེ་ཤས་ནི་སློབ་གསོ་ཐོབ་མྱོང་མེད་པའི་རོང་འབྲོག་ཕྱོགས་ནས་ཡོང་བའི་བུད་མེད་ཡིན་པ་འདྲ། ཁོ་མོ་ཚོར་ནད་ཡམས་དང་འགོས་ནད་འགོག་པའི་འདུ་ཤེས་དབེན། དེ་དང་འདྲ་བར་ནད་འགོག་གི་འདུ་ཤེས་རྩ་བ་ནས་མེད་པའི་རོང་འབྲོག་ཕྱོགས་ཀྱི་སྐྱེས་པ་སྐོར་ཞིག་གྲོང་ཁྱེར་དུ་ཡོང་ནས་ནད་ཡམས་རིན་གྱིས་ཉོས་ཏེ་དྲག་སྐྱེད་དཀའ་བའི་མཚན་མའི་ནད་སྐོར་ཞིག་རང་གི་ཕ་ཡུལ་དུ་འཁྱེར་བཞིན་འདུག
ཉེ་ལམ་བུད་མེད་ཀྱི་འཕྲོད་བསྟེན་བདེ་ཐང་སྐོར་གྱི་འཆད་ཁྲིད་ཅིག་གི་སྟེང་སྨན་པ་བསོད་ནམས་འཚོ་ལགས་ཀྱིས་གནས་ཚུལ་འདི་འདྲ་ཞིག་གླེང༌། མོའི་ནད་པའི་ནང་དུ་མཚོ་སྔོན་པོའི་གཡོན་རུ་ནས་ཡོང་བའི་བུད་མེད་ལོ་ཆུང་ཞིག་འདུག བུ་མོ་དེར་སྦྱར་མའི་ནད་ཚབས་ཆེན་ཞིག་འགོས་འདུག་ལ། ཁོ་མོའི་སེམས་ཁམས་ཧ་ཅང་བཙོག་པས་གཤགས་བཅོས་བྱས་ཚར་རྗེས། སྨན་བརྗེ་ཐེངས་རེ་ལ་ངུ་བ་དང་འབྲོ་བ་སོགས་ཀྱི་སྨན་བཅོས་ཡག་པོ་བྱེད་དུ་མི་འཇུག་ཟེར། ཡིད་སྐྱོ་བ་ཞིག་ལ། མོའི་མཚན་མའི་ནད་དེ་ནི་ཏག་ཏག་ཁོ་མོའི་ཁྱོ་གས་ཟི་ལིང་གི་རླངས་འཁོར་ས་ཚིགས་སུ་སྨད་འཚོང་མ་ལས་རིན་གྱིས་ཉོས་ཡོང་བ་རེད་ཟེར། ངས་སྨན་པར་ཁོ་མོས་རང་གི་སྐྱེས་པར་ལེ་བདའ་བྱེད་ཀྱིན་ཡོད་དམ་ཞེས་དྲིས་པར། སྨན་པས་ཞིང་འབྲོག་བུད་མེད་ཚོས་དེ་ལ་ལེ་བདའ་ཙམ་ཡང་བྱེད་ཤེས་ཀྱིན་མེད་པ་འདྲ། ཁོ་མོ་ཚོས་འདི་ལས་དབང་རེད་ཅེས་པའི་སྐད་ཆ་དེ་བཤད་ཀྱིན་འདུག་ཟེར།
འདི་ནི་སྐྱེས་པ་སྐོར་ཞིག་གིས་ཉེས་པ་མེད་ལ་ལེ་བདར་མི་མཁས་པའི་ཆུང་མ་དང་བྱིས་པའི་ཚེ་སྲོག་དང་བདེ་ཐང་ལ་ཁྱེར་ཡོང་བའི་སྡུག་བསྔལ་དང་ཉེན་ཁ་རེད། གནས་ཚུལ་དེ་རིགས་དཔལ་འབྱོར་གྱི་ཆ་རྐྱེན་ཅུང་བཟང་བའི་འབྲོག་ཕྱོགས་ས་ཁུལ་དུ་ཚབས་ཆེ་ཞེས་པ་གཞན་ལས་ཐོས་མྱོང༌།
འདོད་ལ་རྔམ་ཞིང་དངུལ་ལ་ལག་ཐོགས་མེད་པའི་སྐྱེས་པ་དང༌། དངུལ་ལ་དགའ་ཞིང་ངལ་རྩོལ་ལ་མི་སྤྲོ་བའི་བུད་མེད་དག་ཕྲད་པ་ན། འདོད་ཆགས་དང་སྒོར་མོའི་སླད་དུ་ཡོད་ཚད་ཕངས་མེད་དུ་གཏོང་བའི་སྙིང་སྟོབས་དེ་དྲི་མེད་ཀུན་ལྡན་ལས་ཀྱང་ཆེའོ།། གནས་བབ་དེ་འདྲར། རང་གི་ཚེ་སྲོག་དང་བདེ་ཐང༌། གཞན་གྱི་བྱིས་པ་དང་ཁྱིམ་མིའི་སླད་དུ་ཅི་ནུས་ཀྱིས་བསམ་བློ་རེ་གཏོང་དགོས། དེ་ལས་ཀྱང་ཚབས་ཆེ་བ་ནི། དེང་སྐབས་འཛམ་གླིང་ཧྲིལ་བོར་ཟང་ཟིང་ལང་ལོང་དུ་བཏང་བའི་ཨེ་ཙི་ཟེར་བའི་འཇིགས་སུ་རུང་བའི་ནད་ཅིག་ཡོད་པ་རེད། ནད་དེ་གཙོ་བོ་ཕོ་མོའི་བར་ལུས་འབྲེལ་བྱུང་བ་དང་ཟུངས་ཁྲག་བརྒྱུད་ནས་ཕན་ཚུན་ལ་འགོ་བ་དང༌། ཡང་མཚན་མའི་ནད་རིགས་བྱུང་མཁན་ལ་ནད་དེ་ལྷག་པར་འགོ་སླ་བ་རེད། ནད་དེར་སྲིད་འབྱོར་འཛམ་གླིང་གི་ཡང་རྩེར་སླེབས་པའི་ཨ་རི་རྒྱལ་ཁབ་ལའང་ད་ཕན་བཅོས་ཐབས་ཤིག་མེད་ན། ང་ཚོ་ནི་མི་འབོར་གྱི90%ཡིག་རྨོངས་པ་ཡིན་པའི་མི་རིགས་ཤིག་ཡིན་གཤིས། ལས་ངན་ཏེ་ནད་དེ་རིགས་བྱུང་དུས་མི་རིགས་འདི་སྟོངས་རྒྱུའི་ཉེན་ཁའང་འབྱུང་རྒྱུ་རེད། དེ་བས་མི་རིགས་ཀུན་པོས་དེའི་ཉེན་ཁ་ཤེས་དགོས་ཤིང༌། གསར་ལམ་སྣ་ཚོགས་ཏེ་ཚགས་པར་དང་དུས་དེབ། བརྙན་འཕྲིན་དང་རླུང་འཕྲིན་ཀུན་ཏུ་དོན་དག་འདིའི་ཚབས་ཆེན་རང་བཞིན་གསལ་རྟོགས་ཀྱིས་དེའི་རྒྱུ་འབྲས་རྐྱེན་གསུམ་ལ་བགྲོ་གླེང་ཞིབ་ལྷུག་བྱས་ན་འགྲིག
སྨད་འཚོང་གི་སྣང་ཚུལ་འདི་ནི་མིག་ལ་བཙོག་ཅིང་མཚན་སྙན་བརླག་པའི་དོན་ཞིག་ཡིན་ནའང༌། འདི་ནི་ང་ཚོའི་སྤྱི་ཚོགས་སུ་གནས་པའི་དོན་དངོས་རེད། དེ་བས་དེ་ལ་གདོང་གཏོད་རྒྱུ་ལས་གཡོལ་ཐབས་མེད། ལས་ཀ་འདི་རིགས་དང་ཁ་འབྲལ་དཀའ་བའི་སྐྱེས་མ་ཚོར་ཞུ་རྒྱུ་ཚིག་གཅིག་ནི། རང་ལུས་སྲུང་སྐྱོབ་ཀྱི་ཆེད་དུ་གང་ནུས་སྒོས་སྲུང་ཤུབས་སྤྱོད་དགོས། ངེས་པར་དུ་སྤྱོད་དགོས། འདི་ནི་ང་ཧ་ཅང་འུ་ཐུག་པའི་སྐད་ཆ་ཞིག་ཡིན་ནའང༌། ལས་དབང་གཅིག་པའི་བུད་མེད་ཁྱོད་ལ་ངས་སྐད་ཆ་འདི་ལས་གཞན་ཅི་ཞིག་བཤད་དགོས་མི་ཤེས།
༢.དྲི་བ། ཕྱིའི་རྒྱལ་ཁབ་ཀྱི་སྐྱེས་མ་ཚོར་བསྡུར་ན། རང་བོད་མོ་ཚོར་གཞན་བརྟེན་གྱི་བསམ་བློ་ཤུགས་དྲག་པའི་ཚོར་སྣང་བྱུང་ཨེ་མྱོང༌།
དྲིས་ལན། བུད་མེད་རྣམས་ལ་གཞན་བརྟེན་སྲིན་འབུ་ཞེས་པའི་འུ་ཅག་གི་སྐྱེས་པ་ཚོའི་སྐད་ཆ་དེ་ཐོས་སྐབས་ངའི་སྣང་ངོར་རྒྱུན་དུ། ཙག་བསེར་བུ་ནང་ལ་མ་སོང༌། གངས་ཁ་བའི་ཁྲོད་དུ་མ་ཞུགས། ཁང་བཟང་ཡག་པོ་དང་གོད་ཁ་དྲོན་མོ་ནས། ཟས་ཞིམ་པོ་ཟོས། གོས་ཡག་མོ་གྱོན། ལས་གང་ཡང་མ་བྱས་རུང་ཟས་རང་འགྲུབ་དང་གོས་རང་འགྲུབ། ཤ་འཇམ་མདངས་དཀར་གྱི་བུད་མེད་དག་གི་སྣང་བརྙན་ཡིད་ལ་འཁོར་ཡོང༌།
ངའི་བསམ་པར་རོང་འབྲོག་ཕྱོགས་སུ་སྐྱེས་པ་དང་བུད་མེད་རྣམས་གཅིག་ལ་གཅིག་བརྟེན་གྱིས་འཚོ་བ་རེད། དེ་ཡང་བུད་མེད་ཀྱིས་ནང་གི་ཁྱིམ་ལས་ནས་ཕྱིའི་ཞིང་ཕྱུགས་ལས་ཀྱི་ལས་ཀ་མང་ཆེ་ཤས་བྱེད་ཀྱིན་ཡོད་པ་རེད། ཡིན་ནའང་བསམ་བློའི་བཀོད་པའི་སྟེང་བུད་མེད་སྐྱེས་པ་ལ་བརྟེན་པ་ཅུང་མང་ན་ཐང༌། དེ་རྐྱེན་བྱས་ནས་གཞན་བརྟེན་སྲིན་འབུ་དང༌། གསུམ་བརྟེན་ཏེ་ཕ་བརྟེན་ཁྱོ་བརྟེན་བུ་བརྟེན་ཞེས་པའི་ལྟ་ཚུལ་དེ་གྲུབ་པ་རེད་སྙམ། བདག་གི་བསམ་པར་ཁོ་ཚོ་ནི་གཅིག་ལ་གཅིག་བརྟེན་གྱིས་འཚོ་བར་མ་ཟད། ལུས་པོའི་ངལ་རྩོལ་ཐད་སྐྱེས་པ་སྐྱེས་མར་བརྟེན་པ་ཅུང་མང་བར་འདོད། དེ་བས་གཞན་བརྟེན་སྲིན་འབུ་དང་གསུམ་བརྟེན་ཞེས་པའི་སྐད་ཆ་དེ་གཞི་འཛིན་ས་ཡོད་མེད་ལ་ཡུན་གྱིས་བརྟག་དགོས།
གྲོང་ཁྱེར་དུ་བོད་ཁྱིམ་ཕལ་མོ་ཆེ་ན། བུད་མེད་ཀྱིས་རང་གི་གཞུང་ལས་ཞོར་དུ། བྱིས་པར་བདག་སྐྱོང་དང་ཁྱིམ་ལས་བྱེད་པ་སྐྱེས་པ་ལས་མང་ཞིང༌། ཁྱིམ་གྱི་འགན་ཁུར་གཙོ་བོ་ཡང་བུད་མེད་དག་གི་ཕྲག་ཏུ་བབས་ཡོད་རེད། མིག་སྔའི་གནས་ཚུལ་ལྟར་ན། གཞན་བརྟེན་སྲིན་འབུའི་ཆོ་ལོ་འདི་ཚམ་ཚོམ་ཅི་ཡང་མེད་པར་རེ་ཞིག་སྐྱེས་པ་ཚོར་གནང་ན་འགྲིག་བསམ།
༣.དྲི་བ། དེང་སྐབས་སློབ་གྲྭ་ཆེན་མོའི་གསར་བུ་མང་པོ་ཞིག་གིས་བུ་མོ་ཚོ་འགུག་ཐུབ་མིན་གཙོ་བོ་ནི་སྐད་ཆའི་སྒྱུ་རྩལ་ལ་རག་ལས་འདུག་ཅེས་བརྗོད་པ་ལྟར། སློབ་གྲྭའི་སྐྱེས་པ་རེ་འགའི་གླེང་གཞི་གཙོ་བོ་བུད་མེད་དུ་འགྱུར་ཡོད་པའི་སྣང་ཚུལ་ཞིག་གདའ། ཁྱེད་ཉིད་སློབ་གཉེར་བྱེད་བཞིན་པའི་སྐབས་ཀྱི་འཚོ་བའི་གནས་ཚུལ་དང་བསྡུར་ཏེ་བསམ་ཚུལ་གསལ་བཤད་བྱ་རོགས།
དྲིས་ལན། ངས་བསམ་ན། སྐྱེས་མོ་ཞིག་སྐྱེས་ཕོ་གང་རུང་ལ་དགའ་ནས་ཁོ་པ་གྲོགས་སུ་འདེམ་སྐབས། དེ་ལ་རྒྱུ་རྐྱེན་མང་པོ་ཡོད་ངེས། སྐད་ཆའི་སྒྱུ་རྩལ་ཡང་དེ་ནང་གི་གཅིག་ཡིན་རྒྱུ་རེད། ཡིན་ནའང་སྒྱུ་རྩལ་ཅན་གྱི་སྐད་ཆ་བཤད་རྒྱུ་དེ་འདྲའི་ལས་སླ་མོ་ག་ལ་ཡིན་ཏེ། དེར་ཡང་སྔོན་འགྲོའི་ཆ་རྐྱེན་གང་མང་ཚང་དགོས་པར་འདོད།
སྤྱིར་སྐྱེས་པ་རྣམས་བུད་མེད་གླེང་རྒྱུར་དགའ་བ་དེ་ཡང་ཁོ་པ་ཚོའི་རང་གཤིས་ལ་འབྲེལ་བ་ཡོད་པ་རེད། ང་ལ་དྲན་པ་ཡོད་པ་ནས་གྲོང་ཚོའི་སྐྱེས་པ་ཚོས་བུད་མེད་གླེང་ཞིང༌། སློབ་གྲྭ་ནས་སྐྱེས་པ་སློབ་གྲོགས་ཚོས་སྐྱེས་མ་གླེང་གི་འདུག ད་ལྟ་གཞུང་ལས་ཁང་དུ་ལས་གྲོགས་སྐྱེས་པ་ཚོས་བུད་མེད་གླེང་མུས་སུ་ཡོད། དེ་ནི་ཁོ་ཚོའི་མི་ཚེ་གཅིག་ལ་གླེང་མི་ཚར་བའི་གཏམ་རྒྱུད་རིང་མོ་ཞིག་ཡིན་སྲིད་ཅིང༌། ཡང་ཁོ་ཚོའི་སྙིང་གི་ནོར་བུ་དང་སེམས་ཀྱི་ཚེར་མའང་ཡིན་ནོ།།
ང་རང་སློབ་གཉེར་བྱེད་དུས་དང་ད་ལྟ་བསྡུར་ན། བརྩེ་དུང་འཚོལ་སྙེག་བྱེད་སྟངས་ལ་འགྱུར་བ་ཅུང་བྱུང་ཡོད་རྒྱུ་རེད་འདོད། རྒྱུ་མཚན་སྐབས་དེར་སྐྱེས་ཕོ་མོ་ཚང་མའི་སེམས་ཁམས་ཅུང་གཙང་མ་དང་ལྷད་མ་འདྲེས་པ། ཁེ་ཕན་ལས་བརྩེ་དུང་སྙེག་གི་འདུག་བསམ། དེ་ལྟར་བཤད་ན། ད་ལྟ་ཚང་མས་ཁེ་ཕན་རྐྱང་སྙེག་པ་རེད་ཟེར་བ་གཏན་ནས་མིན། ཡིན་ནའང་ལྟོས་བཅས་སུ་དེ་འདྲ་ཞིག་ཨེ་ཡིན་འདོད།
སྐྱེས་པ་ནི་ཆབ་སྲིད་ཀྱི་སྲོག་ཆགས་དང་བུད་མེད་ནི་བརྩེ་དུང་གི་སྲོག་ཆགས་ཡིན་ཟེར་བ་བཞིན། ང་རང་ནི་བརྩེ་དུང་རིང་ལུགས་པ་ཤ་སྟག་ཅིག་ཡིན། ངས་བརྩེ་དུང་འོ་སྤྲིས་ཀྱི་མངར་ཁ་མྱངས་མྱོང་ལ། བརྩེ་དུང་སྐྱུ་རུ་ར་ཡི་བྲོ་བ་ཡང་མྱངས་མྱོང༌། ངས་ཞེ་འདང་གི་ཚ་རུའི་ཁུད་དུ་འགྲེ་ལོག་བྱས་མྱོང་ལ། ཞེ་འདང་གི་ཚེར་མའི་ལུང་རིང་ནས་འཕག་འཚག་ཀྱང་བརྒྱབ་མྱོང༌། ཡིན་ནའང་འདས་སོང་གི་མངར་སྐྱུར་བསྐ་གསུམ་གྱི་ཕོ་མོའི་བརྩེ་དུང་གི་ཚོར་པ་འདི་ཉམས་པའི་ཤུལ་དུ། ང་ལ་དབང་བ་ཁོ་ན་ནི་རང་གི་བསླབས་པ་དང་སྦྱངས་པའི་ཤེས་བྱ་ཕྲ་མོ་ཙམ་དེའོ།། དེས་ངའི་ཚེ་སྲོག་ལ་གསོན་ཤུགས་གསར་པ་སྦྱིན་པར་མ་ཟད། ང་ལ་རང་གི་ཀླད་པས་བསམ་བློ་གཏོང་ཤེས་སུ་བཅུག དེ་དུས་ནས་བཟུང༌། ངས་སྲ་རེངས་སུ་སོང་བའི་བག་ཆགས་ཏེ་བློ་འདྲི་ས་སྐྱེས་པ་ཕོ་ཡིན་ཟེར་བའི་གོམས་སྲོལ་དེར་བཙན་གྱིས་བཞི་ཤད་བཀོད། དེ་ནི་ང་མི་ཚེ་འདིར་ཡོང་བའི་དོན་སྙིང་གལ་ཆེན་རང་ཡིན་པར་འདོད།
ཐུགས་རྗེ་ཆེ། རྗེས་ཕྱོགས་ཀྱང་བུད་མེད་དང་འབྲེལ་བའི་ཁ་ཚ་དགོས་གཏུགས་ཀྱི་གནད་དོན་གླེང་ནས། སྤྱི་ཚོགས་ལས་གནས་མི་འདྲ་བ་སོ་སོ་ནས་བུད་མེད་ཀྱི་དཀའ་གནད་ལ་དོ་སྣང་དང་བུད་མེད་ཀྱི་གནད་དོན་གནད་དོན་ཞིག་ཏུ་འགྱུར་བར་རམ་འདེགས་ཀྱི་ནུས་པ་ཐོན་ཡོང་རྒྱུ་ངའི་རེ་བ་ཡིན།
2008/11/17ཉིན་གྲུབ།


c: text/html

text:
༧གོང་ས་མཆོག་གི་དམིགས་བསལ་བཀའ་སློབ།
༧གོང་ས་མཆོག་གི་བཀའ་སློབ།
(དེ་རིང་ཕྱི་ཚེས་ ༢༣ ཉིན་གྱི་ཞོགས་པའི་ཆུ་ཚོད་ ༨ དང་ཕྱེད་ཀའི་སྟེང་། བཞུགས་སྒར་ཐེག་ཆེན་ཆོས་གླིང་གཙུག་ལག་ཁང་དུ། ༧གོང་ས་༧སྐྱབས་མགོན་ཆེན་པོ་མཆོག་དབུ་བཞུགས་ཐོག བོད་ཀྱི་ཆོས་བརྒྱུད་ཆེན་པོ་ཁག་དང་གཡུང་དྲུང་བོན་བཅས་ཀྱི་བླ་ཆེན་རྣམས་ལྷན་བཞུགས་ཀྱིས། ཉེ་ཆར་འབྲུག་དང་འབྲས་ལྗོངས་གཙོས་པའི་བལ་བོད་ཁུལ་དུ་ས་ཡོམ་ཀྱི་གནོད་འཚེའི་ཁྲོད་རྐྱེན་འདས་སུ་སོང་བ་རྣམས་ཀྱི་ཆེད་བསྔོ་སྨོན་གསུངས་ཤིང་། དེའི་རྗེས་སུ ༧གོང་ས་༧སྐྱབས་མགོན་ཆེན་པོ་མཆོག་ཆོས་ལུགས་ཚོགས་ཆེན་ཐེངས་བཅུ་གཅིག་པའི་ཚོགས་མགོན་ཏུ་ཆིབས་བསྒྱུར་བསྐྱངས་ཏེ། ཚོགས་བཅར་ཡོངས་ལ་བཀའ་སློབ་ཟབ་མོ་གནང་བའི་ནང་ནས་ཇོ་ནང་པའི་སྐོར་ཡིག་ཐོག་ཏུ་ཕབ་པ།)
ད་ལྟ་ཇོ་ནང་གི་ཆོས་བརྒྱུད་ཀྱིས། ད་ལན་ཉེ་ཆར་ང་རང་ཚོར་སྙན་ཞུ་ཞིག་ཕུལ་འདུག་ལ། ང་ལ་ཡང་ཡི་གེ་ཞིག་འདུག བྱས་ཙང་ད་ཐེངས་ཇོ་ནང་སྐོར་ཐག་གཅོད་དགོས་ཀྱི་ཡོད་ཅེས་བྲིས་འདུག ཇོ་ནང་སྐོར་ངས་ནམ་རྒྱུན་བཀའ་ཆོས་སྐབས་ལ་བཤད་བསྡད་ཀྱིན་ཡོད། དངོས་གནས་གང་བཤད་ན་མ་བཤད་ན་དུས་ཀྱི་འཁོར་ལོའི་སྦྱོར་དྲུག་གི་ཉམས་ལེན་ཐོག་ཕྱིན་པ་ཡིན་ན། ཇོ་ནང་གིས་ད་ལྟ་བར་དུ་བསྟན་པ་བཟུང་ནས་བསྡད་བཞག་ཡོད་པ་རེད། དེ་དངོས་གནས་བཀའ་དྲིན་རྗེས་སུ་དྲན་དགོས་པ་ཞིག་རེད། ཡག་པོ་ཞེ་དྲགས་རེད། ལྟ་བ་རང་སྟོང་དང་གཞན་སྟོང་ཟེར་བ་དེ་ཁོ་ཁོ་རང་ཚད་མཐོན་པོའི་རྒང་ལ་འགྲོ་བསྡད་ཡོད་པ་རེད། དེ་ཁྱད་པར་གང་ཡང་མི་འདུག ངས་ནམ་རྒྱུན་བཤད་བསྡད་ཀྱིན་ཡོད་པ་ཞིག་དང་། སེམས་ལ་ཤར་བསྡད་པ་ཞིག་ཡོད། དེས་སེམས་ལ་ཞེ་དྲགས་ཕན་གྱི་འདུག དེ་ཇོ་ནང་གི་བླ་སྒྲུབ་ཅིག་གི་ནང་གི་ཚིག་ཞིག་རེད། སྒྱུ་མའི་རང་སྣང་རྗེན་ནེ་ནེ༎ གཏད་མེད་རིག་པ་གསལ་ལ་ལ༎ བརྗོད་མེད་དབྱིངས་སུ་ཐལ་ལ་ལ༎ བདེ་བ་ཆེན་པོ་ཁྲིལ་ལི་ལི༎ ཡག་པོ་འདུག་ཀ འདི་ལྟར་བསམ་བློ་བཏང་བ་ཡིན་ན། ཕྱི་བཟུང་བ་བདེན་མེད་སྒྱུ་མ་ལྟ་བུ་དང་། ནང་འཛིན་པ་བདེན་མེད་ཡང་སྒྱུ་མ་ལྟ་བུ་རེད། དེ་ནས་བསམ་བློ་ཞིག་བཏང་ཡོང་དུས་ཕྱི་བཟུང་བ་ཡུལ་དང་ནང་འཛིན་པ་སེམས་གཉིས་ཀ་དམིགས་གཏད་གཅིག་ཡིན་དུས་ས་ནས་བརྗོད་མེད་དབྱིངས་སུ་ཐལ་ལ་ལ། གསུངས་པ་རེད། དེའི་ངང་དུ་བསྡད་པ་ཡིན་ན་དེའི་ངེས་ངོ་ལ་སྤྲོས་པ་མཐའ་ཉེ་བར་ཞི་ནས་སེམས་གསལ་སེང་ངེ་འགྲོ་བསྡད་པ་འདྲ་བོ་ཞིག་ཡོང་གི་འདུག་ཀ དེའི་སྔོན་དུ་རྫོགས་རིམ་དང་མཐུན་པའི་རྟོགས་པ་མཐོན་པོ་ཡོད་ན་མེད་ན་ཁ་ཐུག་དེར། བྲལ་བའི་དུས་ན་སེམས་ཀྱི་གཞོན་ནུ་དེ༎ བརྗོད་བྲལ་ལམ་གྱི་གོང་བུར་ངལ་གསོ་བསྟེན༎ ཞེས་གསུངས་པ་དེ་ག་རང་རེད་པ། ཡག་པོ་འདུག་ཀ
རེད་པ། སྔོན་ལ་གཞན་སྟོང་རང་སྟོང་ཟེར་བ་དེ་ཡར་ཞིག་ལ་ཞོག
(བཞད་མོ་དང་བཅས།) སྔོན་ལ་སོ་སོའི་ཁ་ཐུག་དེར་དངོས་གནས་རང་གི་སེམས་ལ་ཕན་པ་ཞིག་དང་། སྒོ་གསུམ་ཞི་ཞིང་དུལ་བ་ཞིག་བྱུང་ན་དེས་འགྲིག་འདུག་ཀ ངའི་ངོ་ཤེས་པ་ཨ་མེ་རི་ཀའི་མི་ཞིག་གིས། ཁོ་མགོ་ལོག་ལ་གནས་སྐོར་དུ་ཕྱིན་པ་ཡིན་ཟེར། བཀྲ་ཤིས་འཁྱིལ་དང་དེ་ཚོར་མཚམས་བསྡམས་ནས་ཡུན་རིང་པོར་བཞུགས་མཁན་ཡོད་ཟེར་བ་དེ་འདྲ་གོ་ཡ་མི་འདུག མགོ་ལོག་འཛམ་ཐང་ཁུལ་དུ་(དེ་ཇོ་ནང་རེད།)མཚམས་ལ་བཞུགས་མཁན་མང་པོ་ཞེ་དྲགས་འདུག ཁོའི་ཡིད་ཞེ་དྲགས་འཕྲོག་སོང་ཟེར་གི་འདུག དཔེ་ཡག་པོ་རེད་པ། དེ་འདྲ་ཡིན་དུས། སྤྱིར་བཤད་པའི་ཀ་ཆེན་བཅུ་དང་། སྒྲུབ་རྒྱུད་ཤིང་རྟ་བརྒྱད་ཀྱི་ནང་ན་ཇོ་ནང་པ་ཡོད་པ་རེད་པ། བྱས་ཙང་དེ་གནད་འགག་ཅིག་འདུག ངས་ཡང་འདི་བྱོས་འདི་མ་བྱེད་ཅེས་ང་ལ་བཤད་ཡ་གང་ཡང་མེད་དེ། ཡིན་ན་ཡང་། ཁྱེད་རང་ཚོས་དབྱིན་ཇིའི་སྐད་ཐོག་ནས་(serious)དོན་གནད་གལ་ཆེན་པོ་ཞིག་ལ་དགོངས་པ་བཞེས་དགོས་ཡ་ཞིག་རེད། དེར་གནད་འགག་ཅིག་འདུག ང་རང་གི་ངོས་ནས་ཁོང་ཚོས་ང་ལ་ཡི་གེ་ཞིག་བྲིས་པ་རེད། ངས་དེ་བཤད་ཡོད་དོ་ཞེས་ཁོང་ཚོར་ཕར་ལན་སྤྲད་ཀྱི་ཡིན། ཤེས་སོང་ངམ།
(བཞད་མོ་བཅས།) དེ་རིང་ངས་ལབ་སྙིང་འདོད་པ་དེ་ཚོར་ཆོ་མི་འདུག ང་རང་གིས་ཞྭ་མོ་དེ་ཕུད་པ་ཡིན། ཁྱེད་རང་ཚོས་ག་རེ་གནང་འདོད་པ་ཁྱེད་རང་ཚོས་ཐག་བཅད་དགོས་རེད། བཀྲ་ཤིས་བདེ་ལེགས། ཐུགས་རྗེ་ཆེ།
ཞེས་བཀའ་བསྩལ།
༧གོང་ས་མཆོག་གི་བཀའ་སློབ་ངོ་མར་གསན་གཟིགས་གནང་འདོད་ཡོད་ན། གཤམ་གྱི་འབྲེལ་ཐག་ཐོག་ཕེབས་རོགས།
འདིར་མནན་ནས་ཀུན་གླེང་བགྲོ་གླེང་ལ་གཟིགས་རོགས་ཞུ།

robotstxt: allowed

filter: keep


text:
༄༅། །ཕྱི་ཟླ་ ༢ ཚེས་ ༢༠ ཉིན་འཛམ་གླིང་གི་ས་ཕྱོགས་གང་སར་བོད་བསྟན་སྲིད་མི་རིགས་དང་རང་དབང་གི་དོན་དུ་རང་སྲོག་བློས་གཏོང་གནང་མཁན་བོད་མི་རྣམས་དང་། ད་ལྟའང་རྒྱ་ནག་གཞུང་གིས་བཙོན་ཁང་ནང་མནར་གཅོད་མྱངས་དང་མྱོང་བཞིན་པ་རྣམས་ལ་གདུང་སེམས་མཉམ་བསྐྱེད་མཚོན་ཆེད་མཆོད་འབུལ་སྨོན་ལམ་ཚོགས་ཡོད་པ་ལྟར། ཨུ་རུ་སུའི་རྒྱལ་ས་མོས་ཀོའི་ (hall of Sakharov Center) ཞེས་པའི་ཚོགས་ཁང་ནང་མོས་ཀོར་རྟེན་གཞི་བྱས་པའི་བོད་སྐྱོབ་དགེ་རྩ་ཚོགས་པ་དང་བོད་མིའི་རང་བཙན་ལས་འགུལ་གྱི་ཨུ་རུ་སུའི་ལས་འགུལ་བ་ལྕམ་སྐུ་ཝེ་ལི་རི་ཡ་མི་ལར་ (Ms Valeriya Miller) ཐུན་མོང་གིས་༼འབར་བཞིན་པའི་བོད།༽ཅེས་པའི་བརྗོད་གཞིའི་ཐོག་མང་ཚོགས་ལ་གཏམ་བཤད་ཀྱི་ལས་རིམ་ཞིག་གོ་སྒྲིག་གནང་འདུག
སྐབས་དེར་བོད་མིས་རང་ལུས་མེར་སྲེག་གཏོང་དགོས་དོན་ཅི་ཡིན། ཞེས་པའི་བརྙན་འཕྲིན་གཟིགས་འབུལ་ཞུས་ཡོད་པ་དང་། ལྕམ་ཝེ་ལི་རི་ཡ་མི་ལར་གྱིས་བོད་ནང་རང་ལུས་མེར་སྲེག་གི་བྱུང་རིམ་དང་རྒྱབ་ལྗོངས། དེ་བཞིན་ ཁོང་རྣམ་པའི་ཞལ་ཆེམས་སོགས་གཏམ་བཤད་ལས་རིམ་དེའི་ཐོག་ཕེབས་པའི་མང་ཚོགས་ཚོར་འགྲེལ་བཤད་གནང་ཡོད་པ་རེད།།


text:
Archive for August, 2008
ཉི་མ་འདི་ཚོ།
ཉི་མ་ལྔའི་རིང་མི་དང་ཐུག་ཕྲད་མེད་ལ་གློག་ཀླད་དང་ཁ་པར་ལ་ལག་པ་མ་འཆང་བར་ནང་ལ་འཛུལ་ནས་སེམས་པ་ལྷོད་ལྷོད་བྱས་ཏེ་བསྡད་པས་དངོས་གནས་འཇིག་རྟེན་གཞན་ཞིག་ཏུ་བསླེབས་པ་ལྟ་བུ་བྱུང་། ཡིན་ན་ཡང་། ད་ལྟ་གཞི་ནས་གློག་ཀླད་ཀྱི་སྒོ་ཕྱེ་དུས། དྲ་གྲོགས་ཚོ་དང་ཁ་བརྡ་གཉིས་ཀ་མཉམ་དུ་དགའ་རབ་ཅིག་ཇེ་བཙན་དུ་སོང་འདུག
དེ་ནས་དུས་བབ་ལ་ཅིག་བལྟས་པ་ན། ཉིན་འགའི་སྔོན་གོང་ས་མཆོག་སྐུ་ཁམས་ཅུང་མ་བདེ་བར་སྨན་ཁང་དུ་ཕེབས་ཚུལ་འདུག་པས། རང་དབང་མེད་པར་ཁོང་འདར་ཞིག་ཤོར། ཡིད་བཞིན་ནོར་བུ་སྐུ་ཚེ་བརྟན་པར་སྨོན།
དེ་ནས་རྒྱ་མི་ཞིག་གིས་བྲིས་པའི་གོང་ས་ཏྰ་ལའི་བླ་མ་མཆོག་གི་སྙན་དྲུང་དུ་ཞེས་པ་དེ་ཀློག་ཞོར་དང་ངུ་ཞོར་བྱས། གལ་སྲིད་རྒྱ་རྒན་འདི་ཚོ་རྩོམ་ཡིག་འདི་འབྲི་མཁན་ལྟ་བུ་རེ་ཡིན་ན་བོད་ལ་རང་སྲིད་རང་སྐྱོང་སང་ཉིན་རང་འཐོབ་རྒྱུ་ངེས་ཅན་རེད། ཅིའི་ཕྱིར་རྒྱ་མི་འདི་ཚོ་ཀྲུའུ་རིའུ་ལྟ་བུའི་བོད་མིའི་སེམས་ཁོང་གི་སྡུག་བསྔལ་ཚོར་ཐུབ་མཁན་ཞིག་མིན་པ་རེད། གལ་སྲིད་རྒྱ་མི་མང་པོ་ཞིག་ཀྲུའུ་རིའུ་ལྟ་བུ་ཞིག་ཡིན་ན་ཡང་དེ་དག་ལས་སུ་ཞིག་གིས་རང་ཉིད་ཀྱི་འཚོ་གནས་བློས་བཏང་སྟེ་སྤུན་ཟླ་མི་རིགས་ཀྱི་བདེ་སྡུག་གོ་ཤེས་མེད་པའི་སྲིད་གཞུང་ཞིག་ལ་བརྗོད་ཀྱི་རེད། འདི་ལ་ངོ་མ་ཀློག་རིན་འདུག
རྒྱ་མོ་སི་ཕི་རིན་ཞེས་པ་ཞིག་གིས་ས་གནས་འདིའི་བོད་པ་ཚོ་དང་རྒྱ་རྒན་འགའ་མཉམ་དུ་བསྡུས་ནས་བོད་རྒྱའི་གྲོས་མོལ་ཞིག་བྱེད་རྩིས་འདུག་པས། རྒྱ་རྒན་དེ་ཚོའི་ཁྲོད་དུ་ཡང་གོང་གི་ཀྲུའུ་རིའུ་ལྟ་བུ་རེ་ཡོད་ན་མ་མཐའ་ཡང་ཕན་ཚུན་གོ་བརྡ་འཕྲོད་ཙམ་ཞིག་ཡོང་གི་རེད།
གཞན་རྒྱ་ནག་ཏུ་འགས་གཏོར་དང་བོད་དུ་ས་ཡོམ་བརྒྱབ་པ་འདི་དག་ཀྱང་ཉིན་འགར་གྲགས་མེད་ཚོར་མེད་དུ་བསྡད་པའི་ང་ལ་མཚོན་ན་གསར་འགྱུར་རེད། འདི་ལོར་ས་འོག་ས་སྟེང་གང་ས་ནས་ཅིག་མ་གཏོར་ན་འདུག་ཐུབ་ཀྱིན་མེད་པ་འདྲ། སྙིང་རྗེ། སེམས་ཅན་ཉེས་མེད་མང་པོ་ཞིག་དོན་མེད་ས་ནས་གཅེས་པའི་ཚེ་སྲོག་དང་བྲལ་འགྲོ་གིན་འདུག
ཨོ། ཤག་མཚེས་སེམས་བཟང་དེས་ཕིས་ཙ་སྡེར་མ་གང་ཁྱེར་ནས་བསླེབས་བྱུང་བས་སང་ཉིན་མཇལ་ཡ། ཕིས་ཙ་ལ་བོད་སྐད་དུ་ཇི་ལྟར་འབོད། ངས་བག་ཚལ་ཞེས་བོད་སྐད་ཡིན་པ་ལ་དབྱིན་སྐད་དང་ཡང་སྒྲ་ཉེ་བ་ཞིག་བཏགས་པ་ཡིན།
སྐྱིད་པོ་ཡོད་མེད་བཤད་ན།
སྤོབས་པ་མཐའ་ཡས།
དེ་རིང་རང་རེའིཁ་བརྡ་གླེང་སྟེགས་ཀྱི་རྩོམ་སྒྲིག་པས་བོད་མིའི་དད་མོས་མངོན་འདོད་དང་འགལ་བའི་གཏམ་བཤད་རྒྱལ་བ་རིན་པོ་ཆེར་སྐྱོན་བརྗོད་ཀྱི་རིགས་ལྟ་བུ་སྤེལ་ན་ཀློག་མཁན་མང་པོའི་སེམས་ཁམས་ལ་ཕོག་ཐུག་འགྲོ་བས་བསུབ་གང་ཐུབ་བྱ་རྒྱུ་ཡིན་ཚུལ་དང་ད་དུང་གཏམ་བཤད་གང་དང་གང་རིགས་བསུབ་དགོས་ཚུལ་ཤོད་དགོས་ཞེས་སྤེལ་འདུག རང་གི་སྤྱི་ཚོགས་འདིའི་ཕན་བདེའི་བཙས་སུ་འགྱུར་བ་གང་ཞིག་མཆིས་ཀྱང་དེ་དང་དེ་ནིརྗེས་སུ་ཡི་རང་གི་གནས་སུ་གྱུར་པ་ལགས་སྟབས་དེ་དེ་བཞིན་ནོ་ཞེས་ཞུ་བ་ལགས།
ང་ལྟ་བུར་མཚོན་ན་དྲྭ་སྟེགས་འདིར་བཀླགས་ན་ཆེས་མི་སྐྱིད་པ་ཞིག་ནི་མི་ལ་ལས་རང་ཉིད་ཀྱིས་དང་བ་སྟོན་མི་འདོད་པ་ཞིག་བྱུང་མ་ཐག་ཏུ་མངོན་ལྐོག་བརྒྱུད་གསུམ་ནས་ཤུགས་ལྡན་ཚོགས་མི་དང་རྒྱ་དམར་གྱི་གསང་ལས་པ་སོགས་ཀྱི་བསྙོན་འཛུགས་ཀྱིས་རབ་ན་བོད་མིའི་གྲལ་ནས་ཕུད་ཐབས་དང་དེ་མ་བྱུང་ན་ཡང་ཁ་བརྡ་གླེང་སྟེགས་ཀྱི་ནང་ནས་ཕུད་ཐབས་བྱེད་བཞིན་པ་དེ་རེད། བསམ་བློ་ལེགས་པོ་ཞིག་བཏང་ན་ཤུགས་ལྡན་ཚོགས་མི་དང་རྒྱ་དམར་གྱི་གསང་ལས་པ་ཡིན་པའི་དཔང་རྟགས་ཁུང་འཁྱོལ་ཞིག་མེད་ན་དེ་ལྟར་གླེང་རྒྱུ་ནི་ལས་སླ་པོ་ཞིག་མིན། གལ་ཏེ་རྩེད་མོ་བྱེད་བཞིན་ཡོད་ཟེར་ཡང་རྩེད་མོ་ལ་ཡང་མཚམས་དང་ཚད་ཅིག་ལོས་ཡོད། རྒྱ་དམར་གྱི་གསང་ལས་པ་དང་ཤུགས་ལྡན་ཚོགས་པ་གཉིས་ནི་རང་རེའི་སེམས་ནང་ན་ཆེས་མི་སྡུག་པའི་དངོས་པོ་གཉིས་ཡིན་སྟབས་ཁྱེད་ལ་མི་ཞིག་གིས་་དེ་ལྟར་བསྙོན་འཛུགས་བྱེད་ན་དེ་ཁྱེད་རང་གི་སེམས་ལ་གནོད་དམ་མི་གནོད། Read the rest of this entry »
སྐུ་སྒེར་ཡིག་ཚང་གི་གསལ་བཤད།
སྤྱི་ཟླ་བརྒྱད་པའི་ཚེས་༢༩ཉིན་སྐུ་སྒེར་ཡིག་ཚང་གིས་གསར་འགོད་གསལ་བཤད་ཤིག་སྤེལ་འདུག འདིའི་ནང་། གོང་ས་མཆོག་མོམ་སྦི་ཡི་སྨན་ཁང་ཞིག་ལ་བརྟག་དཔྱད་གནང་བར་ཕེབས། སྨན་པས་བརྗོད་དོན་ལ། སྐུ་ཐང་ཆད་པ་ལས་དེ་མིན་གྱི་ནད་ཅི་ཡང་མིན་འདུག་ཅེས་གསལ་བཤད་བྱས་འདུག ༧གོང་ས་༧མཆོག་སང་ཉིན་ཚེས་༣༠ཉིན་བོད་མི་ཀུན་དང་མཉམ་དུ་ཆུ་ཚོད་༡༢རིང་སྙུང་གནས་ལ་ཞུགས་ནས་བོད་མིའི་ཆེད་སྨོན་ལམ་དང་བསྔོ་བ་གནང་རྒྱུ་རེད་འདུག གསལ་བཤད་ཞིབ་ཕྲ་དབྱིན་ཡིག་ནང་འཁོད་པ་འདི་གཤམ་ལ་བཀོད་ཡོད།
Read the rest of this entry »
ཁ་བརྡའི་གསལ་བཤད།
དེ་རིང་མཆན་གཅིག་ཏུ། “ཁྱེད་ཅག་གི་དྲ་ཐོག་ཏུ་སྨྱོས་གཏམ་རེ་གཉིས་འབྱུང་བཞིན་ལ། ༧ གོང་ས་མཆོག་ལ་ཟུར་ཟའི་འཆལ་ཚིག་འགའ་ཡང་ཐོན་བཞིན་པ་འདིར་དགའ་རྒྱུ་ཞིག་གཏན་ནས་མེད་ཀི། དམངས་གཙོ་ཟེར་ན། དེར་ཡང་མཚམས་ཚིགས་ཡོད་པ་ཞིག་ཡིན་ལོས་དགོས། གཞན་དུ་ན། འཇིག་རྟེན་འདིར་འགལ་སྤྱོད་ཅན་གྱིས་ཁེངས་ན་ཅི་བྱ།” ཞེས་བཀོད་འདུག ༧གོང་ས་མཆོག་ནི་བོད་མིའི་བླ་མ་དང་རྒྱལ་པོ་རེད། བོད་མི་ཚོས་ཁོང་ལ་བཅངས་པའི་བརྩེ་དུང་དང་གུས་ཞབས་ནི་བླ་ན་མེད་པ་ཞིག་རེད། ཁ་བརྡ་ཡང་བོད་མིའི་ཁ་བརྡ་ཞིག་ཡིན། དེ་བས། ཁ་བརྡ་ཡིས་༧གོང་ས་མཆོག་ལ་མཚན་སྨད་ཀྱིས་མཚོན་པའི་ཚིག་མཚོན་འཕེན་རིགས་ལ་དགའ་བསུ་མི་ཞུ་ལ། ཐ་ན་དགོས་གལ་དང་ཚིག་མཚོན་གྱི་ཚབས་ཆེ་ཆུང་ལ་དཔག་ནས་ཚིག་མཚོན་དེ་ཚོ་གསུབ་ཀྱིན་ཡོད། ཟུར་ཟ་འདི་དང་ཚིག་མཚོན་འདི་ནི་འགོད་མི་འོས་ཞེས་ཀློག་མཁན་གྱིས་གསལ་འདོན་བྱས་ཚེ། ཀློག་མཁན་དང་བོད་མིའི་སེམས་ཁམས་ལ་གུས་ཞབས་ཀྱི་ཆེད་དུ་ཚིག་མཚོན་དེ་རིགས་གསུབ་ངེས་ཡིན།
བརྟག་དཔྱད་བྱས་ན་འབྲས་བུ་འདུག
གུས་པར་ལོ་འགའ་ཤས་རིང་བོད་ཀྱི་སྤྱི་ཚོགས་ནང་མི་འདང་བའི་ཆ་གང་ཡིན་པ་དེར་བརྟག་དཔྱད་བྱ་རྒྱུར་གོམས་གཤིས་ཤིག་སླེབས། སྤྱི་ཚོགས་ཕུལ་དུ་བྱུང་བ་གཞན་རྣམས་དང་བསྡུར་ན། མི་གཅིག་པ་དང་མི་འདང་བ་མང་པོ་ཡོད་མོད། ཡིན་ནའི་གཙོ་བོ་གཅིག་ནི་ངེད་ཚོའི་སྤྱི་ཚོགས་ནང་བརྟག་དཔྱད་བྱེད་པའི་གོམས་གཤིས་དེ་ཤིན་དུ་ཞན་པ་རེད། དེའི་རྒྱུ་མཚན་གཙོ་བོ་གཅིག་ནི་ལེ་ལོ་ཁོ་ན་རེད།
བརྟག་དཔྱད་བྱ་བའི་གོམས་གཤིས་དེ་ཕ་མ་ལ་ཡང་མིན་འདུག ཕྲུ་གུ་ལ་ཡང་མིན་འདུག དེ་བཞིན་སྤྱི་ཚོགས་ཁྱོན་ལ་ཡང་ཤིན་དུ་ཉུང་།
དེར་བརྟེན་གཞན་གྱི་རྗེས་བྲངས་འགྲོ་རྒྱུར་དགའ་ལ། རྣམ་རྟོག་དང་དངོས་ཡོད་གཉིས་མཉམ་དུ་སྦྲེལ་ནས་དགོས་མེད་ཀྱི་སྡུག་བསྔལ་སྣོན་མ་མང་པོ་ཞིག་བཟོ་བཞིན་འདུག དཔེར་ན་ཕྲུ་གུ་ཞིག་ནང་ལ་ལོག་ནས། ཕ་མར་རྒན་ཕུན་ཚོགས་ལགས་ཨ་རིར་འགྲོ་མཁན་རེད་ལབ་སོང་ཟེར་། ཨ་མས་ལམ་གསེང་ཁ་པར་བཏང་ནས་ཁྱིམ་མཚེས་ལ། ཤེས་རབ། ཁྱེད་ཤེས་སོང་ངས། སློབ་གྲྭའི་རྒན་ཕུན་ཚོགས་ལགས་ཨ་རིར་འགྲོ་མཁན་རེད་འདུག་ཟེར། སང་ཉིན་ཤེས་རབ་ཀྱི་ཨ་མ་རྒན་མོ་དེས་རོགས་པ་ཚོར། རྒན་ཕུན་ཚོགས་ལགས་ཨ་རིར་མགྱོགས་པོ་འགྲོ་མཁན་རེདའདུག་ཟེར། གང་ལྟར་སྐད་ཆ་འདི་ལྟར་ཁྱབ་ནས་བརྟག་དཔྱད་བྱེད་མཁན་མེད།
དེབ་ཐེར་ནག་པོ།-གྷོལ་ཌི་སི་ཐེན་དང་བོད་ཀྱི་རྒྱལ་རབས་མེད་པར་བཟོ་བ། ཆ་དང་པོ།
http://www.jamyangnorbu.com/
འཇམ་དབྱངས་ནོར་བུས་བརྩམས།
དགེ་འདུན་རབ་གསལ་གྱིས་བསྒྱུར།
ཨོ་སི་ཀར་ ཝེལ་ཌེ་(Oscar Wilde) ཡིས་ “ང་ཚོས་རྒྱལ་རབས་ལ་འགན་འཁྲི་གཅིག་འཁྱེར་དགོས་པ་ནི་དེ་བསྐྱར་འབྲི་བྱེད་རྒྱུ་དེ་རེད།”ཅེས་གསུངས་པའི་སྐབས་དེར་ཁོང་གིས་ཧྥ་རན་སིའི་མིའི་བཤད་སྲོལ་དུ་ཡོད་པ་ལྟར་ épater les bourgeois ཅེས་པ་འདི་བརྒྱུད་བཤད་བྱེད་ཐབས་བྱེད་ཀྱི་ཡོད་སྲིད། ཝེལ་ཌེ་ནི་འགན་ལེན་དང་བློ་གདེང་གི་དུས་ཏེ་དུས་རབས་བཅུ་དགུ་བའི་ཕྱེད་ཕྱི་མའི་ནང་འཚོ་གནས་བྱས་ཡོད། དེང་རབས་ཀྱི་རྒྱལ་རབས་མཁན་དཔེར་ན་འཇར་མན་གྱི་དངོས་ཡོད་རིང་ལུགས་པ་ ལིའུ་པོལ་ཌི་ བོན་ ཪཱན་ཀེ་ (Leopold Von Ranke) ཡིས་ཁོང་ཚོའི་ལས་ཀ་ལ་བརྟེན་ནས་ “དངོས་འབྲེལ་ཇི་ཞིག་བྱུང་ཡོད་པ་”དེ་སྟོན་ཐུབ་ཀྱིན་རེད་བསམས་ཡོད་པ་རེད་ལ། དབྱིན་ཇིའི་ཁེ་ཐོ་ལིག་གི་རྒྱལ་རབས་མཁན་ ལོར་ཌི་ ཨེག་ཤོན་ (Lord Acton) གྱིས་ “ཡང་དག་པའི་རྒྱལ་རབས་”དེ་སྒྲུབ་ཐུབ་པའི་ཉི་མ་གཅིག་ཡོང་གི་རེད་ཅེས་ཡིད་ཆེས་བྱས་པ་རེད།
ད་ཆ་རྒྱལ་རབས་པ་ཚོ་ནི་སྤྱིར་བཏང་གིས་ཧ་ཅང་བློ་གདེང་ཞན་པའི་ལྟ་ཚུལ་ཞིག་གི་མཐའ་སྐོར་ལ་སླེབས་ཡོད་དེ། ཁཱེམ་བྷི་རེ་ཇི་ཡི་ ཨི་ ཨེ་ཆི་ ཁཱར་ (E. H. Carr) གྱིས་བཤད་པ་ལྟར། “རྒྱལ་རབས་ནི་འགྲེལ་བཤད་ཅིག་རེད་”ལ། དགོས་དབང་ལ་བསྟུན་པའི་དུས་སྐབས་ཅན་གྱི་འགྲེལ་བཤད་ཅིག་དང་། དེ་ལ་བརྟེན་པའི་བསྐྱར་འབྲི་དང་བསྐྱར་བཅོས་ཤིག་རེད། རྒྱལ་རབས་བསྐྱར་བཅོས་རིང་ལུགས་ནི། གསར་དུ་རྙེད་པ་དང་བདེན་པ་མང་བའི་ལོ་རྒྱུས་ཀྱི་ཡིག་ཆ། ཡང་ན་ཕྱོགས་ལྷུང་ཉུང་བའི་གནས་ཚུལ་དེ་ཚོ་སྣོན་པ་བྱེད་པའི་དམིགས་ཡུལ་འཛིན་པ་དང་ཆབས་གཅིག ལོ་རྒྱུས་ཀྱི་བདེན་པ་དེ་ཚོ་ལ་བསྐྱར་ཞིབ་བྱས་ནས་འདས་པ་ལ་གོ་བ་ཡག་ག་ཞིག་སླེབས་པའི་འབད་བརྩོན་ཞིག་རེད། ཡང་ད་དུང་གུས་ཞབས་ཉུང་ང་ཞིག་ཀྱང་ཡོད་དེ། ཁ་ཤས་ཀྱིས་ཐ་ན་རྗུན་བཟོ་བྱས་པ་རེད་བརྗོད་སྲིད་ལ། དེ་འདྲའི་བསྐྱར་བཅོས་རིང་ལུགས་པ་ལ་ “ཞི་འགྲིག་རིང་ལུགས་པ་”ཟེར་ཞིང་། ཚིག་དེ་ཐོག་མར་ཧྥ་རན་སིའི་དམག་ཆེན་གཉིས་པའི་ཐོག་ལ་མཁས་པ་ (Le Syndrome De Vichy, སོགས་) ཧེན་རཱེ་ རཱོའུ་སཱོ་ (Henry Rousso) ཡིས་ངོ་སྤྲོད་བྱས་ཤིང་། དེས་རྒྱལ་རབས་བསྐྱར་འབྲི་བྱེད་པའི་བརྒྱུད་རིམ་དེ་ནི་རང་ཉིད་ཀྱི་འདོད་ཕྱོགས་ལ་རྒྱབ་སྐྱོར་བྱེད་པའི་དོན་དེ་ཚོ་ལ་སྒྲོ་འདོགས་དང་། ཐལ་ཆེར་བརྗོད་པ་དང་ཆབས་གཅིག་གལ་ཆེའི་བདེན་དོན་མང་པོ་སྣང་མེད་དུ་འཇོག་པའམ་ཡང་ན་ཁས་མི་ལེན་པ། ཇེ་ཉུང་དུ་གཏོང་བ་བཅས་བྱེད་པ་ཡིན་པར་བརྗོད།
དགེ་རྒན་ཆེན་མོ་ མེལ་ཝན་ གྷོལ་ཌི་སི་ཐེན་གྱི་ ༡༩༡༣ ནས་ ༡༩༥༡ བར་གྱི་བོད་ཀྱི་དེང་རབས་རྒྱལ་རབས། བླ་མའི་རྒྱལ་ཁབ་ཤི་བ། ཞེས་པ་དེ་ ༡༩༨༩ ལོའི་ཐོན་སྐབས། བོད་ཀྱི་འཇིག་རྟེན་ནང་གི་མང་པོ་ཞིག་ཡར་ལངས་དགོས་པ་དང་དོ་སྣང་སྤྲོད་དགོས་པའི་རྒྱུ་མཚན་ནི། དེབ་དེས་བཞག་པའི་བསམ་ཚུལ་ནོར་ས་མེད་པ་ཞིག་སྟེ་ཐ་ན་ཐོག་མར་ཤོག་ངོས་དག་བམ་ཀློག་བྱས་པ་ཙམ་གྱིས་ཀྱང་། འདི་ན་བོད་ཀྱི་རྒྱལ་རབས་སྐོར་ལ་ཡང་བསྐྱར་གནད་ཆེ་བའི་འགྲེལ་བཤད་ཅིག་འདུག་ཅེས་པ་དེ་རེད། བསམ་ཚུལ་འདི་ནི་བོད་ཀྱི་སྲིད་དོན་རྒྱལ་རབས་ཐོན་རིམ་ནང་གི་ཅུང་རིང་བའི་དུས་ཚོད་ཀྱི་སྟོང་ཆ་ཞིག་ཡོད་པ་དེ་ལ་བརྟེན་ནས་ཇེ་ཆེར་ཕྱིན་པ་རེད། དོན་དངོས་ལ། རྩིས་དཔོན་ཞྭ་སྒབ་པའི་བོད་ཀྱི་རྒྱལ་རབས་ཐད་ཀྱི་གལ་ཆེའི་ལོ་རྒྱུས་ཏེ། བོད་ཀྱི་སྲིད་དོན་རྒྱལ་རབས་ཐོན་པ་ནས་ལོ་ཉི་ཤུ་རྩ་གཉིས་འདས་ཟིན་པ་དང་། ཧཱུ་ རི་ཆར་ཌི་སཱོན་ (Hugh Richardson) གྱི་འདོད་རྔམ་ཆུང་མོད་བེད་སྤྱོད་ཆེ་བའི་ བོད་དང་དེའི་རྒྱལ་རབས་ ཅེས་པ་ཐོན་པ་ནས་ལོ་ཉི་ཤུ་རྩ་བདུན་ཕྱིན་ཡོད་པ་རེད། ང་ཚོ་ལ་ ཧཱུ་ རི་ཆར་ཌི་སཱོན་དང་སི་ནེལ་གྷ་རོབ་ (Snellgrove) ཀྱི་ ༼འགྲན་ཟླ་ད་དུང་མེད་པ་ལྟར་༽བོད་ཀྱི་རིག་གནས་ལོ་རྒྱུས་ ཅེས་པ་དེ་ ༡༩༦༨ ལོར་ཐོབ་ཀྱི་ཡོད་ལ། བོད་ཀྱི་སྔ་མོའི་རྒྱལ་རབས་ཐད་ཀྱི་རྩོམ་དང་ཆེད་རྩོམ་ཐར་ཐོར་ཡོད་པ་མ་གཏོགས་རྒྱ་ཆེ་བའི་སྲིད་དོན་རྒྱལ་རབས་ཤིག་མེད་པ་རེད།
Read the rest of this entry »
མགོ་ལོག་སྨིན་ཐང་ཕྱོགས་ཀྱི་ཡ་ང་བའི་གནས་ཚུལ།
བོད་འབྱོར་གནས་ཚུལ།
བོད་མདོ་སྨད་མགོ་ལོག་ཨ་སྐྱོངས་ཁང་སར་སྨིན་ཐང་ཡུལ་ཚོ་༼ཤང་།༽ལ་མཚོན་ན། ཕྱི་ལོ་༡༩༥༨ལོར་མགོ་ལོག་ཁ་གསུམ་གྱི་ནང་ནས་དང་པོ། ཁྲ་ཤུལ་བསོ་མོ་དང་། ཕ་ཚེ་ཐར་གཉིས་གྱིས་དམག་དཔོན་མཛད་དེ་རྒྱ་དམག་ལ་འཐབ་འཛིང་བྱས་ནས་རྒྱ་དམག་གསུམ་བསད་ཅིང་། རྫོང་མདའ་ཆེ་བ་ཞིག་དང་མེ་མདའ་གསུམ་བླང་བ་རེད། ཐེངས་གཉིས་པ་སྐོང་གསེར་ནས་དམག་དཔོན་ཧོར་ཤེར་བཟང་དང་། མགོ་ལོག་དཀོན་མཆོག་སྐྱབས། ཐང་བ་བསོ་པོ་སོགས་ཀྱིས་གཅེས་སྲོག་བཏང་ཞིང་ཁང་སར་དམག་མང་ཡོངས་ཀྱིས། རྒྱ་དམག་སུམ་རྒྱ་ཙམ་དམར་གསོད་བྱས་པའི་མཐར་མང་སྣེ་ཉུང་གིས་མ་བརྟེན་པར་རྒྱ་དམག་གིས་བོད་མི་༨༠ ཙམ་འཛིན་བཟུང་བྱས་པའི་ནང་ནང་ཕར་ཆེར་མུ་གེས་ཤི ཁྲ་བསོ་དང་ཕ་ཚེ་སོགས་མི་བཅུ་མ་གཏོགས་རང་ཡུལ་ལ་མ་ཐོན། ཕྱི་ལོ་༡༩༦༨ལོར་དོམ་ཙ་བླ་མ་རྡོར་ལོ་དང་། ཁྲོ་ཤུལ་བློ་རྣམ། ཁྲ་ཤུལ་བསོ་མོ། ཕ་ཚེ་ཐར་སོགས་གྱིས་བོད་མིའི་བདེ་སྡུག་གི་ཆེད་དུ་གཅེས་སྲོག་བཏང་། ཤུལ་དུ་ལྷག་པ་གཙང་སྐོར་གྲུབ་ཆེན་ཨོ་རྒྱན་རིག་འཛིན། སྤྲུལ་བསྟན་པའི་དབང་ཕྱུག་གཉིས་ཚེ་བཙོན་བྱས། ཧོར་བསམ་རྒྱམ་དང་། མགོ་ཚེ་མ་གཉིས་ལ་ལོ་ ༡༥ ཁྲིམས་ཐག་བཅད། གཞན་ཡང་ཁྲིམས་པ་ལྔ་དྲུག་ཙམ་ཡོད།
ཕྱི་ལོ་ ༢༠༠༨ ཟླ་༣པའི་ཚེས་ ༡༤ ཉིན་བོད་ལྗོངས་ལྷ་ས་གྲོང་ཁྱེར་ནས་ཞི་བའི་ཡར་ལང་བྱས། ཚེས་ ༡༦ ཉིན་རྔ་བ་རྫོང་ནས་ཡར་ལང་བྱས་ཤིང་མི་ ༢༠ ལྷག་དམར་གསོད་བྱས། མི་མང་པོ་ཁྲིམས་ཁང་དུ་བཅུག་ནས་རྡུང་རྡེག་དྲག་པོ་བྱས་ཏེ་བསད་པ་ཡང་བཅུ་ཕྲག་ཙམ་ཡོད་ཟེར། དེ་མིན་ཁྲིམས་ཐག་བཅད་པ་ཡང་མང་པོ་ཡོད་ཀྱང་མིང་ད་དུང་གསལ་བོར་ཤེས་མེད། ཚེས་ ༡༧ ཉིན་གྱི་ཆུ་ཚོད་དྲུག་གི་སྟེང་མགོ་ལོག་གཅིག་སྒྲིལ་རྫོང་གི་སོག་རུའི་ཨ་ཏི་གཟའ་ཟླ་མགོ་གཙོ་བྱས་ཏེ། སྨིན་ཐང་ཁྲ་ཤུལ་ཆོས་མཛོད། ཁྲ་ཤུལ་དོན་ཡོད། ཁྲ་ཤུལ་དཔལ་འབྱོར། ལམ་སྐོར་ཕུར་ཐར། མགོ་ལོག་ལེ་ཚོགས། དགེས་སྐོར་བློ་བཟང་། འདོད་ལྷ། ཝ་འགྲོ་འདུལ། གླིང་ཆོས་གྲགས། གླིང་བློ་བཟང༌། གླིང་འཇམ་དབྱངས། ཆོ་རྗེ་དཀོན་མཆོག་སོགས་མི་གསུམ། ཁང་སར་རིག་འཛིན། དྲག་རས། གླུ་བ་རྟ་མགྲིན་ཕ་བུ་སོགས་ཀྱིས་ཡར་ལང་བྱས་ནས་ཉེན་རྟོགས་པའི་རླངས་འཁོར་གཉིས་བཅག་ཅིང་། ལམ་གྱི་བཞི་མདོའི་ཉེན་རྟོགས་པའི་ཁང་ཆུང་མེར་བསྲེགས་བཏང་། དེའི་ཕྱི་དྲོ་ཚོད་བདུན་པའི་སྟེང་སྨིན་ཐང་ཡུལ་ཚོའི་༼ཤང་།༽ན་གཞོན་འགས་མགོ་འཛིན་བྱས་ནས། ཧི་ར་ཤེས་རབ་དང་། ཁྲ་ལིའི་གཡང་སྒྲུབ། ལམ་སྐོར་བློ་གྲོས། ཕ་བསྟན་འཛིན་མགོན་པོ། མགོ་ལོག་སྒྲོན་ཚེ། ཁྲ་ཤུལ་བདེ་ལེགས། འཇུ་སྐུ་གསུམ། དམེ་སྐྱ་པེ། ཁྲ་ཤུལ་བག་རྩེ། ཆོས་སྐོར་མགོན་པོ་སྐྱབས། ཁྲ་ལུའི་གསེར་ཐུབ། ལམ་སྐོར་སྐལ་ལྡན། ཁྲ་ལུའི་ཡར་འཕེལ། ཁྲ་ལུའི་འགྲོ་དོན། ཁྲ་ལུའི་བློ་བཟང༌། ཆོས་སྐོར་བློ་བསམ། ཨེ་འུ་པད་མགོན། ཨེ་འུ་རས་ཆུང༌། ལམ་གོང་ཡོང་འགྲུབ། ཤ་བསམ་འགྲུབ། མཆུག་ཨོ་རྒྱན་དང་དབང་སྟོབ། མཆུག་ཡོང་འདུས་སྐྱབས། ཨ་རིག་བསོད་ནམས་རྡོ་རྗེ། ཧི་ར་འཛམ་གླིང་དང་ལྷས་གསར། དམེ་མགོན་ནེ། དགོ་ནང་ཟླ་བ། སྒོ་ནང་རྡོར་པེ། ལམ་གོང་ཐེག་མཆོག བུར་བཟའ་མུ་ནུ། ཆོས་སྐོར་རྒྱ་མཚོ། ཤ་ཚོས་རས། གླིང་ཀུར་པེ། ཧི་ར་དོན་སྟོབ། གཡག་གཡུལ་རྒྱལ། རྔ་བ་ཨ་གར། རྔ་བ་གཏེར་པོ་རྣམས་ཀྱིས་ཁྲོམ་སྐོར་བྱས་ནས་ཡུལ་ཚོའི་ཉེན་རྟོགས་ཁང་བ་མེ་ལ་བསྲེག་ཅིང་། རྒྱའི་དར་དམར་མར་ཕབ་ནས་ཁྲ་ལིའི་གཡང་སྒྲུབ་ཀྱིས་བོད་གྱི་རྒྱལ་དར་ཡར་བསྒྲེངས། Read the rest of this entry »
བོད་ནང་གི་གནས་ཚུལ།
ཀླུ་འབུམ་བཀྲིས།
ཉེ་བའི་ནང་བོད་ནང་ཟིན་བྲིས་བོར་སོང་བ་མང་པོ་བྱུང་ཡོད་པ་མ་ཟད་མི་བུ་རང་ཉིད་བོར་སོང་བ་ཡང་མི་ཉུང་བ་ཡོད་པ་ངོ་མ་གྱོང་ཁུལ་ཆེན་པོ་རེད་ཟེར། བོད་ནས་གྲོགས་པོ་ཞིག་གིས་བཤད་རྒྱུར། ད་ལྟ་དགོན་པོ་སོ་སོ་ནས་གྲྭ་མང་པོ་བོར་ནས་ཟླ་རེ་གཉིས་ནང་ད་དུང་གར་སོང་མི་གོ་གི ཉེ་ལམ་མདོ་སྨད་སྐུ་འབུམ་དགོན་པའི་གྲྭ་བ་ཁྲི་སྐལ་བཟང་བརྩོན་འགྲུས་དང་དཀོན་མཆོག་བསམ་གཏན་(མི་ཁོམ་པའི་རྒྱལ་སྲས་)མདོ་སྨད་དཀའ་སྦྱིན(སྦྱིན་པ་རྒྱ་མཚོ)བློ་བཟང་ཚེ་རིང་སོགས་མི་བཞི་སྤྱི་ཟླ་༤པའི་༡༦ནས་༥བའི་༡༥བར་ཟླ་གཅིག་གི་རིང་ལ་གར་སོང་མ་ཤེས་ཟིག རྗེས་སུ་དགོན་པའི་གྲྭ་བ་དག་གིས་དགོན་བདག་སོགས་ལ་རེ་བ་ཡང་ཡང་ཞུས་ཏེ་ཁོ་ཚོས་གོང་རིམ་ལ་ཞུ་བ་ཡང་ཡང་ཞུས་མཐར་ཟླ་༥བའི་༡༥ཉིན་གང་ཡིན་མ་ཤེས་བར་གློད་གྲོལ་བཏང་ཡོད་ནའང་ ཡིད་སྐྱོ་བ་ཞིག་ལ་ཁོ་ཚོས་མི་འདོད་པའི་དངོས་པོ་དག་གཞུང་བཞེས་གནང་བ་མ་ཟད་གྲྭ་རྐྱང་གི་ཆ་རྐྱེན་ལ་མ་ལྟོས་པར་ཁྲི་སྐལ་བརྩོན་གྱི་གདན་འོག་ནས་དམངས་སྒོར་སྟོང་དྲུག་ལྷག་གི་ནང་ནས་སྒོར་༢༨༠༠དང་སྒོར་ཁུག་ཏུ་སྒོར་བདུན་བརྒྱ་ཡས་མས་ཡོད་པའི་ནང་ནས་སྒོར་༢༡༠མ་གཏོགས་ཕྱིར་སྤྲད་མེད་པའི་གནས་ཚུལ་བཤད་བྱུང་།
སྲིད་དབང་སྒེར་འཛིན་ལམ་ལུགས་ནས་མང་གཙོའི་ལམ་ལུགས་བར།
སྲིད་དབང་སྒེར་འཛིན་ལམ་ལུགས་ནས་མང་གཙོའི་ལམ་ལུགས་བར། -བཅིངས་གྲོལ་གྱི་ཆེད་རྟོག་འཆར་གྱི་སྒྲོམ་གཞི་ཞིག །
From Dictatorship to Democracy: A Conceptual Framework for Liberation
ཨེལབྷཊ་ཨེནཊིན་ལྟེ་གནས་ཁང་གི་མཁས་དབང་ཇཱིན་ཤཱརྤ་ཡིས་བརྩམས།
པདྨ་ཚེ་དབང་ཤཱསྟྲིས་གངས་ལྗོངས་བོད་ཀྱི་སྐད་དུ་བསྒྱུར།
” …ངས་མང་ཚོགས་ལ་སྲོག་སྐྱོན་དང་སྡུག་བསྔལ་ཉུང་བའི་ཐོག་ནས་སྲིད་དབང་ སྒེར་འཛིན་ལམ་ལུགས་དེ་ལམ་ལྷོངས་ལྡན་པའི་སྒོ་ནས་འཐོར་ཞིག་གཏོང་བར་ཆེས་ནུས་པ་ལྡན་པའི་ཐབས་ལམ་གྱི་སྐོར་ལ་བསམ་བློ་ཞིབ་ཚགས་གཏོང་རྒྱུའི་འབད་རྩོལ་བྱས་པ་ཡིན། འདིར་ངས་ལོ་མང་རིང་ལ་སྲིད་དབང་སྒེར་འཛིན་ལམ་ལུགས་དང་། འགོག་རྒོལ་ལས་འགུལ། གསར་བརྗེའི་ལས་འགུལ། སྲིད་དོན་གྱི་ལྟ་བ། སྲིད་གཞུང་གི་ལམ་ལུགས། དམིགས་སུ་བཀར་ཏེ་དངོས་དོན་གྱི་འཚེ་བ་སྤངས་པའི་འཐབ་རྩོད་བཅས་ཀྱི་ཐོག་ལ་སློབ་སྦྱོང་བྱས་པའི་ཉམས་མྱོང་ལ་གཞི་བཞག་ཡོད། དེབ་འདི་དེའི་འབྲས་བུ་རེད།…”
གཤམ་གསལ་འབྲེལ་ཐག་ལ་བསྣུན་ནས་དེབ་ཐེར་འདི་ཆ་ཚང་ཀློག་རོགས།
dictatorship_to_democracy-final
ང་ད་དུང་མྱི་གསོན་པོ་ཡིན།
གཡུ་ཚང་ལྷ་མོ་དོན་གྲུབ། ཨ་རི།
མཁྱེན་ལྡན་དྲ་གྲོགས་རྣམ་པ་ལགས།
ཐེངས་འདིར་ཡང་ངས་ཐོག་མར་མ་བསམ་ས་ནས་ཁ་བརྡ་ལ་དགོངས་སེལ་ཞུ་དགོས་བྱུང་སོང་། རྒྱུ་མཚན་ནི་རྒད་པོ་ངས་འཆི་ཁར་ཁ་ཆེམས་ལྟ་བུའི་ཁ་བརྡ་ཐུང་ཐུང་ཞིག་བྱས་པའི་རྗེས་ནས་ཁ་བརྡ་དྲ་ཐོག་ཏུ་ཉོག་བཤད་བྱེད་མཁན་ཆར་ཤུལ་གྱི་ཤ་མོ་བཞིན་བརྡོལ་ནས་དྲ་ངོས་ཀྱི་ཁོར་ཡུག་ལ་བརྡབ་གསིག་ཚོད་མེད་འཐེབས་སོང་པས་ཡིན། ངོ་མ་བཤད་ན་ངས་རང་གི་བསམ་ཚུལ་ཞིག་གམ། དྲན་ཕྱོགས་ཤིག་གམ། རྨོངས་འཆར་ཞིག་ལྷག་བསམ་ཟོལ་མེད་དང་དྲང་པོ་དྲང་བཞག་གིས་རང་ཉིད་ལྟར་འཆི་ལ་ཉེ་བའི་བོད་མི་རིགས་ཀྱི་རྩ་དོན་ལ་བསམ་ནས་འདིར་ཀུན་པོའི་སྤྱན་ལམ་དུ་བསྟར་བ་ཡིན་ཏེ། དྲ་གྲོགས་འགས་བོད་ཀྱི་དབུ་འཁྲིད་ཏཱ་ལའི་བླ་མ་དང་རྒྱ་གར་གྱི་གཱན་དྷི། འབར་མའི་ཨན་སང་སོ་སྐྱིད། ཨ་ཧྥུ་རི་ཁའི་ནེལ་སོན་མན་ད་ལཱ་སོགས་ཀྱི་གནས་སྟངས་མི་འདྲ་བས། བོད་ཀྱི་དབུ་འཁྲིད་ཁོང་བོད་མི་དམངས་དང་མཉམ་དུ་ཕེབས་ནས་བོད་དོན་འཐབ་རྩོད་བྱེད་པ་ཡོང་ཐབས་མེད་པའི་སྐོར་གྱི་ལྟ་ཚུལ་ཞིག་བརྗོད་པ་མ་གཏོགས། གཞན་མང་པོ་ཞིག་གིས་སུ་ཞིག་འཇིགས་སྐུལ་རིང་ལུགས་པ་ཡིན་པ་དང་། སུ་ཞིག་གི་མིང་ཚིག་གུང་ཁྲན་ཏང་གི་མིང་ཚིག་ཡིན་པ། སུ་ཞིག་སོ་བ་ཡིན་པ་སོགས་ཀྱི་འབྲེལ་མེད་དོན་གཞན་རྐྱང་གླེང་ནས། ང་ཚོར་སྔར་ནས་ཡོད་པའི་མྱི་མ་ཤི་གོང་ལ་མིག་རིལ་འབྲུ་བའི་ངན་རྟགས་ད་དུང་ཡང་ཐོན་ཡོང་པས། ྐློག་པ་པོ་ཡོངས་དང་ཁ་བརྡའི་བདག་པོ་ཚོར་ཉོབ་སྣང་ཚད་མེད་སྐྱེས་ཡོད་ངེས་རེད་ལ། ཁོང་ཚོའི་ངན་རྟགས་འདི་ལས་ང་ཚོས་སྔར་བོད་མི་བསམ་མེད་དག་གིས་མཁས་དབང་དགེ་འདུན་ཆོས་འཕེལ་དང་དོན་གྲུབ་རྒྱལ། ལུང་ཤར་རྡོ་རྗེ་ཚེ་རྒྱལ་བཅས་ལ་མ་ཉེས་ཁག་གཡོགས་བྱས་པའི་རླུང་ནག་འཚུབ་མའི་འཁོར་སྟངས་དེ་གསལ་ལྷང་ངེར་མཐོང་ཐུབ་པ་མ་ཡིན་ནམ། Read the rest of this entry »
བཤད་འདོད་པའི་སྐད་ཆ་འདི་ཡིན།༼སློབ་བུ་ཆོས་འབྱོར་ལ་བྲིས་པ།༽
ལྷ་ལུང་རྒྱལ།
རིགས་ཚུལ་གློག་གི་འདྲིས་མཐུན་སློབ་གྲོགས་ཚོ་བསྐྱུར་ཅིང༌།།
ཤེས་བྱའི་འོ་མ་འཐུང་མཚམས་ཕོར་ཁ་རུ་བཞག་ལ།།
རབ་མཛེས་སློབ་གྲྭའི་མཛའ་གཅུགས་ཡིད་མཐུན་མར་བྲལ་ནས།།
མི་གཅིག་གླིང་ལ་རི་ཆུས་བསྐལ་བ་འདི་ཅིས་ལན།།
འདུ་འབྲལ་སྒྱུ་མའི་རོལ་སྒེག་འཇའ་འོད་ཀྱི་ཕྱོགས་ལ།།
སྐྱོ་དགས་འཐམ་འཁྱུད་རེ་བའི་འབྲས་བུ་དེ་དབེན་ཡང༌།།
མི་སྐྱིད་དངན་པའི་རླུང་བུ་བྱང་ཁོག་ཏུ་ལྡིང་བ།།
ཕྱི་དབུགས་ལ་འདྲེས་གོ་ལར་འཁོར་བསྐྱོད་ཅིག་བྱས་སོང༌།། Read the rest of this entry »
ཧི་མ་ལ་ཡའི་རི་འདབས་ནས།
ལྷ་ལུང་རྒྱལ།
རིའི་བར་སྐེད་ལོང་ལོང་སྨུག་སྤྲིན་གྱིས་བཟུང་ཞིང༌།།
ཆར་སིམ་བུའི་དངོས་གྲུབ་ཉི་འོད་ཀྱིས་ལྕིབས་པ།།
འོད་འཚེར་རེར་འཇོ་བའི་ཕྱི་དྲོ་ཡི་དུས་ཤིག།
སེམས་རྒྱག་ཕྱོགས་ཤིག་གིས་ཞེ་མཐུན་ཁྱོད་དྲན་འོང༌།།
བྱ་རྒོད་པོའི་གཤོག་པས་འཁྱོག་ཐབས་རང་མེད་ལ།།
ཆུ་གཙང་པོ་རླབས་ཀྱིས་འཁྱེར་ཐབས་ཀྱང་དབེན་པ།།
ལུས་ནམ་མཁའ་དྲན་གདུང་སྤྲིན་ནག་གིས་གཡོགས་ཏེ།།
ས་འདི་ནས་ཉི་མ་འཁྱོལ་ཐབས་ཅིག་མི་འདུག།
ཕྱིའི་འབྱོར་བ་གདོན་གྱི་བསླུ་བྲིད་ཀྱིས་ཡིན་ནམ།།
དུས་འགྱུར་ལྡོག་མི་ཡི་ཁ་དོག་ཀྱང་བསྒྱུར་རམ།།
ཕྱི་ཐག་རིང་མཛའ་གཅུགས་མེ་ཏོག་དང་འཇའ་སྤྲིན།།
མིག་ལོངས་སྤྱོད་མ་ཐོབ་སེམས་པ་དེ་ལྟོགས་ཡོད།། Read the rest of this entry »
དུད་ནག་ལྟ་བུའི་བོད་ཀྱི་བླ་སྤྲུལ་འདི་ཚོ།
བྲག་སྣ་བ།
དུས་རབས་བཅུ་གཉིས་པའི་དུས་མགོ་ནས་བཟུང་བོད་འདིར་ཡང་སྤྲུལ་ལམ་ལུགས་ཀྱི་གོམས་སྲོལ་གསར་པ་ཞིག་འགོ་ཚུགས་ཤིང༌། གོམས་སྲོལ་འདི་རིམ་པས་བོད་ཀྱི་ནང་བསྟན་རིག་གནས་ལ་འབྲེལ་འདྲིས་དམ་པའི་རིག་གནས་བྱེ་བྲག་པ་ཞིག་ཏུ་གྱུར་ཏེ། ད་བར་བོད་སྤྱི་ཚོགས་ཁྲོད་དུ་ཆོས་སྲིད་གཉིས་ཐད་ཀྱི་གོ་གནས་འགངས་ཆེན་ཤིག་ཟིན་ཡོད་པ་དང༌། བོད་མི་ཚོའི་ངོས་ནས་ཁོང་ཚོ་ནི་སངས་རྒྱས་བྱང་འཕགས་ཆེ་གེ་མོ་ཞིག་གི་སྤྲུལ་བ་ཤ་སྟག་སྟེ། འགྲོ་བ་སེམས་ཅན་སྤྱི་དང་ལྷག་དོན་བོད་མིའི་བདེ་སྡུག་ཁོ་ནའི་ཕྱིར་མི་ཡི་ཤ་ཚུགས་སུ་བྱོན་པ་ཁོ་ནར་སྙམ་གྱི་ཡོད་ཕྱིན། བླ་མ་ཚོ་ནི་བོད་སྤྱི་ཚོགས་འདིའི་དབང་སྒྱུར་སྟོབས་ཤུགས་ཀྱི་གོང་བུ་ཆེས་བླ་ན་མེད་པ་ཞིག་སྟེ། བོད་མི་རིགས་འདིའི་བླའམ་སྲོག་ལྟ་བུ་ཞིག་ལ་གྱུར་ཡོད་པ་ནི་འགྲེལ་བརྗོད་ཞུ་ཐུབ་པ་ཞིག་མིན།
རྒྱུ་མཚན་དེས་མི་རིགས་འདིས་གནའ་ནས་ད་བར་ཟས་ཀྱི་ཞིམ་ས་དང༌། གོས་ཀྱི་ཡག་སས་མཚོན་རང་ལ་དབང་བའི་མཆོག་དང་ཕུལ་གྱི་གྱ་ནོམ་དངོས་པོ་མཐའ་དག་བླ་མར་ཕུལ་ཡོད་པ་དང༌། བླ་མ་ཚོ་ནི་ཚེ་འདི་དང་ཕྱི་མའི་མགོན་སྐྱབས་དཔུང་གཉེན་དམ་པ་སྟེ། ཁོང་ཚོའི་སྤྱན་གྱིས་མི་མཐོང་བ་དང༌། ཐུགས་ཀྱིས་མི་མཁྱེན་ྭཔ། སྙིང་རྗེས་མི་སྐྱོབ་པའི་ཉམས་ཐག་སེམས་ཅན་ཞིག་འཇིག་རྟེན་འདིར་མེད་པར་སྙམ་སྟེ། སྐྱིད་སྡུག་གི་དུས་ནམ་ཡང་བླ་མར་རེ་ཞིང་གསོལ་བ་འདེབས་རྒྱུ་ནི་དབུགས་ཀྱི་འབྱིན་རྔུབ་དང་གཏན་ཏུ་ཁ་བྲལ་མྱོང་མེད་པ་ལྟ་བུ་ཞིག་ཡིན།
ཡིན་ནའང༌། ཡིད་སྐྱོ་བ་ཞིག་ལ། འདས་ཟིན་པའི་ལོ་རྒྱུས་ཀྱི་འགག་འཕྲང་རེ་ནས། མི་རིགས་འདི་ཆེས་སྡུག་བསྔལ་དང་ཛ་དྲག ཆེས་ཉམས་ཐག་དང་ཉེན་ཁར་ལྷུང་ཐེངས་རེར། རྒྱལ་བ་པཎ་ཆེན་ལྟ་བུ་རེ་འགའ་མ་གཏོགས་པའི་བོད་ཀྱི་བླ་མ་གཞན་དག་ཚོས་མི་རིགས་འདིས་ཁོ་ཚོར་བཅངས་པའི་ཡིད་ཆེས་བློས་གཏོད་ལ་དཔག་པའི་རིན་འབབ་ཅིག་རྩ་བ་ཉིད་ནས་སྤྲོད་ཐུབ་མེད་པར་མ་ཟད། ད་དུང་སྐབས་འགར་བོད་མི་རིགས་འདི་སྣང་བ་ལས་མུན་པར་འཕེན་པའི་མཐུན་འགྱུར་རོགས་རམ་ཡང་ཞུས་མྱོང་ཡོད། Read the rest of this entry »
བོད་རྒྱའི་བར་གྱི་བོད་དོན།
གཤམ་ལ་རྒྱ་ནག་ཕྱོགས་ནས་བོད་དང་བོད་ཀྱི་གནད་དོན་སྐོར་ལ་རྣམ་འགྱུར་ཅི་ཞིག་བཟུང་ཡོད་པའི་སྐོར་གྱི་ཡིག་ཆ་ཁག་ཅིག་ཟུར་འདོན་ཞུས་ཡོད། འདི་ལྟར་བོད་དོན་གླེང་སྟངས་ཐད། ཁྱེད་རང་ལ་བསམ་ཚུལ་ཅི་ཡོད་དམ། མང་པོའི་བསམ་ཚུལ་སྤེལ་སླད་འདིར་དོན་གནད་ཁག་ཟུར་འདོན་ལས། ཡིག་ཆ་ཆ་ཚང་ཟུར་འདོན་ཞུས་མེད།
༼༡༽ ཕྱི་ལོ་ ༢༠༠༨ ཟླ་ ༣ ཚེས་ ༢༡ ཉིན་གྱི་༼བོད་ལྗོངས་ཉིན་རེའི་ཚགས་པར༽་གྱི་དཔྱད་གཏམ་ནང༌།
¿ཐེངས་འདིར་ལྷ་སར་བྱུང་བའི་རྡུང་བཅོག་འཕྲོག་སྲེག་གི་ཚབས་ཆེའི་དོན་རྐྱེན་དང༌། སྐྱི་གཡའ་བའི་དྲག་སྤྱོད་དེ་དག་གིས་དོན་མེད་དུ་སྐྱེ་འགྲོ་རྣམས་ལ་སྡུག་བསྔལ་ཚབས་ཆེན་མྱོང་དུ་བཅུག་པ་ཡོད་པ་དེས། ཏཱ་ལའི་ནི་ཁོ་རང་གིས་སྒྲོག་པ་ནང་བཞིན་གྱི་ནང་པའི་དགེ་སློང་ཞིག་ཡིན་ཟེར་བ་དེ་ལྟ་བུ་ཞིག་གཏན་ནས་མིན་པ་ར་འཕྲོད་ཡོད། ཁོ་ནི་མིའི་གདོང་ལ་གཅན་གཟན་གྱི་སེམས་དང་ལྡན་ཞིང༌། ཆོས་གོས་གྱོན་པའི་འཕར་སྤྱང་ཞིག་རེད་ཅེས་བརྗོད་ན་ཐལ་ཆ་གང་ཡང་མེད། སྟོན་པ་བཅོམ་ལྡན་འདས་ཡིན་ནའང༌། ཏཱ་ལའི་ནང་བཞིན་ཁ་འཇམ་ཁོག་རྩུབ་ཀྱི་ནང་པའི་ཞབས་འདྲེན་པ་དང༌། མིའི་གདོང་ལ་གཅན་གཟན་གྱི་སེམས་དང་ལྡན་པའི་དྲག་སྤྱོད་པ་སྨྱོ་རྩུབ་ཅན་འདི་བཟོད་བསྲན་བྱེད་ཐུབ་ཀྱི་མ་རེད། ཏཱ་ལའི་ལྟ་བུ་མེས་རྒྱལ་དང་མི་དམངས་ལའང་རྒྱབ་གཏོད་བྱེད་ཕོད་མཁན་མིཞིག་ལ། ད་དུང་མིའི་ཐ་སྙད་སྦྱོར་རུང་ངམ། གྲྭ་པཞིག་ཡིན་པའི་ཆ་ནས། ཏཱ་ལའི་ཡིས་རྫུན་ཤོད་པ་མ་ཟད། ཐེངས་འདི་ཚབས་ཆེའི་རྡུང་གཅོག་འཕྲོག་སྲེག་གི་དོན་རྐྱེན་བཀོད་བྱུས་དང་སྟངས་འཛིན་བྱས་ཏེ། ཁོ་པའི་སྤྱོད་ངན་དེ་ཐོས་པ་ཙམ་གྱིས་ཧང་སངས་དགོས་པ་ཞིག་ཡིན་ལ། གདོན་འདྲེ་ལའང་དེ་ལས་ལྷག་ཅི་ཡོད། གལ་སྲིད་སྟོན་པས་ནང་པའི་རྗེས་འཇུག་འདི་ལྟ་བུ་ཞིག་ཡོད་པ་མཁྱེན་ན། ཁོང་ཡང་ངེས་པར་དུ་ཞལ་སྐྱེངས་པོ་ཡོང་གི་རེད། དེ་ནི་གཏན་འཁེལ་བ་ཞིག་རེད།¿ཅེས་བཀོད་འདུག Read the rest of this entry »
བོད་དོན་འཐབ་རྩོད་དང་སེམས་ཀྱི་དྲན་ཕྱོགས།
བཙུན་ཐར་ཚེ་རིང༌།
ྋགོང་ས་མཆོག་གིས་གཙོས་བོད་མི་སེར་སྐྱ་ཁྲི་ཕྲག་མང་པོ་གཞན་ཡུལ་ལ་སྐྱབས་བཅོལ་དུ་འབྱོར་ཞིང༌། གཞིས་བྱེས་གཉིས་སུ་གྱུར་ནས་དུས་རབས་ཕྱེད་ལྷག་ཕྱིན་པའི་དུས་སྐབས་ཏེ། ཕྱི་ལོ་ཉིས་སྟོང་བརྒྱད་ཀྱི་དེ་རིང༌། ཆོ་འཕྲུལ་སྨོན་ལམ་ཆེན་མོའི་མཆོད་མཇལ་འདུ་འཛོམས་ཀྱི་གོ་སྐབས་དང་བསྟུན་མདོ་སྨད་རེབ་གོང་བ་སྐྱ་སེར་མི་མང་གིས་བོད་མི་རིགས་ཀྱི་རང་དབང་བདེན་དོན་ཆེད་རྒྱ་ནག་གཞུང་ལ་ཞི་བའི་ངོ་རྒོལ་སྐད་འབོད་ཤུགས་ཆེ་བྱས་པ་ལ་རྐྱེན་བྱས། བོད་ཆོལ་ཁ་གསུམ་གྱི་ས་གནས་དྲུག་ཅུ་རེ་དགུ་ནས་རང་འགུལ་གྱིས་ཡར་ལངས་ཏེ་ཞི་བའི་ངོ་རྒོལ་གྱི་ལས་འགུལ་སྤེལ་ནས་ཟླ་གཉིས་ལྷག་འགྲོ་བཞིན་ཡོད་ལ། ཞི་བའི་ངོ་རྒོལ་སྐབས་ཆོས་བྱེད་སེར་མོ་བ་གཙོས་སློབ་གྲྭ་དང༌། ཞིང་འབྲོག་མང་ཚོགས། ས་གནས་ལས་བྱེད་སོགས་ལས་རིགས་མི་འདྲ་བའི་བོད་རིགས་སྤུན་ཟླ་ཕོ་མོ་རྒན་གཞོན་གང་མང་མཉམ་ཞུགས་བྱས་ཡོད་པ་ན་མང་ཆེ་ཤོས་གཞོན་སྐྱེས་མི་རབས་རེད། Read the rest of this entry »
རྨས་སྐྱོན་ཐེབས་པའི་མི་རིགས་ཤིག་གི་ཚེ་སྲོག་སྐྱོབས་པའི་མཐའ་མའི་དམག་འཐབ།
སྐུ་ཞབས་ལུང་རིགས་རྒྱལ་གྱི་གཅིག་གྱུར་ཆེན་པོ་གཉིས་ཞེས་པའི་ཆེད་རྩོམ་བཀླགས་པའི་རྗེས་འབྲེལ་དུ།
ཨ་འབྲུག་དཀོན་མཆོག
༸གོང་ས་མཆོག་གིས་བོད་ཀྱི་གནད་དོན་འདི་རྒྱལ་སྤྱིའི་ཆབ་སྲིད་ཀྱི་འགྱུར་ལྡོག་ཆེན་པོ་ཞིག་གི་འོག་ནས་བྱུང་བ་དང་འདི་ཉིད་ཐག་གཅོད་ཀྱང་རྒྱལ་སྤྱིའི་ཆབ་སྲིད་འགྱུར་འགྲོས་ཀྱི་རྒྱབ་ལྗོངས་དང་མཐུན་པར་བྱེད་དགོས་པ་དེ་དུས་རབས་སྔོན་མའི་དུས་དཀྱིལ་ནས་དཔྱོད་དཔག་གིས་ལམ་སྟོན་དང་འཆར་སྣང་གི་དགོངས་ཚུལ་བཏོན་ཡོད་ལ། རྒྱང་བཀྱེད་ནས་བལྟས་ན་དབུ་མའི་ལམ་གྱི་སྲིད་བྱུས་ལ་དེ་ལྟ་བུའི་དུས་རབས་ཀྱི་རྒྱབ་ལྗོངས་ཡོད་པ་རེད། འོན་ཀྱང་༸གོང་ས་མཆོག་གིས་དགོངས་པ་བཞེས་ཕྱོགས་དང་དབུ་མའི་ལམ་གྱི་སྲིད་བྱུས་རང་སྟེང་ནས་བཤད་ན་དེའི་ཆེ་བ་རྒྱས་བཤད་བྱེད་རྒྱུ་ལས་ཀྱང༌། དེ་ཉིད་འགལ་ཟླ་འདུམ་འགྲིག་གི་ལམ་ནས་སེལ་ཐུབ་པའི་ལག་ལེན་གྱི་རང་བཞིན་ལྡན་པའི་ཐོག་མའི་ཡིད་ཆེས་དེ་མངོན་གྱུར་ཡོང་ཐབས་ལ་འབད་པ་བྱས་ཡོད་པ་རེད། དབུ་མའི་ལམ་གྱི་སྲིད་བྱུས་དེ་རྒྱལ་སྤྱིའི་འགལ་རྩོད་སེལ་ཕྱོགས་ཀྱི་༸གོང་ས་མཆོག་གི་སྤྱིར་བཏང་གི་དགོངས་པ་ལས་བྱུང་ཡང་ཆེད་དམིགས་ཀྱི་ཆ་ནས་དེ་ཉིད་བོད་ཀྱི་གནད་དོན་ཐག་གཅོད་བྱེད་པའི་ཐབས་ལམ་ཞིག་ཡིན་ལ། སྲིད་བྱུས་འདི་༸གོང་ས་མཆོག་གི་དགོངས་གཞི་ཙམ་ལས་བོད་གཞུང་གི་ཁྲིམས་ཐོག་ནས་གཏན་འབེབས་བྱས་པའི་སྲིད་བྱུས་ཤིག་ཏུ་མ་གྱུར་བའི་ཡར་སྔོན་དེར་༸གོང་ས་མཆོག་གིས་བོད་ཀྱི་རྩ་དོན་ནི་བོད་མི་ས་ཡ་དྲུག་གི་བདེ་སྐྱིད་ཀྱི་ཆེད་ཡིན་ཞེས་བོད་ཀྱི་རྩ་དོན་དེ་བོད་མིའི་བདེ་སྐྱིད་ཀྱི་ཆེད་ཅེས་པར་ངོས་འཛིན་གནང་མྱོང་ཡོད། ཉེ་བའི་ཆར་༸གོང་ས་མཆོག་གིས་བོད་མིའི་སྡུག་བསྔལ་སེལ་ཆེད་ཅེས་པའི་ཚིག་འདི་བེད་སྤྱོད་གནང་གི་འདུག་ཅིང༌། དམིགས་བསལ་སྐུ་ཚབས་རྒྱ་རི་བློ་གྲོས་རྒྱལ་མཚན་ལ་༸གོང་ས་མཆོག་གིས་བཀའ་མངགས་ནན་པོ་བྱས་པའི་སྙིང་དོན་ཡང་བོད་མིའི་སྡུག་བསྔལ་སེལ་བའི་ཆེད་དུ་ཐབས་ཤེས་ག་རེ་ཡིན་ནའང་བྱེད་དགོས་ཞེས་པ་དེ་རེད། ༸གོང་ས་མཆོག་གིས་བོད་མིའི་བདེ་སྐྱིད་ཀྱི་ཆེད་ཅེས་པ་ནས་འགོ་བརྩམས་ཏེ་བོད་ཀྱི་གནད་དོན་ཐག་གཅོད་བྱེད་པའི་ཐབས་ལམ་དང་ཇུས་གཞི་གསལ་འདོན་གནང་བའི་གནས་ཚུལ་དེ་དཔེ་མཚོན་དུ་བཞག་ནས་ད་ལྟ་བོད་མིའི་སྡུག་བསྔལ་སེལ་ཆེད་དུ་ཐབས་ཤེས་ག་རེ་ཡིན་ནའང་བྱེད་དགོས་ཞེས་པ་དེ་ཁོང་གི་དགོངས་པ་དང་ཐབས་ཇུས་ལ་རྩ་བའི་ཆ་ནས་འགྱུར་ལྡོག་ཅིག་འགྲོ་བཞིན་པ་དང༌། བདེ་སྐྱིད་བསྒྲུབ་ཆེད་དང་སྡུག་བསྔལ་སེལ་ཆེད་དུ་ཞེས་པ་གཉིས་ལ་ཁྱད་པར་ཆེན་པོ་ཞིག་ཡོད་པ་ཡང་ངས་ངོས་འཛིན་བྱེད་ཀྱི་མེད། ཡིན་ནའང་བོད་མི་རིགས་འདི་གསོན་གནས་ཡོང་བ་ལ་ཕན་པའི་ཆེས་མཐའ་མཇུག་གི་གོ་སྐབས་ཀྱི་ཆེད་དུ་ཁོང་གིས་ག་རེ་ཡིན་ནའང་གནང་གི་རེད། ཁོང་ནི་ཐབས་ཤེས་དང་གདམ་ག་གཅིག་གིས་ནུས་པ་མ་ཐོན་པ་མངོན་གསལ་དུ་གྱུར་རུང་རང་ཉིད་ཀྱི་ལ་རྒྱ་སྲུང་སྐྱོབས་ཀྱི་ཆེད་དུ་གདམ་ག་གསར་བ་དང་ལེན་བྱེད་མི་ནུས་མཁན་དེ་འདྲ་གཏན་ནས་མ་རེད། དེང་སང་གི་བོད་ཀྱི་གནས་བབ་ལ་བསམ་ན་ང་ཚོས་ལ་རྒྱ་ལས་ཀྱང་དོན་དངོས་ལ་མཐོང་ཆེན་བྱེད་དགོས་པ་ཧ་ཅང་གལ་ཆེན་པོ་རེད། དོན་དམ་པའི་ང་ཚོ་ལ་ལ་རྒྱ་ཞིག་ཡོད་ན་ང་ཚོའི་གཞན་དང་གཞན་ལ་ངོ་རྒོལ་བྱེད་རྒྱུ་ལས་ཀྱང་རང་དང་རང་རིགས་དར་སྤེལ་གཏོང་བའི་གོ་སྐབས་དང་ཐབས་ལམ་ལ་བསམ་བློ་གཏོང་རན་རེད། Read the rest of this entry »
གནས་སྟངས་ཛ་དྲག་དང་སྣང་བ་སྐྱིད་པོ།
ཨ་འབྲུག་དཀོན་མཆོག
རྡ་རམ་ས་ལ་འདི་ས་འགུལ་ཆེན་པོ་ཞིག་གི་རྗེས་ཀྱི་ས་ཁུལ་དང་འདྲ་བོ་འདུག གང་ཡིན་ཟེར་ན་འདི་ནས་དངོས་པོ་སྣ་མང་མཉམ་བསྲེས་དང་སྙིགས་རོའི་རྣམ་པའི་འོག་ནས་ཕྱི་རུ་མངོན་ཡོང་གི་འདུག དེ་སྔོན་རྒྱ་གར་འགྲུམ་འགྲིལ་ལས་རིགས་པ་ཞིག་གི་རྡ་རམ་ས་ལ་ནི་འཛམ་གླིང་རིག་གནས་ཀྱི་བསྣོལ་མཚམས་ཤིག་རེད་ཅེས་ཚད་མཐོ་བོའི་གདེང་འཇོག་བྱས་འདུག་མོད།དེ་ལ་ཡང་ངོས་གཞན་ཞིག་གི་གནས་ལུགས་ཡོད་རྒྱུ་རེད།འོན་ཀྱང་ཚད་རིམ་གཞན་ཞིག་གིས་བཤད་ན་རྡ་རམ་ས་ལའི་ཁྱད་ཆོས་གཙོ་བོ་ཞིག་ནི་རིག་གནས་བསམ་བློའི་སྟེང་གི་སྣ་མང་འབྲེལ་གཏུགས་དེ་མ་ཡིན་པར།བསམ་གཞིགས་ཀྱི་སྣ་འདྲེན་མེད་པའི་གང་བྱུང་གི་བྱ་སྤྱོད་དེ་ཡིན་པ་དང༌།ལྷག་པར་དུ་བོད་པ་མང་པོ་ཞིག་ནི་དེ་ལྟར་རེད།ངའི་མཐོང་སྣང་ལ་གནས་འདི་ནས་མི་མང་པོ་ཞིག་གི་ཉི་མ་འཁྱོལ་གྱི་མེད་པ་འདྲ།ཉིན་ལྟར་ང་ཡར་འགྲོ་མར་འགྲོ་བྱེད་སའི་ལམ་བར་དུ་ཕར་མ་བལྟས་ཀྱང་མཐོང་ཡོང་བའི་དཔུང་ཁག་ཆེན་པོ་གཉིས་ཡོད་པ་ནི་ཀེ་རུམ་རྩེ་མཁན་གྱི་དཔུང་ཁག་དང༌།ཏཱ་སེ་རྩེ་མཁན་གྱི་དཔུང་ཁག་གཉིས་ཡིན།ཆེད་དུ་མ་ཉན་རུང་ཐོས་ཡོང་བ་ནི་ཧབ་ཆ་དང་འགྲོགས་པའི་མནའ་ཚིག་ཆེན་པོ་དག་ཡིན།ཁོང་ཚོའི་རྩེད་གདན་གྱི་ཟུར་སོ་སོ་ན་ཧིིན་སྒོར་བརྒྱ་ཤོག་དང་ལྔ་བཅུ་ཤོག་འགའ་རེ་བརྩེགས་ཡོད་ཅིང༌།ཉེ་འཁྲིས་ཀྱི་ཕོ་གསར་སྐྲ་རིང་ཞིག་གིས་་“མ་ཎི་དུང་དེ་རིང་ཡིན་ན་པཱ་མགོ་པཱ་རྐྱང་ལ་བུད་མ་བུ་ཐལ་ན་”ཞེས་ངོམས་སོའི་རྣམ་པས་བཤད་ཀྱི་འདུག ང་ཁང་པ་ཞིག་འཚོལ་ཆེད་ཟློས་གར་ཉེ་འཁྲིས་ཀྱི་གཞུང་ལམ་དུ་འགྲོ་སྐབས་ཆུ་ཤོག་ཀྱིས་ཆར་ཁེབས་བརྒྱབ་ཏེ་རྒན་པོ་ཁ་ཤས་ཀྱིས་ཤཱོ་རྩེད་རྒྱག་བཞིན་འདུག་ལ།ད་དུང་ལག་ཏུ་འཕྲེང་བ་འདྲེན་བཞིན་པའི་རྒད་པོ་མང་པོ་ཞིག་གིས་རུབ་རུབ་བྱས་ཏེ་མཐའ་ནས་བལྟས་འདུག གཙུག་ལག་ཁང་གི་ཉེ་འཁྲིས་ཀྱི་ཇ་ཁང་དག་ལ་ཕྱི་རྒྱལ་པ་ཚོས་ཇ་འཐུང་ཞོར་དུའང་གསར་ཤོག་དང་དཔེ་ཀློག་བྱེད་ཀྱི་འདུག་མོད།བོད་མི་ཚོས་ཇ་དང་ཧབ་ཆ་མཉམ་འགྲོགས་ཀྱི་སྤྲོ་སྐྱིད་ལ་རོལ་གྱི་འདུག་གཙུག་ལག་ཁང་གི་མདུན་ཐང་ན་ལཱ་སྒྲོན་གྱི་འོད་སྣང་དང་མཉམ་དུ་ཧ་ཅང་སེམས་བསྐྱེད་ཆེན་པོའི་ནང་དོན་ཡོད་པའི་དབྱངས་རྟ་མང་པོ་གྱེར་བཞིན་འདུག་ལ།བོད་ཀྱི་གནས་སྟངས་དངོས་གནས་ཛ་དྲག་ལ་སླེབ་ཡོད་ཅེས་པའི་གཏམ་བཤད་ཀྱང་རྒྱུན་སྲོལ་ལྟར་བྱེད་ཀྱི་འདུག་འོན་ཀྱང་བལྟས་ཚོད་ལ་རྡ་སའི་གནས་སྟངས་ཀྱང་ཧ་ཛ་དྲག་ལ་བསླེབས་ཡོད་མེད་གང་ལྟར་ཡང་འཕེལ་རྒྱས་དང་ཉམས་དམས་གཉིས་ཀྱི་ཕྱོགས་གཏོགས་སུ་བསྡུར་གཤིབས་བྱེད་སྐབས་འདི་ཡང་ཛ་དྲག་གི་ཁོངས་སུ་འགྲོ་ངེས་པ་ཞིག་མ་རེད་དམ།བོད་མི་ཚོ་གནས་སྟངས་སྐྱོ་བོ་ཞིག་གི་སྐབས་སུའང་སྤྲོ་སྣང་མ་བརླག་པར་གནས་པ་དེ་བོད་མིའི་དཔལ་ཡོན་གྱི་ཁྱད་ཆོས་ཤིག་ཏུ་ངོས་འཛིན་གནང་མཁན་ཡོད་པ་དེ་ངས་ཤེས་ཀྱི་ཡོད་མོད།རྒྱུན་གཏན་སློབ་སྦྱོང་གི་གཤིས་ཀ་མེད་པ་དང༌།འཚོ་བའི་གནས་སྟངས་དང་ཧུར་བརྩོན་གྱི་གནས་སྟངས་གཉིས་ལ་ཧེ་བག་ཆེ་བ་དེ་མ་མཐའ་ཡང་དཔལ་ཡོན་ཞིག་ཡིན་རྒྱུ་མ་རེད།དགོད་བྲོ་བ་ཞིག་ལ་ཉིན་རྒྱུན་རྩེད་མོར་ཞུགས་པའི་གསར་བུ་འགའ་ཤས་ཀྱིས་ཐ་ན་རང་གི་གདོང་ཡང་བཀྲུས་མི་འདུག གནས་སྟངས་ཛ་དྲག་ཡིན་པའི་སྐབས་སུའང་ང་ཚོ་དངོས་གནས་སྣང་བ་སྐྱིད་པོ་ཡིན་པ་འདྲ། Read the rest of this entry »
མི་རབས་གསུམ་གྱི་འབོད་སྒྲ།
ངའི་ཕ་མའི་འབོད་སྒྲ།
བོད་ཀྱི་བདག་པོ་བོད་མི་ཡིན། རྒྱ་དམར་བོད་ནས་ཕར་ལ་རྒྱུགས།
བོད་ཀྱི་བདག་པོ་བོད་མི་ཡིན། རྒྱ་དམར་བོད་ནས་ཕར་ལ་རྒྱུགས།
བོད་ཀྱི་བདག་པོ་བོད་མི་ཡིན། རྒྱ་དམར་བོད་ནས་ཕར་ལ་རྒྱུགས། Read the rest of this entry »
༄༅།། ༢༠༠༨ལོའི་རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་རྒྱལ་སྤྱིའི་རྒྱབ་སྐྱོར་ཚོགས་ཆེན་ལ་ཞུགས་པའི་མྱོང་ཚོར།
མང་ར་བ་གདུགས་དཀར་འབུམ།
རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་རྒྱལ་སྤྱིའི་རྒྱབ་སྐྱོར་ཚོགས་ཆེན་ནི། རྒྱལ་སྤྱིའི་ལྡོག་མེད་སྟོབས་ཤུགས་ལ་བརྟེན་ནས། རྒྱ་ནག་དང་ཨེ་ཤ་ཡའི་ས་ཁུལ་ཁག་ལ་རང་དབང་དང་འགྲོ་བ་མིའི་ཐོབ་ཐང༌། མང་གཙོ་བཅས་ཀྱི་རིན་ཐང་ཁྱབ་བརྡལ་དུ་གཏོང་བའི་རྒྱལ་སྤྱིའི་གྲོས་མོལ་གནང་སའི་གླེང་སྟེགས་ཞིག་རེད། ༢༠༠༨ལོའི་རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་རྒྱལ་སྤྱིའི་རྒྱབ་སྐྱོར་ཚོགས་ཆེན་དེ། ཕྱི་ལུགས ༢༠༠༨ ལོའི་ཟླ་ ༨ པའི་ཚེས་ ༤ དང་ ༥ ཉིན་གཉིས་རིང་ཉི་ཧོང་གི་རྒྱལ་ས་Tokyo-ནང་སྐོང་ཚོགས་གནང་སོང་བ་དང༌། ཐེངས་འདིའི་ཚོགས་ཆེན་ལ་འཛམ་གླིང་རྒྱལ་ཁབ་ཁག་ ༢༠ ལྷག་གི་ཚོགས་བཅར་བ་མི་གྲངས་ ༣༠༠ ཉེ་བ་ཚོགས་ཞུགས་ཀྱིས། ཉིན་གཉིས་རིང་ཕྱོགས་ཡོངས་ནས་རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་བརྒྱུད་རིམ་ཁྲོད་ ༢༠༠༨ ལོའི་པེ་ཅིང་ཨོ་ལིམ་པིག་རྩེད་འགྲན་མཇུག་གྲུབ་རྗེས་རྒྱ་ནག་དང་ཨེ་ཤ་ཡ་མང་གཙོ་ཅན་དུ་བསྒྱུར་རྒྱུའི་ཐད་ནུས་པ་ཅི་ལྟར་འདོན་རྒྱུའི་ཐད་ལ་བགྲོ་གླེང་ཟབ་མོ་གནང་སོང་བ་དང་ཆབས་ཅིག་ཚོགས་ཆེན་ཁག་ལ་བསྐྱར་ཞིབ་ཡང་གནང་སོང༌།
གཅིག ཐེངས་འདིའི་ཚོགས་ཆེན་ཀྱིས་འབྲེལ་ཡོད་ཚོགས་ཆེན་སྔ་མ་ཁག་ལ་གཟིགས་ཚུལ།
རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་རྒྱལ་སྤྱིའི་རྒྱབ་སྐྱོར་གྲོས་མོལ་ཚོགས་ཆེན་ཐོག་མ་དེ། རྒྱ་ནག་མང་གཙོ་ཡར་ཐོན་ཚོགས་པ་དང༌། རྒྱལ་མཚམས་མེད་པའི་འགྲོ་བ་མིའི་ཐོབ་ཐང་ཚོགས་པ། ཐེ་ཝན་མང་གཙོ་ཐེབས་རྩ་ཚོགས་པ། ཡོ་རོབ་བྷར་ལེན་ཉམས་ཞིབ་ཚོགས་པ་བཅས་ཀྱིས་མཉམ་འབྲེལ་གཙོ་སྐྱོང་འོག ཕྱི་ལུགས་ ༢༠༠༦ ལོའི་ཟླ་ ༥ པའི་ནང་འཇར་མན་གྱི་རྒྱལ་ས་ Berlin དུ་བསྐོངས་ཚོགས་ཀྱིས། ཐེངས་དེའི་ཚོགས་ཆེན་བརྒྱུད་རྒྱ་ནག་གཅིག་བསྡུ་དབང་བསྒྱུར་སྲིད་དབང་གིས་ཨེ་ཤ་ཡ་དང་དེ་ལས་ཀྱང་གཞི་རྒྱ་ཆེ་བའི་རྒྱལ་སྤྱིའི་ཚོགས་སྡེ་ཁག་གི་ས་ཁུལ་འདྲ་མིན་དང་རྒྱལ་སྤྱིའི་བདེ་འཇགས་ལ་ཉེན་ཁ་ཐོན་བཞིན་པ་གསལ་རྟོགས་བྱུང་སྟེ། སྐབས་དེས་ཚོགས་ཆེན་གྱིས་རྒྱ་ནག་དང་ཨེ་ཤ་ཡ་མང་གཙོར་བསྒྱུར་རྒྱུའི་ལས་འགུལ་དེ་རྒྱལ་སྤྱིའི་མང་གཙོ་ལས་འགུལ་དང་མཉམ་འབྲེལ་གྱིས། ནུབ་ཕྱོགས་མང་གཙོ་རྒྱལ་ཁབ་ཁག་དང་ཨེ་ཤ་ཡའི་ཁུལ་གྱི་གཅིག་བསྡུ་དབང་བསྒྱུར་སྲིད་དབང་ལམ་ལུགས་ཀྱི་རྒྱལ་ཁབ་ཁག་ནང་གི་མང་གཙོ་དོན་གཉེར་ཅན་ཚོའི་བར་མཉམ་འབྲེལ་གནང་རྒྱུའི་ཐད་ནུས་པ་གཙོར་འདོན་གནང་རྒྱུ་དམིགས་སུ་བཟུང་ཡོད་པ་མ་ཟད། གཞན་ཚོགས་ཆེན་དེ་བསྐངས་པ་བརྒྱུད་ད་དུང་ཉི་ཧོང་གི་ཨེ་ཤ་ཡ་དང་རྒྱ་ནག་མང་གཙོར་བསྒྱུར་རྒྱུའི་རྒྱབ་སྐྱོར་ཚོགས་པ་དང༌། Read the rest of this entry »


text: ༄༅། །ཁ་སང་ཕྱི་ཚེས་ ༢༥ ཉིན་ཕྱི་དྲིལ་བཀའ་བློན་བདེ་སྐྱིད་ཆོས་དབྱངས་མཆོག་གིས་སུད་སི་གྲོང་ཁྱེར་བྷ་སེལ་ (Basel) ནང་སུད་བོད་མཛའ་འབྲེལ་ཚོགས་པའི་ (Swiss Tibetan Friendship Association.)ལོ་འཁོར་ཚོགས་ཆེན་ནང་ཚོགས་བཅར་ཞུས་ཡོད་སྐོར་བོད་མིའི་སྒྲིག་འཛུགས་ཀྱི་དྲ་གནས་ཐོག་གནས་ཚུལ་སྤེལ་འདུག སྐབས་དེར་ཕྱི་དྲིལ་བཀའ་བློན་མཆོག་ནས་ཁོང་རྣམ་པས་ད་བར་བོད་མིའི་འཐབ་རྩོད་ལ་ཁ་ཞེ་གཉིས་མེད་ཀྱིས་རྒྱབ་སྐྱོར་གནང་བར་བོད་མི་ཚང་མའི་ཚབ་ཞུས་ཏེ་སྙིང་ཐག་པ་ནས་ཐུགས་རྗེ་ཆེ་ཞུས་ཡོད་པས་མ་ཚད། ང་ཚོས་འཚེ་མེད་ཞི་བའི་ཐབས་ལམ་ཉག་གཅིག་ལ་བརྟེན་ནས་དབུ་མའི་ལམ་གྱི་སྲིད་བྱུས་འོག་གྲོས་མོལ་གྱི་ལམ་ནས་བོད་མི་ཚོར་མིང་དོན་མཚུངས་པའི་རང་སྐྱོང་གི་གནས་བབ་ཚད་ལྡན་ཞིག་རྩོད་བཞིན་ཡོད། རྒྱ་ནག་རང་ལ་ཆ་མཚོན་ནའང་བོད་ཀྱི་གནད་དོན་སེལ་རྒྱུ་ནི། རྒྱ་ནག་རང་གི་ཁེ་ཕན་ཆེད་ཡིན། ཞེས་སོགས་ཀྱི་གསུང་བཤད་གནང་ཡོད། ཕྱི་དྲིལ་བཀའ་བློན་མཆོག་གིས་ད་རེས་ཀྱི་འཚམས་གཟིགས་དང་བསྟུན། སུད་སི་གྲོས་ཚོགས་འཐུས་མི་ཁག་ཅིག་ལ་མཇལ་འཕྲད་ཡང་གནང་ཡོད་པ་རེད།།


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
བདེན་བཞིའི་ངོ་སྤྲོད་མདོར་བསྡུས།
རྒྱ་གར། དྷ་རམ་ས་ལ། ཕྱི་ལོ་ ༡༩༨༡ ཟླ་ ༡༠ ཚེས་ ༧ ཉིན།
ཨེ་ལེག་ཛན་ཌར་བྷར་ཛིན་གྱིས་ཡིག་སྒྱུར་དང་།
ཕྱི་ལོ ༢༠༠༧ ཟླ་ ༦ པའི་ནང་བསྐྱར་ཞིབ་དང་རྩོམ་སྒྲིག་བྱས།
ངོ་སྤྲོད།
རྒྱ་གར་འཕགས་པའི་ཡུལ་དུ་ཡོངས་སུ་གྲགས་པའི་སྟོན་པ་བཅོམ་ལྡན་འདས་ཀྱིས་ཐོག་མར་དམ་པའི་ཆོས་གསུངས་སྐབས་བདེན་པ་བཞི་འཁྲིད་གནང་བ་རེད། བདེན་པ་བཞི་སྟེ་སྡུག་བསྔལ་བདེན་པ་དང། ཀུན་འབྱུང་བདེན་པ། འགོག་པའི་བདེན་པ། ལམ་གྱི་བདེན་པ་བཅས་ཡིན། ཕྱག་དཔེ་མང་པོའི་ནང་དུ་དབྱིན་སྐད་ཐོག་བདེན་པ་བཞི་ཡི་སྐོར་མང་པོ་ཡོད་ཅིང་དེ་ཚོ་ཚང་མས་ཤེས་རྟོགས་ཡོད་པ་ཞིག་ཡིན། འདི་ཚོ་བཞིའི་ནང་དུ་རྣམ་པ་མང་པོ་བསྡུས་ཏེ་ཆ་ཚང་བ་ཞིག་ཡིན།
སྤྱིའི་ཆ་ནས་བདེན་པ་བཞི་ལ་ཆ་བཞག་ན་ང་ཚོ་སུ་ཡིན་ཡང་སྡུག་བསྔལ་མི་འདོད་པ་དང་བདེ་བ་འདོད་པ་ནི་དངོས་ཡོད་ཡིན་ཞིང། ང་ཚོས་བདེན་པ་བཞི་ཀའི་ཐར་པའི་ཆ་དང་ཉོན་མོངས་ཀྱི་ཆ་གཉིས་ཀའི་འབྲས་བུ་དང་རྒྱུ་རྣམས་བརྗོད་ཐུབ་ཀྱི་ཡོད། སྡུག་བསྔལ་བདེན་པ་དང་ཀུནའབྱུང་བདེན་པ་ནི་ང་ཚོས་མི་འདོད་པའི་སྡུག་བསྔལ་དང་དེའི་རྒྱུའི་ཆ་ནས་བཞག་པ་ཡིན་ལ། འགོག་བདེན་དང་ལམ་བདེན་གཉིས་ནི་ང་ཚོས་འདོད་པའི་ཐར་པ་དང་དེའི་རྒྱུའི་ཐོག་ནས་བཞག་པ་ཡིན།
སྡུག་བསྔལ་བདེན་པ།
ང་ཚོས་སྡུག་བསྔལ་གྱི་རིགས་མི་འདྲ་བ་མང་པོ་མྱོང་གི་ཡོད། སྡུག་བསྔལ་ཀུན་རིགས་གསུམ་དུ་བསྡུས་ན་སྡུག་བསྔལ་གྱིསྡུག་བསྡལ་དང། འགྱུར་བའི་སྡུག་བསྔལ། ཁྱབ་པར་འདུ་བྱེད་ཀྱི་སྡུག་བསྔལ་བཅས་ཡིན། སྡུག་བསྔལ་གྱི་སྡུག་བསྔལ་ནི་མགོ་ནད་ལ་སོགས་པའི་ཚོར་བ་མི་བདེ་བ་རྣམས་མཚོན་གྱི་ཡོད། སྡུག་བསྔལ་འདིའི་རིགས་ནི་སེམས་ཅན་ཡང་ངོས་འཛིན་ཐུབ་ཀྱི་ཡོད་པ་དང་ང་ཚོ་ཡང་སྡུག་བསྔལ་འདི་ལས་བྲལ་འདོད་ཀྱི་བསམ་པ་ཡོད། སྡུག་བསྔལ་འདིའི་རིགས་ལ་འགྲོ་བ་རྣམས་ཞེད་སྣང་དང་། མི་བདེ་བ། བདེ་སྐྱིད་མེད་པའི་ཚོར་བ་མྱོང་གི་ཡོད་པས་ཁོང་ཚོས་སྡུག་བསྔལ་དེ་དག་ལས་བྲལ་བར་བྱེད་སྒོ་འདྲ་མིན་ལ་འཇུག་གི་ཡོད།
འགྱུར་བའི་སྡུག་བསྔལ་ནི་[ཟག་བཅས་བདེ་བའི་ཚོར་བ་ཞིག་ལ་གོཉོན་མོངས་ལས་བྱུང་བའི་བདེ་བ་ཞིག་ཡིན།] དཔེར་ན་ང་ཚོ་ལྷོད་ཡང་ངང་གནས་པའི་སྐབས་ཐོག་མར་ཚང་མ་འགྲིག་པ་ལྟ་བུ་སྣང་ཡང་གང་མཚམས་ཤིག་ནས་ཚོར་བ་བདེ་བ་དེ་བརླག་འགྲོ་གི་རེད། དེ་འགྱུར་བ་ཕྱིན་པ་དང་ང་ཚོའི་སེམས་མི་སྐྱིད་པ་དང་བདེ་པོ་མེད་པ་ཆགས་ཀྱི་ཡོད།
རྒྱལ་ཁབ་འགའ་ཤས་ནང་དུ་ང་ཚོས་ནད་ན་ཚ་དང་དབུལ་འཕོང་གི་དཀའ་ངལ་མང་པོ་མཐོང་གི་ཡོད། འདི་ཚོ་ནི་སྡུག་བསྔལ་གྱི་རིགས་དང་པོ་དེ་ཡིན། ཚང་མས་སྡུག་བསྔལ་འདི་ཚོ་ནི་མེད་པ་བཟོ་རྒྱུ་དང་ཡར་རྒྱས་གཏང་རྒྱུ་ཡོད་པའི་སྡུག་བསྔལ་ཞིག་ཡིན་པ་རྟོགས། ནུབ་ཕྱོགས་རྒྱལ་ཁབ་མང་ཆེ་བའི་ནང་དབུལ་འཕོང་གི་དཀའ་ངལ་དེ་ཙམ་འཕྲད་ཀྱི་མེད། འོན་ཏེ་ཕྱི་དངོས་པོའི་ཡར་རྒྱས་ཚད་མཐོན་པོ་ཡོད་ས་དེར་དཀའ་ངལ་གྱི་རིགས་འདྲ་མིན་ཡོད། ཐོག་མར་ང་ཚོའི་མེས་པོ་རྣམས་ལ་ཕྲད་པའི་དཀའ་ངལ་ལས་ཐར་བར་དགའ་སྣང་གི་ཡོད་ཀྱང་ང་ཚོ་དཀའ་ངལ་ངེས་ཅན་ཞིག་ལས་ཐར་བ་དང་དཀའ་ངལ་གསར་པ་ཞིག་ཡོང་གི་ཡོད། ང་ཚོར་དངུལ་དང་ཟས་མང་པོ་ཡོད་པ་དང་སྡོད་སའི་ཁང་པ་ཡག་པོ་ཡོད་ཀྱང་དངོས་པོ་འདི་ཚོའི་རིན་ཐང་ལ་སྒྲོ་འདོགས་བྱས་དྲགས་ནས་མཐའ་མར་དངོས་པོ་འདི་ཚོའི་རིན་ཐང་མེད་པ་བཟོ་བཞིན་ཡོད། འདི་ལྟ་བུའི་མྱོང་བའི་རིགས་ལ་འགྱུར་བའི་སྡུག་བསྔལ་ཟེར།
གང་ཟག་སྐྱོ་བོའམ་ཡར་རྒྱས་མ་ཕྱིན་པ་ཞིག་གིས་མོ་ཊའམ་བརྙན་འཕྲིན་བྱུང་ན་སྐྱིད་པོ་ཞེ་དྲག་ཡོང་གི་ཡོད་པའི་བསམ་ཚུལ་ཡོད་པ་དང་གལ་ཏེ་ཁོང་ལ་དེ་དག་ལག་སོན་བྱུང་ཚེ་དང་ཐོག་སྐྱིད་པོ་དང་འདོད་པ་འཚིམས་པའི་ཚོར་བ་ཞིག་ཡོང་གི་རེད། གལ་ཏེ་འདི་ལྟ་བུའི་བདེ་བ་དེ་རྟག་པ་ཡིན་ན་ཁོང་ལ་ཇི་སྲིད་མོ་ཊ་དང་བརྙན་འཕྲིན་དེ་དག་ཡོད་པའི་བར་བདེ་སྐྱིད་ངང་གནས་དགོས་ཀྱི་རེད། ཡིན་ནའང་དེ་ལྟར་མིན་པར་བདེ་སྐྱིད་དེ་བརླག་འགྲོ་གི་ཡོད། ཟླ་བ་ཁ་ཤས་སོང་བའི་རྗེས་སུ་མོ་ཊ་གཞན་ཞིག་འདོད་ པ་དང་དངུལ་ཡོད་ན་བརྙན་འཕྲིན་ཡག་པོ་ཞིག་གཟིགས་ཀྱི་རེད། སྔར་ཁོང་ལ་འདོད་བློ་ཁེངས་པའི་ཚོར་བ་སྦྱིན་མཁན་གྱི་དངོས་པ་རྙིང་པ་དང་དངོས་པོ་དེ་ག་རང་གིས་ད་ལྟ་འདོད་པ་མི་འཚིམས་པའི་རྒྱུ་བྱེད་ཀྱི་ཡོད། དེ་ནི་འགྱུར་བའི་རང་བཞིན་ཡིན་ཞིང་འགྱུར་བའི་སྡུག་བསྔལ་གྱི་དཀའ་ངལ་ཡིན།
ཁྱབ་པར་འདུ་བྱེད་ཀྱི་སྡུག་བསྔལ་ནི་སྡུག་བསྔལ་གྱི་རིགས་གསུམ་པ་དེ་ཡིན། [འདི་ནི་ཟག་བཅས་ཀྱི་འཚོ་བ་གསུམ་ལས་ཟག་བཅས་ཀྱི་ཚོར་བ་བཏང་སྙོམས་དེ་ཡིན།སྤྱིའི་ཆ་ནས་འདི་ནི་ཟག་བཅས་ཕུང་པོར་གོ་གི་ཡོད།ཉོན་མོངས་ལས་བྱུང་བའི་ཟག་བཅས་ཀྱི་གཟུགས་དང་། ཚོར་བ། འདུ་ཤེས། འདུ་བྱེད། རྣམ་ཤེས་བཅས་ཡིན།] འདི་ནི་སྡུག་བསྔལ་གྱི་རིགས་སྔ་མ་གཉིས་ཀྱི་གཞི་རྟེན་བྱེད་ཀྱི་ཡོད་པས་ཁྱབ་པར་འདུ་བྱེད་ཀྱི་སྡུག་བསྔལ་ཟེར།
ཡར་ཐོན་ཕྱིན་པའི་རྒྱལ་ཁབ་ནང་དུའང་གང་ཟག་འགའ་ཞིག་གིས་སྡུག་བསྔལ་གྱི་རིགས་གཉིས་པ་འགྱུར་བའི་སྡུག་བསྔལ་ལས་ཐར་བའི་འདོད་པ་ཡོད་སྲིད། ཟག་བཅས་ཀྱི་ཚོར་བ་བདེ་བ་དེ་ལ་ཉོབ་ནས་ཁོང་ཚོས་བཏང་སྙོམས་ཀྱི་ཚོར་བར་བསྟེན་གྱི་ཡོད། ཡིན་ནའང་ཚོར་བ་འདི་ལྟ་བུར་ཆགས་པའི་རྐྱེན་གྱིས་གཟུགས་མེད་ཁམས་སུ་སྐྱེ་བར་བྱེད་ཀྱི་རེད། ཁམས་འདིའི་ནང་གནས་མཁན་གྱི་འགྲོ་བ་ལ་ཟག་བཅས་ཀྱི་ཚོར་བ་བཏང་སྙོམས་ཙམ་ལྡན།
སྡུག་བསྔལ་གྱི་རིགས་དང་པོ་གཉིས་ལས་ཐར་བར་འདོད་པ་ནི་འཁོར་བ་ལས་ཐར་བར་བྱེད་པའི་ཀུན་སློང་གཙོ་བོ་མིན། བཅོམ་ལྡན་འདས་ཀྱིས་སྡུག་བསྔལ་གྱི་རིགས་གསུམ་ལས་རིགས་གསུམ་པ་ནི་སྡུག་བསྔལ་ཀུན་གྱི་རྩ་བ་ཡིན་གསུངས་ཡོད། [དེ་ལ་བརྟེན་ནས་འཁོར་བ་ལས་ཐར་བར་ང་ཚོས་སྡུག་བསྔལ་བདེན་པ་ལས་བྲལ་དགོས་པ་དང་ཁྱད་པར་དུ་ཁྱབ་པར་འདུ་བྱེད་ཀྱི་སྡུག་བསྔལ་ལས་ཐར་དགོས།འདི་ནི་ངེས་འབྱུང་གི་དམིགས་པ་ཡིན།]
མི་འགའ་ཞིག་གིས་ཁོང་ཚོའི་སྡུག་བསྔལ་འདི་ནི་ད་ལྟའི་མི་ལུས་ལས་བྱུང་བ་དང་མི་ལུས་འདི་མཚམས་བཅད་ན་རྗེས་སུ་དཀའ་ངལ་གང་ཡང་མེད་པར་བསམས་ནས་རང་ཤི་རྒྱག་གི་ཡོད།[འོན་ཏེ་དེ་ལྟར་མིན་ཏེ་སྐྱེ་བ་ཕྱི་མ་ཡོད།] སྡུག་བསྔལ་གྱི་རིགས་གསུམ་པ་ཁྱབ་པར་འདུ་བྱེད་ཀྱི་སྡུག་བསྔལ་[སྐྱེ་བ་ཕྱི་མའི་ཟག་བཅས་ཀྱི་ཕུང་པོ་]འདི་ལས་དང་ཉོནམོངས་ཀྱི་སྟོབས་ལས་བྱུང་། ང་ཚོས་བསམ་བློ་གཏིང་ཟབ་མོ་ཞེ་དྲག་མ་བཏང་བའི་སྒོ་ནས་[ད་ལྟའི་ང་ཚོའི་ཟག་བཅས་ཀྱི་ཕུང་པོ་]དེ་ལས་དང་སྐྱེ་བ་སྔ་མའི་ཉོན་མོངས་ཀྱི་སྟོབས་ལས་བྱུང་བ་དེ་མཐོང་ཐུབ་ཅིང། ང་ཚོར་ད་ལྟའི་ཕུང་པོ་འདི་ཡོད་པའི་རྒྱུ་མཚན་གྱིས་[སྐྱེ་བ་ཕྱི་མའི་ཟག་བཅས་ཀྱི་ཕུང་པོ་གྲུབ་པར་བྱེད་པའི་རྒྱུ་]ཁོང་ཁྲོ་དང་འདོད་ཆགས་རྣམས་སྐྱེ་བར་བྱེད་ཀྱི་ཡོད།
ང་ཚོའི་ཟག་བཅས་ཀྱི་ཕུང་པོ་འདི་ནུས་པ་སྤྲོད་མཁན་ལྟ་བུ་ཡིན་པ་དང་དེས་ངན་འགྲོའི་གནས་འདི་ཐོབ་འཇུག་གི་ཡོད། འདི་ནི་ལས་དང་ཉོན་མོངས་མུ་མཐུད་སྐྱེ་བར་བྱེད་པའི་གནས་ཤིག་ཡིན། ཕྱོགས་གཞན་ནས་ང་ཚོའི་ཟག་བཅས་ཀྱི་ཕུང་པོ་འདི་ཉིད་ཉོན་མོངས་ལ་བརྟེན་ནས་སྐྱེས་ཀྱི་ཡོད་པ་དང་དེ་ཚོ་ད་ལྟ་ཉོན་མོངས་ཀྱི་བསླད་དེ་གནས་ཡོད། དོན་དངོས་སུ་ཉོན་མོངས་ཀྱི་གཞན་དབང་དུ་ཕྱིན་ནས་ཕུང་པོ་འདི་ཚོས་ཉོན་མོངས་མུ་མཐུད་བསྐྱེད་པར་རོགས་བྱེད་པ་དང་དགེ་བའི་སེམས་བསྐྱེད་པར་ཐག་རིང་དུ་བཏང་གི་ཡོད། སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ་གཉིས་ཀའི་འབྱུང་ཁུངས་དེ་མཐར་གཏུགས་ན་འདོད་ཆགས་དང་སྲེད་པས་བསླད་པའི་ཕུང་པོ་དེར་ཐུག་གི་ཡོད།
ཕལ་ཆེར་ང་ཚོས་སྡུག་བསྔལ་ཚང་མའི་རྒྱུ་ནི་ཟག་བཅས་ཀྱི་ཕུང་པོ་ཡིན་པར་རྟོགས་དུས་དེ་ལས་ཐར་རྒྱུའི་ལམ་དེ་རང་ཤི་རྒྱག་རྒྱུ་ཡིན་པ་བསམ་སྲིད། འོ་ན་གལ་ཏེ་སེམས་ཀྱི་རྒྱུན་ཞིག་མེད་ན་སྐྱེ་བ་ཕྱི་མ་མེད་པས་འགྲིག་གི་ཡོད། གལ་ཏེ་ང་ཚོར་བློ་ཁོག་ཡོད་ན་ང་ཚོས་རང་ཉིད་ཀྱི་སྲོག་གཅོད་ཐུབ་ཀྱི་ཡོད། ཡིན་ནའང་ནང་པའི་ལྟ་ཕྱོགས་སུ་གནས་སྟངས་དེ་ལྟར་མིན་ཏེ་ང་ཚོའི་ཤེས་པ་དེ་མུ་མཐུད་ནས་འགྲོ་གི་ཡོད། ང་ཚོའི་རང་ཉིད་ཀྱི་སྲོག་གཅོད་པ་ཡིན་ནའང་ང་ཚོར་ཟག་བཅས་ཀྱི་གཟུགས་གཞན་ཞིག་ལེན་དགོས་ཀྱི་ཡོད་པ་དང་དེ་ཡང་བསྐྱར་སྡུག་བསྔལ་གྱི་སྡུག་བསྔལ་དང་འགྱུར་བའི་སྡུག་བསྔལ་མྱོང་སའི་རྟེན་བྱེད་ཀྱི་ཡོད། གལ་ཏེ་ང་ཚོ་དངོས་གནས་སྡུག་བསྔལ་ཡོངས་རྫོགས་དང་ང་ཚོའི་མི་ཚེའི་ནང་མྱོང་བའི་དཀའ་ངལ་ཚང་མར་བྲལ་འདོད་ཡོད་ན་སྡུག་བསྔལ་ཚང་མའི་གཞི་རྟེན་ཡིན་པའི་ཟག་བཅས་ཀྱི་ཕུང་པོ་སྐྱེ་བར་བྱེད་མཁན་གྱི་རྒྱུ་གཙོ་བོ་དེ་དག་སྤོང་དགོས། རང་ཉིད་སོ་སོས་སོ་སོའི་སྲོག་གཅོད་པ་དེས་དཀའ་ངལ་སེལ་གྱི་མ་རེད།
ཀུན་འབྱུང་བདེན་པ།
གནད་དོན་དེ་འདྲ་སོང་ཙང་། ད་ང་ཚོས་སྡུག་བསྔལ་གྱི་རྒྱུ་རྩད་གཅོད་བྱེད་དགོས། དེ་ལ་རྒྱུ་ཡོད་དམ་མེད། གལ་ཏེ་ཡོད་ན། རྒྱུ་གང་འདྲ་ཞིག་ཡོད། རང་བཞིན་གྱི་རྒྱུ་སྤོང་ཐབས་མེད། ཡང་ན་རྒྱུ་གང་ཞིག་རང་རྒྱུ་ལ་བརྟེན་པ་ཞིག་ཡོད་ན་སྤོང་ཐུབ། གལ་ཏེ་རྒྱུ་དེ་སྤོང་ཐུབ་པ་ཞིག་ཡིན་ན། ང་ཚོས་དེ་སྤོང་ཐུབ་བམ། དེས་ན། བདེན་པ་གཉིས་པ་ཀུན་འབྱུང་བདེན་པ་ཡོང་གི་ཡོད། དེ་ལ་བསམས་ན། ནང་ཆོས་ནང་སངས་རྒྱས་ནི་བླ་ན་མེད་པའི་གང་ཟག་ཅིག་ཡིན་ནའང་། དེས་འཇིག་རྟེན་བཀོད་པ་པོ་མི་འདོད། སངས་རྒྱས་ལ་ཚེ་སྲོག་གསར་པ་སྐྲུན་པའི་ནུས་པ་མེད་པ་འདོད། [གཞན་ཡང་སངས་རྒྱས་ཀྱིས་ཟག་བཅས་ཉེར་ལེན་གྱི་ཕུང་པོ་སྟེ་ཁྱབ་པར་འདུ་བྱེད་ཀྱི་སྡུག་བསྔལ་བསྐྲུན་མི་ཐུབ།] དེས་ན་སྡུག་བསྔལ་གྱི་རྒྱུ་གང་ཡིན་ནམ།
སྤྱིར་བཏང་ནས་མཐའ་མའི་འབྱུང་ཁུངས་ནི་སེམས་ཡིན། བྱེ་བྲག་ཏུ་ཁོང་ཁྲོ་དང་། འདོད་ཆགས། ཕྲག་དོག མ་རིག་པ་སོགས་ཉོན་མོངས་ཀྱིས་བསླད་པའི་སེམས་ནི་སྐྱེ་བ་དང་དེའི་དཀའ་ངལ་ཀུན་གྱི་རྒྱུ་ཡིན། འོན་ཀྱང་སེམས་ཀྱི་རྒྱུན་མེད་པ་བཟོ་ཐབས་རྩ་བ་ནས་མེད། དེར་མ་ཟད་སེམས་ཤིན་ཏུ་ཕྲ་མོའི་རང་བཞིན་[འོད་གསལ་བ་]དེ་ལ་སྐྱོན་ཆ་གང་ཡང་མེད། [སེམས་རང་གི་ངོ་བོ་ཐོག་མ་ནས་གཙང་མ་ཡིན།] འོན་ཀྱང་སེམས་ཤིན་ཏུ་ཕྲ་མོའི་རང་བཞིན་འོད་གསལ་བ་དེ་ལ་ཉོན་མོངས་ཀྱི་སྐྱོན་ཞུགས་ཐུབ་པ་ཡིན། དེས་ན་དྲི་བ་ནི་ང་ཚོས་ཁོང་ཁྲོ་དང་། འདོད་ཆགས་སོགས་ཉོན་མོངས་དེ་ལ་གདོང་ལེན་བྱེད་ཐུབ་བམ་མི་ཐུབ་ཅེས་པ་འདི་ཡིན། གལ་སྲིད་ང་ཚོས་དེ་དག་སྤོང་ཐུབ་ན། སྡུག་བསྔལ་གྱི་རྒྱུ་ལས་ཐར་བའི་སེམས་ཀྱི་རང་བཞིན་གཙང་མ་སྟེ་འོད་གསལ་བ་དེའི་ཐོག་གཏན་དུ་གནས་ཐུབ།
དེ་ལ་བརྟེན་ནས་ཉོན་མོངས་ཀྱི་སྐོར་ཡོང་གི་ཡོད། དེ་དག་ནི་སེམས་བྱུང་གི་རིགས་ཡིན། སེམས་ཀྱི་ཐོག་གོ་སྡུར་བྱེད་སྟངས་འདྲ་མིན་སྣ་ཚོགས་ཡོད། འོན་ཀྱང་སྤྱིར་བཏང་སེམས་ནི་ཡིད་ཀྱི་བྱེད་ལས་དང་དེའི་མཚན་ཉིད་གསལ་ཞིང་རིག་པ་ཙམ་ཡིན། [དེའང་བློའི་ངོར་ཡུལ་སྣང་བའམ་རྣམ་པ་ཞིག་འཆར་བ་དང་ལྷན་སྐྱེས་དེའི་རྟོགས་པ་ལས་གཞན་གང་ཡང་མ་ཡིན།] ཁོང་ཁྲོ་དང་འདོད་ཆགས་ལྟ་བུའི་ཉོན་མོངས་སྐོར་ཤོད་སྐབས། དེ་དག་གིས་སེམས་ཀྱི་བྱེད་ལས་ལ་སྐྱོན་ཇི་ལྟར་བྱེད་ཚུལ་ང་ཚོས་ཤེས་པ་བྱེད་དགོས། དོན་དངོས་སུ་སེམས་ཀྱི་རང་བཞིན་གང་ཡིན་ནམ། དེ་ནི་ཀུན་འབྱུང་བདེན་པའི་སྐོར་ཤོད་སྐབས་དོ་སྣང་བྱེད་དགོས་པའི་གནད་དོན་གཙོ་བོ་དེ་ཡིན།
གལ་ཏེ་འདོད་ཆགས་དང་ཁོང་ཁྲོ་མངོན་དུ་ཇི་ལྟར་འགྱུར་གྱི་ཡོད་དམ་ཞེ་ན། ལན་ནི་ང་ཚོའི་རྒྱུད་ཀྱི་ཆོས་རྣམས་བདེན་པར་གྲུབ་པ་དང་བཏགས་དོན་བཙལ་ན་རྙེད་རྒྱུ་ཡོད་པར་འཛིན་པའི་བློ་དེས་རྐྱེན་བྱས་ཏེ་ཡོང་གི་ཡོད་པ་ནི་ཐེ་ཚོམ་མེད། དེ་ལ་ང་ཚོས་བདེན་འཛིན་ཟེར། དཔེར་ན། ང་ཚོ་གཞན་ཞིག་ལ་ཁོང་ཁྲོ་བཟའ་བའི་སྐབས། ཁོང་ཁྲོ་བཟའ་ཡུལ་དེ་ཕྱི་རོལ་དེར་ཚུགས་ཐུབ་ཏུ་གནས་པ་དང་། བདེན་པ། རྫས་སུ་གྲུབ་པ་ཞིག་ཏུ་བསམ་གྱི་ཡོད། དེ་ག་ནང་བཞིན་སོ་སོ་རང་ཉིད་ཀྱང་ཚུགས་ཐུབ་ཏུ་གནས་པ་དང་རིག་ཤེས་ཀྱི་ངོར་རྙེད་རྒྱུ་ཡོད་པ་ཞིག་ཏུ་སྣང་། ཁོང་ཁྲོ་མ་བཟའ་བའི་སྔོན། ཡུལ་དེ་སྤྱིར་བཏང་ཞིག་མཐོང་གི་ཡོད། འོན་ཀྱང་ཁོང་ཁྲོ་མངོན་དུ་གྱུར་བ་དང་། ཡུལ་དེ་ཡིད་དུ་མི་འོང་བ་དང་། ཞེན་པ་ལོག་པ། སྐྱུག་མེར་སློང་མཁན་ཞིག་ཏུ་མཐོང་སྟེ། དེ་མ་ཐག་གཡོལ་ཐབས་བྱེད་ཀྱི་ཡོད། དེ་བཞིན་སྐྱུག་མེར་སློང་བའི་མཐོང་སྣང་དེ་ཉིད་ཡུལ་རང་ངོས་ནས་གྲུབ་པ་ཞིག་ཏུ་སྣང་། ཡུལ་དེ་ཚུགས་ཐུབ་ཏུ་གནས་པ་དང་། རང་དབང་བ། ཡིད་དུ་མི་འོང་བ་སྣང་བ་ལྟར་གྲུབ་པར་སྣང་། དེ་ལྟའི་ཡིད་དུ་མི་འོང་བའི་མཐོང་སྣང་གིས་རང་རྒྱུད་ལ་ཁོང་ཁྲོ་སྐྱེ་རུ་འཇུག་གི་ཡོད། འོན་ཀྱང་ཁོང་ཁྲོ་ཡལ་ནས་ཉིན་གཅིག་གི་རྗེས་ཡུལ་དེ་མཐོང་བ་ན། ཁ་སང་ལས་རྦད་དེ་སྙིང་རྗེ་བ་མཐོང་ཞིང་། སྡུག་ཅག་གང་ཡང་མི་ཚོར། འོན་ཀྱང་ཡུལ་གཅིག་པ་གཅིག་རྐྱང་ཡིན། དེས་ཁོང་ཁྲོ་དང་འདོད་ཆགས་ལ་བདེན་འཛིན་གྱིས་ཇི་ལྟར་ཤུགས་རྐྱེན་བྱེད་པ་སྟོན་གྱི་ཡོད།
དེས་ན། དབུ་མའི་གཞུང་ནང་ཉོན་མོངས་དང་འདོད་ཆགས་ཀུན་གྱི་རྩ་བ་ནི་བདེན་འཛིན་ཡིན་པར་གསུངས། གང་ཡིན་ཞེ་ན། བདེན་འཛིན་གྱིས་སེམས་ལ་སྐྱོན་ཞུགས་ནས་དེ་དག་ལ་རྐྱེན་བྱེད། སོང་ཙང་དངོས་པོའི་གནས་ལུགས་ཚུལ་བཞིན་དུ་མི་ཤེས་པའི་བདེན་འཛིན་མ་རིག་པ་ནི་ང་ཚོའི་སྡུག་བསྔལ་ཐམས་ཅད་ཀྱི་འབྱུང་ཁུངས་ཆགས་ཡོད། བདེན་འཛིན་ལ་གཞི་བྱས་ཏེ། ང་ཚོའི་རྒྱུད་ཀྱི་ཉོན་མོངས་ཚང་མ་འབྱུང་གི་ཡོད། བདེན་འཛིན་ལ་བརྟེན་ནས་ང་ཚོས་མི་དགེ་བའི་བྱ་བ་བྱས་ཏེ་ལས་ངན་སྟོབས་ཆེན་གསོག་གི་ཡོད།
སློབ་དཔོན་ཀླུ་སྒྲུབ་ཀྱིས་མཛད་པའི་དབུ་མ་རྩ་བ་ཤེས་རབ་ཀྱི་འགྲེལ་པ་དབུ་མ་འཇུག་པའི་ནང་དུ་སློབ་དཔོན་ཆེན་པོ་ཟླ་བ་གྲགས་པས་“ དང་པོ་ང་ཞེས་བདག་ལ་ཞེན་གྱུར་ཞིང། བདག་གི་འདི་ཞེས་དངོས་ལ་ཆགས་འགྱུར་པ།”ཞེས་གསུངས་ཡོད།
གཞན་ཞིག་ནས་དང་ཐོག་ང་ཞེས་ཚུགས་ཐུབ་དང་རང་ངོས་ནས་གྲུབ་པ་དེ་ཆེན་པོ་དང་ཚང་མ་ལས་ཆེ་ཞིང་རང་ངོས་ནས་གྲུབ་པ་ཞིག་ཏུ་མཐོང་གི་ཡོད། འདི་ནི་གཞི་རྟེན་ཡིན་ཞིང་འདི་ལས་དངོས་པོའམ་གང་ཟག་གཞན་དེའང་རང་ངོས་གྲུབ་པ་ལྟ་བུའི་འཁྲུལ་སྣང་བྱུང་གི་ཡོད། གཞི་དེ་ལ་གཞིགས་ནས་ང་ཞེས་ཡོང་བ་དང་བདག་འཛིན་དེ་ལས་ང་བྱུང་གི་ཡོད། དེ་ནས་ང་ཚོའི་ང་ཞེས་འཛིན་པའི་རྒྱུ་མཚན་གྱིས་གཞན་ཏེ་ཁོའམ་ཁོ་མོའི་སྟེང་ནས་རང་ངོས་ནས་གྲུབ་པར་སྣང་གི་ཡོད། དཔེར་ན་ངའི་དགྲ་ལྟ་བུ་ཡིན། ང་ཞེས་དངོས་པོའི་ལོངས་སྤྱོད་པ་པོ་དང་དངོས་པོ་དེ་ངའི་རེད་བསམ་པ་ལས་ཆགས་པ་སྐྱེ་གི་ཡོད། ཁོའམ་ཁོ་མོ་ཞེས་གཞན་ཕྱོགས་དེར་ང་ཚོའི་འབྲེལ་ཐག་རིང་པོ་དང་ཁོང་ཁྲོ་སྐྱེ་ཞིང། ཕྲག་དོག་དང་འགྲན་སེམས་ཀྱི་ཚོར་བ་ཀུན་སྐྱེ་གི་ཡོད། དེར་བརྟེན་དོན་དམ་པའི་དཀའ་ངལ་ནི་ང་ཚོའི་ཤིན་ཏུ་ཆགས་པར་གྱུར་བའི་འཕྲུལ་བ་ཅན་གྱི་ང་དེ་ཡིན། འདིས་ཁོང་ཁྲོ་དང་སུན་སྣང་ལྷན་དུ་སྐད་ཆ་རྩུབ་པོ་ཤོད་པ་ལ་སོགས་པའི་ཞེ་ཁྲེལ་དང་ཞེ་སྡང་གཞིར་འཛིན་པའི་ཕྱིའི་སྤྱོད་ཚུལ་འདྲ་མིན་རྣམས་སྐྱེ་བར་བྱེད་ཀྱི་ཡོད། ལུས་ངག་ཡིད་གསུམ་གྱི་སྒོ་ནས་མི་དགེ་བའི་ལས་བསགས་པས་ལས་ངན་པ་གྲུབ།
སྲོག་གཅོད་དང་། རྫུན། དེ་དང་མཚུངས་པའི་མི་དགེ་བའི་ལས་ཚང་མ་ཡང་ཉོན་མོངས་ཀྱི་ཀུན་སློང་ངན་པ་ལས་བྱུང། རིམ་པ་དང་པོ་ནི་ཡིད་ཡིན་ཏེ་ཉོན་མོངས་ལ་བརྟེན་ནས་མེ་དགེ་བའི་ལས་རྣམས་བསམ་བློ་འཁོར་གྱི་ཡོད། རིམ་པ་གཉིས་པར་མི་དགེ་བའི་བསམ་པ་དེས་ལུས་ངག་གི་མི་དགེ་བའི་ལས་ལ་འཇུག་ཅིང་འཕྲལ་དུ་ཁོར་ཡུག་མི་སྐྱི་པ་ཆགས་ཀྱི་ཡོད། དཔེར་ན་ཁོང་ཁྲོ་ལྡན་པའི་སྐབས་ཁོར་ཡུག་བག་མི་ཕེབས་པ་དང་རོགས་པ་རྣམས་བདེ་པོ་མེད་པར་གྱུར། གལ་ཏེ་མི་ཞིག་དྲག་པོར་གྱུར་ན་ཞི་ཞིང་དུལ་བའི་སྐྱེ་བོས་གང་ཟག་དེ་ལ་གཡོལ་བར་འབད་བརྩོན་གནང་གི་རེད། ཕྱིས་སུ་ཁོང་ཁྲོ་ལངས་པའི་སྐྱེ་བོ་དེ་རང་ཉིད་ཀྱིས་ཚིག་ངན་འདྲ་མིན་དང་སེམས་ནང་གང་འཁོར་བ་རྣམས་སྨྲས་པར་ཁ་སྐྱེངས་པོ་དང་ངོ་ཚ་པོ་ཚོར་གྱི་ཡོད།
ང་ཚོ་རླུང་ལངས་དུས་རྒྱུ་མཚན་བསམ་བློ་གཏང་པའི་གོ་སྐབས་མེད་པས་ང་ཚོ་ངོ་མ་སྨྱོན་པ་ཆགས་ཀྱི་ཡོད། ཕྱིས་སུ་ང་ཚོའི་སེམས་ཞི་བར་གྱུར་དུས་ང་ཚོ་ངོ་ཚ་གི་ཡོད། ཁོང་ཁྲོ་དང་འདོད་ཆགས་ལ་ལེགས་ཆ་རྩ་བ་ཉིད་ནས་མེད་པ་དང་དེ་ལས་འབྲས་བུ་བཟང་པོ་བྱུང་མི་སྲིད། ཁོང་ཁྲོ་སྟངས་འཛིན་བྱེད་པར་དཀའ་ལས་ཁག་པོ་ཡོད་ཀྱང་ཚང་མས་དེ་ཡག་པོ་མེད་པ་རྟོགས་ཐུབ། འདི་ནི་བདེན་པ་གཉིས་པ་ཡིན།
འགོག་བདེན།
ད་ནི་མི་དགེ་བའི་སེམས་དེ་དག་སྤོང་ཐུབ་ཀྱི་རེད་དམ་མ་རེད་ཅེས་པའི་དྲི་བ་འདི་ཡིན། དེས་ན་བདེན་པ་བཞིའི་ནང་གི་གསུམ་པ་འགོག་བདེན་ཐད་གོ་སྡུར་བྱེད་དགོས།
ང་ཚོས་ཚང་མ་ཤེས་པ་བཞིན་མི་དགེ་བའི་སེམས་དང་ཉོན་མོངས་[བསམ་བློ་གཏོང་བ་དང་ངག་སྨྲ་བའི་ཐོག་ནས་བྱ་བ་བྱེད་པའི་ལས་ཀྱི་ཀུན་སློང་]ཀུན་གྱི་རྩ་བ་ནི་ཆོས་རྣམས་བདེན་པར་གྲུབ་པར་འཛིན་པ་དང་རང་ངོས་ནས་གྲུབ་པར་འཛིན་པའི་འཛིན་པ་དེ་ཡིན། དེར་བརྟེན་ང་ཚོས་དེ་ལྟར་གྲུབ་པར་འཛིན་པའི་འཛིན་པའི་ཡུལ་རྣམས་ཡང་དག་པ་ཡིན་མིན་དང་། ཕྱིན་ཅི་ལོག་དང་ལོག་པར་འཛིན་པ་བཅས་གང་ཡིན་མིན་བརྟག་དཔྱད་བྱེད་དགོས།
དེ་ཡང་ང་ཚོས་དཔེར་ན་ཡུལ་རྟོགས་པའི་བློ་ལྟ་བུའི་ཆོས་རྣམས་ཇི་ལྟར་གྲུབ་ལུགས་ལ་བརྟག་དཔྱད་བྱེད་དགོས། འོན་ཀྱང་བདེན་འཛིན་དེ་ཉིད་ལ་ཡུལ་རྣམས་སྣང་ཚུལ་ལྟར་གནས་མིན་བརྟག་དཔྱད་བྱེད་པའི་ནུས་པ་མེད། ང་ཚོས་བློ་གཞན་ཞིག་ལ་བརྟེན་དགོས། བརྟག་དཔྱད་མཐིལ་ཕྱིན་པ་བྱས་ཏེ་བདེན་འཛིན་གྱིས་འཛིན་པའི་གནས་ལུགས་ལས་ལོགས་སུ་ཆོས་རྣམས་གྲུབ་ལུགས་ཤིག་དང་དེ་དང་འགལ་བའི་རྟོགས་ཚུལ་ཞིག་ཡོད་པ་རྙེད་ན། བདེན་འཛིན་གྱིས་ཆོས་རྣམས་ཇི་ལྟར་གནས་པ་ལྟར་རྟོགས་ཐུབ་ཀྱི་མེད་ཅེས་མཇུག་སྡོམ་རྒྱག་ཐུབ། དེས་ན། དངོས་པོའི་གནས་ལུགས་རྟོགས་པའི་བློའི་ཐོག་ནས་ཆོས་རྣམས་རང་བཞིན་གྱིས་གྲུབ་པར་འཛིན་པའི་བློ་དེ་ཡང་དག་པ་ཞིག་ཡིན་མིན་ང་ཚོས་ཐག་གཅོད་བྱེད་དགོས། གལ་ཏེ་དེ་ཡང་དག་པ་ཞིག་ཡིན་ན། དཔྱོད་བྱེད་ཀྱི་ཤེས་རབ་དེའི་ངོར་རང་བཞིན་གྱིས་གྲུབ་པར་འཛིན་པའི་བློ་དེ་མཐར་རྙེད་རྒྱུ་ཡོད་པ་ཞིག་དགོས།
སེམས་ཙམ་པའི་བསྟན་བཅོས་གྲགས་ཆེན་འགའ་དང་ལྷག་པར་དུ་དབུ་མའི་གཞུང་ནང་དེ་ལྟའི་བརྟག་དཔྱད་ཐད་རྒྱུ་མཚན་རིམ་པ་རྒྱུན་ཆགས་སུ་ཡོད། ང་ཚོས་རང་བཞིན་གྱིས་གྲུབ་པར་འཛིན་པའི་བློ་དེ་ཡང་དག་པ་ཞིག་དང་རྙེད་རྒྱུ་ཡོད་པ་ཞིག་ཡིན་མིན་བརྟག་དཔྱད་བྱེད་པའི་སྐབས། དེ་དག་ལག་བསྟར་བྱས་ན། བློ་དེ་ཡང་དག་པ་ཞིག་མ་ཡིན་པ་རྟོགས་ཐུབ། དེ་ནི་ལོག་ཤེས་ཙམ་ཞིག་ཡིན། གང་ཡིནཟེར་ན། དེས་འཛིན་པའི་ཡུལ་དེ་གཞི་གྲུབ་མེད། ཡུལ་དེ་ལ་ལྟོས་ཏེ་བློ་དེ་ལོག་ཤེས་སོང་ཙང་ངེས་པར་དུ་སྤོང་དགོས།
དཔྱད་པའི་ཐོག་ནས་ང་ཚོས་ལོག་ཤེས་དེར་གཞི་རྟེན་འཐད་ལྡན་ཞིག་མེད་པ་རྟོགས་ཐུབ། འོན་ཀྱང་རང་བཞིན་གྱིས་གྲུབ་པར་འཛིན་པའི་བློ་དེ་ཡང་དག་པ་ཞིག་མ་ཡིན་པ་རྟོགས་པའི་ཤེས་པ་དེར་རྒྱབ་རྟེན་གྱི་ཚད་མ་ཡོད་པ་ང་ཚོས་ཤེས་རྟོགས་ཐུབ། ཤེས་པ་ནང་ཕན་ཚུལ་གནོད་བྱ་གནོད་བྱེད་དུ་གནས་པའི་སྐབས། རྒྱབ་རྟེན་ཚད་མ་ཡོད་པའི་ཤེས་པ་དེར་ག་དུས་ཡིན་ཀྱང་རྒྱལ་ཁ་ཐོབ་ཀྱི་ཡོད། ཆོས་རྣམས་བདེན་པར་གྲུབ་པ་དང་རིག་ཤེས་ཀྱི་ངོར་རྙེད་རྒྱུ་ཡོད་པ་གཞི་མ་གྲུབ་པ་ནི་སེམས་ཤིན་ཏུ་ཕྲ་མོ་འོད་གསལ་བས་ཡུལ་རྟོགས་པ་དང་ཆོས་མཐུན། ཕྱོགས་གཞན་ཞིག་ནས། ཆོས་རྣམས་བདེན་པར་གྲུབ་པ་དང་རིག་ཤེས་ཀྱི་ངོར་རྙེད་རྒྱུ་ཡོད་པ་འཛིན་པའི་བློ་དེ་ནི་ཡུལ་རྣམས་ཕྱི་ཚུལ་ཙམ་རྟོགས་པའི་གློ་བུར་རམ་ངེས་བརྟན་མེད་པའི་སེམས་ཀྱི་གནས་བབ་དང་འདྲ།[དེས་ན།སེམས་ཀྱི་གནས་ལུགས་ཕྲ་ཤོས་དེ་ཐོག་མཐའ་མེད་པར་མུ་མཐུད་གནས་པ་དང་།ཆབས་ཅིག་ཕྱི་ཚུལ་ཙམ་གྱི་གནས་བབ་དེ་གློ་བུར་བ་ཡིན་པས་སྤོང་དགོས་པ་ཡིན།]
ང་ཚོས་སྡུག་བསྔལ་ཐམས་ཅད་ཀྱི་རྩ་བ་ཉོན་མོངས་རྣམས་སྤངས་པ་ན། སྡུག་བསྔལ་ཡང་རང་འགུལ་གྱི་མེད་པ་ཆགས་ཀྱི་ཡོད། དེ་ལ་ཐར་པ་ཟེར། ཡང་ན་སྡུག་བསྔལ་བཀག་པའི་འགོག་པ་ཟེར་ཞིང་བདེན་པ་གསུམ་པ་དེ་ཡིན།
ལམ་བདེན།
གཏན་དུ་གནས་པའི་འགོག་བདེན་ཐོབ་སྲིད་པ་སོང་ཙང་། ང་ཚོས་ངེས་པར་དུ་དེ་འཐོབ་བྱེད་ཀྱི་ཐབས་འཚོལ་དགོས། འདིས་བདེན་པ་བཞིའི་ནང་ནས་བཞི་པ་ལམ་བདེན་ལ་བརྟེན་ནས་སྡུག་བསྔལ་དང་བྲལ་བའི་བྲལ་བ་འགོག་བདེན་འཐོབ་པར་བྱེད་ཀྱི་ཡོད། ང་ཚོས་ལམ་བདེན་གྱི་སྐོར་ཤོད་སྐབས་དེ་ནི་ནང་པའི་ཐེག་པ་གསུམ་པོ་ཐུན་མོང་ཡིན། ཐེག་དམན་དང་ཐེག་པ་ཆེན་པོའི་་ནང་ཕར་ཕྱིན་ཐེག་པ་དང་སྔགས་ཀྱི་ཐེག་པ་ཡོད། དེའང་ཡང་དག་པའི་ས་ལ་བགྲོད་པའི་ཆེད་བྱང་ཕྱོགས་སོ་བདུན་དང་སྒོ་བསྟུན་པ་ཡིན། ང་ཚོས་ཐེག་པ་ཆེན་པོའི་བྱང་སེམས་ཀྱི་ཐེག་པའི་ལམ་བདེན་སྐོར་བྱེ་བྲག་ཏུ་ཤོད་སྐབས། བྱང་ཆུབ་སེམས་དཔའི་ས་བཅུ་དང་ཕར་ཕྱིན་དྲུག་དང་སྦྱར་ནས་གསུང་གི་ཡོད།
ཐེག་དམན་གྱི་ཆོས་ཉམས་སུ་ལེན་མཁན་ནི་ང་ཚོས་ཐེ་ལན་ཌི་དང་། འབར་མ། ཤྲཱི་ལངྐ། ལའོ་སུ། ཀམ་སྦོ་དྲི་ཡ་བཅས་ཀྱི་ནང་མཐོང་རྒྱུ་ཡོད། འདིར་ཉམས་ལེན་པ་རྣམས་སོ་སོའི་སྡུག་བསྔལ་ལས་ཐར་བའི་ཐར་པ་འཐོབ་ཆེད་ཀྱི་འདུན་པས་ཀུན་ནས་བསླངས་ཡོད། སོ་སོ་གཅིག་པུའི་ཐར་པར་བསམས་ནས། ཁོང་ཚོས་ཡང་དག་པའི་སར་འཁྲིད་བྱེད་བྱང་ཕྱོགས་སོ་བདུན་ཉམས་ལེན་བྱེད་ཀྱི་ཡོད། བྱང་ཕྱོགས་སོ་བདུན་ནི་སྤྱིར་ལམ་ལྔ་དང་འབྲེལ་བའི་ལམ་བདེན་ཡིན།
- ཚོགས་ལམ་ཆེན་པོས་ནས་ཐོབ་པའི་དྲན་པ་ཉེར་བཞག་བཞི། ཡང་དག་སྤོང་བ་བཞི། རྫུ་འཕྲུལ་གྱི་རྐང་པ་བཞི།
- སྦྱོར་ལམ་ནས་ཐོབ་པའི་དབང་པོ་ལྔ་དང་སྟོབས་ལྔ།
- མཐོང་ལམ་ནས་ཐོབ་པའི་བྱང་ཆུབ་ཡན་ལག་བདུན།
- སྒོམ་ལམ་ནས་ཐོབ་པའི་འཕགས་ལམ་ཡན་ལག་བརྒྱད།
ལམ་གྱི་བདེན་པ་དེ་དག་གོ་རིམ་བཞིན་སྦྱངས་ནས་ཉམས་ལེན་པ་རྣམས་ཀྱིས་ཉོན་མོངས་རྒྱུ་དང་བཅས་པ་ཐམས་ཅད་སྤངས་ནས་འགོག་བདེན་ཐོབ་པ་དང་རང་གི་འཐོབ་བྱའི་ཐར་པ་ཐོབ། དེ་དག་ནི་ལམ་བདེན་ཡིན་པ་དང་ཐེག་དམན་གྱི་འབྲས་བུ་ཐོབ།
ཐེག་ཆེན་གྱི་ཉམས་ལེན་པ་ཚོའི་རྩ་བའི་སེམས་ཁུར་ནི་རང་ཉིད་གཅིག་པུའི་ཐར་པ་མིན་པར་སེམས་ཅན་ཐམས་ཅད་ཀྱི་ཐར་པ་ཡིན། བྱང་ཆུབ་སེམས་ཀྱི་ཀུན་སློང་དེའི་ཐོག་ནས་ཁོང་ཚོས་བྱང་ཆུབ་དོན་གཉེར་བྱེད་པའི་ཐབས་ལེགས་ཤོས་ཤིག་ཏུ་གཞན་དོན་སྒྲུབ་པར་བརྩི་གི་ཡོད། དེ་དག་གིས་ཕར་ཕྱིན་དྲུག་སྟེ། [སྦྱིན་པ་དང་།ཚུལ་ཁྲིམས།བཟོད་པ།བརྩོན་འགྲུས།བསམ་གཏན། ཤེས་རབ་བཅས་]ཉམས་སུ་ལེན་གྱི་ཡོད། ཁོང་ཚོས་བླ་ན་མེད་པའི་སངས་རྒྱས་ཀྱི་གོ་འཕང་མ་ཐོབ་པ་དང་སྒྲིབ་གཉིས་མ་སྤངས་བར་དུ་ཉམས་ལེན་དེ་དག་བྱང་ཆུབ་སེམས་དཔའི་ས་བཅུ་དང་བསྡེབས་ནས་བྱེད་ཀྱི་ཡོད། དེ་དག་ཐེག་པ་ཆེན་པོའི་ལམ་བདེན་དང་སྤྱིར་ཐེག་ཆེན་གྱི་འབྲས་བུར་འདོད།
ཕར་ཕྱིན་དྲུག་ཉམས་སུ་ལེན་པའི་སྙིང་པོ་ནི་ཐབས་དང་ཤེས་རབ་གཉིས་ཟུང་དུ་འབྲེལ་ནས་འབྲས་བུ་སྐུ་གཉིས་ཏེ། གཟུགས་སྐུ་དང་ཆོས་སྐུ་འཐོབ་ཕྱིར་ཡིན། སྐུ་དེ་གཉིས་གཅིག་བཅར་དུ་ཐོབ་ཀྱི་ཡོད་སྟབས། དེ་དག་གི་རྒྱུའང་གཅིག་བཅར་དུ་གསོག་དགོས། དེར་བརྟེན་ང་ཚོས་གཟུགས་སྐུ་འཐོབ་བྱེད་ཀྱི་རྒྱུ་བསོད་ནམས་ཀྱི་ཚོགས་དང་། ཆོས་སྐུ་འཐོབ་བྱེད་ཀྱི་རྒྱུ་ཤེས་རབ་ཀྱི་ཚོགས་གཉིས་གཅིག་བཅར་དུ་གསོག་དགོས་པ་ཡིན། ཕར་ཕྱིན་ཐེག་པའི་ནང་ང་ཚོས་ཤེས་རབ་ཀྱིས་ཟིན་པའི་ཐོག་ནས་ཐབས་ཉམས་སུ་ལེན་པ་དང་ཐབས་ཀྱིས་ཟིན་པའི་ཐོག་ནས་ཤེས་རབ་ཉམས་སུ་ལེན་དགོས། འོན་ཀྱང་སྔགས་ཀྱི་ཐེག་པའི་ནང་ང་ཚོས་ཐབས་ཤེས་ངོ་བོ་གཅིག་ཏུ་ཉམས་ལེན་བྱེད་དགོས།
ང་ཚོའི་མཉམ་དུ་གཞན་ཕན་བྱེད་དུ་མཉམ་སྦྲེལ་གནང་རོགས།
ང་ཚོའི་ལས་ཀར་རྒྱབ་སྐྱོར་གནང་རོགས།
དྲ་ལྗོངས་འདི་ནི་ཆ་ཚང་ཞལ་འདེབས་ལ་བརྟེན་ནས་བསྡད་ཡོད། འདིའི་རྒྱུན་སྐྱོང་གི་ལས་གཞི་དང་གྲ་གྲིག་གི་རྒྱུ་ཆ་བརྒྱ་ཆ་ ༧༠ ལྷག་ཙམ་དང་ཕབ་སྒྱུར་གྱི་ལས་གཞིར་འགྲོ་གྲོན་ཆེན་པོ་ཡོད། ད་ལྟའི་ཆར་ང་ཚོར་དྭང་བླངས་ཞབས་ཞུ་བ་གྲངས་ ༨༠ སྐོར་ཞིག་དང་གལ་གནད་ཆེ་བའི་ཕོགས་ཡོད་ལས་བྱེད་མི་སྣ་ ༡༥ ཡོད། ང་ཚོའི་ལོ་རེའི་འགྲོ་གྲོན་ཡུ་རོ་ ༡༠༠༠༠༠ དང་ཨ་སྒོར་ ༡༥༠༠༠༠ ཡོང་ཐབས་ལ་སྐུ་ཉིད་ནས་རོགས་སྐྱོར་གནང་རོགས་ཞུ།
ང་ཚོའི་དྲ་ལྗོངས་འདི་བཞིན་མུ་མཐུད་དེ་རིན་མེད་ཐོག་ལོངས་སུ་སྤྱོད་ཐུབ་སླད།
ད་ང་ཚོའི་དམིགས་ཡུལ་རྙོབ་ཐུབ། (35%)


text:
དགེ་འདུན་ཆོས་འཕེལ།
དགེ་འདུན་ཆོས་འཕེལ། མིང་གྲགས་ཆེ་བའི་རྩོམ་པ་པོ། མི་ཆོས་རིང་ལུགས་པ། གསར་བརྗེ་བ། ཡུལ་སྐོར་བ། ཞིབ་འཇུག་པ།
ནང་དོན།
དང་པོ། སྐུ་འཁྲུངས་པ་དང་བོད་དུ་སློབ་གཉེར་བྱས་པའི་སྐོར།[རྩོམ་སྒྲིག]
ཁོང་ནི་ཡོངས་གྲགས་སུ༡༩༠༣ ལོར་རེབ་གོང་ཞོ་འོང་དཔྱི་ཞེས་པར་ཡབ་སྔགས་འཆང་རྡོ་རྗེ་དང་ཡུམ་པདྨ་སྐྱིད་གཉིས་ཀྱི་སྲས་སུ་འཁྲུངས་ཤིང་། རྡོར་བྲག་སྤྲུལ་སྐུ་ཡང་འབོད་པར་བཤད། དགུང་གྲངས་བཞི་བ་ཙམ་ན་ཡབ་ཀྱི་མདུན་དུ་འབྲི་ཀློག་སྦྱངས་ཤིང་། ཐོས་བསམ་ལ་ཐོག་མར་འཇུག་པར་བཤད ། ལོ་གྲངས་བདུན་པའི་དུས་སུ་ཡབ་འདས་པར་གྱུར་པས་རང་གི་བླ་བྲང་དུ་བཞུགས། དགུང་ལོ་བརྒྱད་དགུའི་སྟེང་དགེ་འདུན་བསྟན་འཛིན་ཞེས་པའི་སར་ཡི་གེ་བསླབས་ཤིང་རིམ་བཞིན་དགོན་པའི་གྲྭ་གྲས་སུ་ཞུགས་ཏེ་སུམ་རྟགས་དང་། སྙན་ངག བརྡ་དག་སོགས་ལ་གསན། དགུང་ལོ་བཅོ་ལྔ་ཙམ་དུ་ངྷི་ཚ་དགོན་པར་ཕེབས་ཏེ་བསྡུས་གྲྭ་དང་རིགས་ལམ་སྐོར་ལ་ཐོས་བསམ་བྱས །དེ་རྗེས་དགུང་གྲངས་བཅུ་བདུན་ཙམ་དུ་བླ་བྲང་བཀྲ་ཤིས་འཁྱིལ་དུ་བཞུགས་ཏེ་ཚད་མའི་གཞུང་ལ་སྦྱངས་པ་མཛད་ཅིང་། རྩོད་པའི་དུས་སུ་རིགས་ལམ་ཕྲ་མོ་དག་ལ་བརྟེན་ནས་འཇམ་བཞད་ཡིག་ཆ་ཡང་ཁས་མི་ལེན་པ་རང་གིས་ཅི་བསམ་སྨྲས་པ་སོགས་ཀྱིས་རྐྱེན་བྱས་ཏེ། དགོན་པའི་གྲྭ་པ་ཚོ་དང་འགལ་བ་དྲག་པོ་བྱུང་ནས་ས་དེ་དང་འབྲལ་དགོས་པ་བྱུང་། དགུང་གྲངས་ཉེར་ལྔ་ཙམ་ན་སྐུ་འབུམ་བརྒྱུད་དེ་ལྷ་སར་ཕེབས། དེ་རུ་གདན་ས་ཆེན་པོ་དཔལ་ལྡན་འབྲས་སྤུངས་སྒོ་མང་གྲྭ་ཚང་གི་ཀླུ་འབུམ་ཁང་ཚན་དུ་ཞུགས་ནས་རྗེ་ཤེས་རབ་རྒྱ་མཚོའི་དྲུང་དུ་སློབ་གཉེར་བྱས། མདོ་སྔགས་གཞུང་ལུགས་ཀུན་ལ་སྦྱངས་ཏེ་མཁས་པའི་སྙན་པ་ཀུན་ཏུ་ཁྱབ་པར་གྱུར ། དེ་ནས་ཁོང་གི་རྒྱལ་ཁམས་གསེར་ཐང་ལས། འབྲས་སྤུངས་སུ་ལོ་བདུན་ཙམ་སོང་བ་ན། རྒྱ་གར་ནས་པཎྜི་ཏ་ར་ཧུ་ལ་བྱ་བ་ཞིག་བོད་དུ་བྱོན་པ་དང་འཕྲད་ནས་འགྲོ་བའི་སྐུལ་མ་བཏབ་པ་བཞིན་འདོད་ཐོག་ཏུ་སྨིན་ཏེ་ཆས་སོ། ། ཞེས་པ་ལྟར། དམ་པ་འདི་དེ་རུ་འདུག་འདོད་དེ་འདྲ་མེད་པ་དང་། ཁྱད་པར་ཕྱི་རོལ་གྱི་ཡུལ་གྲུ་ལ་རྒྱུས་ལོན་གྱི་འདོད་པ་ཆེ་བས། སྔ་ཕྱིར་འཕན་ཡུལ་དང་སྟག་ལུང་། ར་སྒྲེང་། རྒྱལ་རྩེ། ཞ་ལུ། བཀྲ་ཤིས་ལྷུན་པོ་སོགས་སུ་གནས་གཟིགས་སུ་ཕེབས་ཤིང་། དེ་ནས་ལེགས་སྦྱར་སྐད་སྦྱོང་བའི་མགོ་ཚུགས་ལ ། དེ་འཕྲོར་རྒྱ་གར་ལ་བྱོན། རྒྱ་གར་དུ་ལེགས་སྦྱར་སྐད་ལ་བྱང་ཆུབ་པར་གྱུར་ཅིང་། ཆོས་ཀྱི་ཚིགས་སུ་བཅད་པ་དང་། ར་མ་ཡ་ཎའི་རྟོགས་བརྗོད ། བྱ་ལེན་མ་མངོན་པར་ཤེས་པའི་ཟློས་གར། དཔལ་ལྡན་ནག་པོའི་གླུ་སོགས་བོད་ཡིག་ཏུ་བསྒྱུར། ༡༩༣༨ ལོར་རྒྱ་གར་གྱི་རི་མོ་མཁས་པ་གཅིག་དང་། དཔར་འདེབས་མཁན་གཅིག་བཅས་ལྷན་དུ་བོད་དུ་བྱོན་ཏེ་ས་སྐྱ་སོགས་དབུས་གཙང་གི་དགོན་རྙིང་ཁག་ཏུ་རྒྱ་དཔེ་བཞུགས་པའི་དཔེ་ཐོ་ཞིབ་ཚགས་བཀོད་དེ་ཕྱིར་རྒྱ་གར་དུ་སླེབས་ཤིང་། དེ་ག་ནས་ཨུ་རུ་སུའི་རི་མོ་བ་རོལ་རིག་ཅེས་པ་དང་མཉམ་དུ༼དེབ་ཐེར་སྔོན་པོ།༽དབྱིན་ཡིག་ཏུ་བསྒྱུར་རོགས་མཛད་དེ་ལོ་གསུམ་ལྷག་བཞུགས།
གཉིས་པ། སྐུ་ཚེ་སྨད་ཀྱི་སྐོར།[རྩོམ་སྒྲིག]
༡༩༤༢ ལོ་ནས་བཟུང་བོད་ཀྱི་ལོ་རྒྱུས་ལ་སྤྲོ་བ་རྒྱས་ཏེ་རྒྱའི་ཡིག་ཚང་ལས་བོད་ཀྱི་ལོ་རྒྱུས་སྐོར་རེ་འགའ་བསྒྱུར་གནང་མཛད་ལ། ཁྱད་པར་དུ་ཏུན་ཧོང་ནས་ཐོན་པའི་ཡིག་ཆ་སོགས་རྩ་ཆེ་བའི་སྐོར་བསྡུ་རུབ་མཛད་དེ་བོད་ཀྱི་ལོ་རྒྱུས་ཤིག་འབྲི་བའི་དགོངས་པ་ཤར་ཏེ། སྤྱི་ལོ༡༩༤༥ ལ་ཕྱིར་ལྷ་སར་ལོག ལོ་དེར་ལོ་རྒྱུས་འབྲི་བའི་མཐུན་རྐྱེན་འཛོམས་ཐོག་ཧོར་ཁང་བསོད་ནམས་དཔལ་འབར་དང་ཆབས་ཅིག་ར་མ་སྒང་གི་རྡོ་རིང་ཡི་གེ་ངོ་བཤུས་དང་ལྡེབས་རིས་སོཊ་ལ་ཞིབ་འཇུག་བྱས་མོད། ༡༩༤༦ ལོའི་ཟླ་པ་བཞི་པའི་ནང་བཀའ་ཤག་དང་དབྱིན་ཇི་བའི་མ་ཉེས་ཁ་གཡོག་གི་དབང་གིས་བཙོན་དུ་བཟུང་སྟེ་ལོ་གསུམ་ཙམ་ལ་སྡོད་དགོས་བྱུང་། དེའི་རིང་ལ་ལུས་སེམས་གཉིས་ཀྱི་ཐད་མནར་བར་བྱས་པས། ༡༩༤༩ ལོར་བཙོན་གྲོལ་བྱུང་མོད་ཐུགས་རབ་ཏུ་སྐྱོ་སྟེ་ཆང་རག་སོགས་ཚད་མེད་དུ་བཏུང་ལ། སྤྱོད་ལམ་སོགས་ལ་ཆ་འཇོག་མེད་པ་ཞིག་ཏུ་ཆགས་ཤིང་། ཁོང་གི་གསུང་ལས། འཛམ་གླིང་ན་དཀོན་པའི་བཻཌཱུརྱའི་རིན་པོ་ཆེ་ཞིག་རྡོ་ལ་བརྡབས་སོང་། ཟེར་བ་ལྟར་གྱུར། དེ་རྗེས་བཀའ་ཤག་གིས་རྒྱལ་རབས་དེབ་ཐེར་དཀར་པོ་དེའི་མཇུག་བསྐྱངས་དགོས་པར་བཀའ་ཕབ་ཀྱང་། རྐྱེན་དེ་དག་གིས་ཁོང་གི་གསུང་རྩོམ་གྲགས་ཅན་དེ་ཡང་མཇུག་མ་གྲུབ་པར་ང་ཚོའི་མཐོང་ཆོས་སུ་གྱུར་པ་འདི་ལྟར་ལགས།
གསུམ། ཚེ་ལས་འདས་པ།[རྩོམ་སྒྲིག]
༡༩༥༡ ལོ་དུས་ཙམ་ན། བཞེས་རག་སོགས་ཀྱི་རྐྱེན་པས་ལུས་ལ་ཆུ་སྐྲང་གསོག་ཅིང་། ཉིན་ཞིག་ན་རང་གི་སྐུ་ཟླ་ཚེ་བརྟན་གཡུ་སྒྲོན་ལ་སྡེ་བ་གཞུང་གིས་ཕྱིར་སྤྲད་པའི་གསུང་རྩོམ་ལྕགས་སྒམ་གང་པོ་བཅོལ་གདམས་བྱེད་ཞོར། གསུང་རྩོམ་དག་ཧོར་ཁང་བསོད་ནམས་དཔལ་འབར་ལ་སྐུར་དགོས་པར་གདམས ། ༡༩༥༡ ལོའི་ཟླ༨ ཚེས༡༤ ཙམ་དུ་ལྷ་ས་རུ་སྐུ་གཤེགས་སོ ། །
བཞི། བརྩམས་ཆོས་ཀྱི་སྐོར།[རྩོམ་སྒྲིག]
ཁོང་གིས་བརྩམས་གནང་མཛད་པའི་སྐོར་ལ་མང་པོ་ཞིག་བོར་བརླག་ཏུ་གྱུར་ཚར་བར་བཤད་ཅིང་། ཕལ་ཆེ་བའི་མིང་ཞིག་བཀོད་ན།༼ ཕྱི་རོལ་པའི་གྲུབ་མཐའི་རྣམ་གཞག༽༼དེབ་ཐེར་དཀར་པོ།༽༼ཀླུ་སྒྲུབ་དགོངས་རྒྱན།༽༼རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ།༽༼ སིངྒ་ལའི་ལམ་ཡིག༽༼རྒྱ་གར་གནས་ཆེན་བརྒྱད་ཀྱི་ལམ་ཡིག༽ ༼འདོད་པའི་བསྟན་བཅོས།༽༼རྒྱ་གར་གནས་ཡིག༽༼འཛམ་གླིང་རྒྱས་བཤད།༽༼ ཧི་མ་ལ་ཡའི་བསྟན་བཅོས།༽༼སྒྲའི་ཟིན་བྲིས།༽སྙན་ངག་སོགས་མང་དུ་འདུག་ལ། བོད་འགྱུར་སྐོར་ལ༼ ཆོས་ཀྱི་ཚིགས་སུ་བཅད་པ།༽༼ར་མ་ཡ་ཎའི་རྟོགས་བརྗོད།༽༼ ལེགས་ལྡན་ནག་པོའི་གླུ༽༼བྱ་ལེན་མ་མངོན་པར་ཤེས་པའི་ཟློས་གར་༽ དབྱིན་འགྱུར་སྐོར་ལ༼ དེབ་ཐེར་སྔོན་པོ། ༽༼ སྤྱོད་འཇུག་ཆེན་མོ། ༽སོགས་ཡོད་པ་ཞིབ་ཏུ་མ་སྤྲོས་སོ། །


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ནང་ཆོས་ལ་ཞུགས་པ།
སིངྒ་པུར། ཕྱི་ལོ་ ༡༩༨༨ ཟླ་ ༨ ཚེས་ ༡༠ ཉིན།
Berzin, Alexander and Chodron, Thubten.
Glimpse of Reality.
Singapore: Amitabha Buddhist Centre, 1999
ལས་ཟུར་འདོན་ཞུས་ཏེ་བསྐྱར་ཞིབ་གནང་བ།
[ སྐུ་ཚེ་གཉིས་རིང་གི་དགེ་བའི་ཤེས་གཉེན་དང་འབྲེལ་བ་ཞེས་པ་དང་ ཁྱེད་རང་སྐྱེ་བ་ཕྱི་མར་ཡིད་ཆེས་ཡོད་དམ་ཞེས་པར་གཟིགས།]
ང་རང་ལོ་ན་གཞོན་པའི་སྐབས་དེར། ཨེ་ཤི་ཡའི་རིག་གཞུང་ལ་དོ་དབྱིངས་ཆེན་པོ་ཡོད། རང་ལོ་བཅུ་གསུམ་ཙམ་ལ་ཧ་ཐ་ཡོ་ག་ (hatha yoga) ཉམས་ལེན་བྱེད་འགོ་བཙུགས་པ་ཡིན། ལོ་ངོ་བཅུ་དྲུག་ལ་ར་ཌ་གར་སི་ (Rutgers) གཙུག་ལག་སློབ་གྲྭ་ཆེན་མོར་འཛུལ་ཞུགས་བྱས་ཏེ། དེར་ལོ་གཉིས་རྫས་སྦྱོར་རིག་པ་སྦྱངས་པ་ཡིན། རང་ངོས་ནས་དོ་དབྱིངས་ཆེན་པོ་ཡོད་པའི་ཨེ་ཤི་ཡའི་རིག་གཞུང་དར་ཁྱབ་སྐོར་གྱི་སློབ་གཞི་བླངས་ནས་དོན་གཉེར་བྱས་པ་ཡིན། ཐེངས་གཅིག་གསུང་བཤད་ཅིག་གི་སྐབས། དགེ་རྒན་ཆེན་མོས་ཡིག་སྒྱུར་གྱི་བྱ་གཞག་ཐོག་ནས་རྒྱལ་ཁབ་གཅིག་ནས་གཅིག་ལ་ནང་ཆོས་དར་ཚུལ་དང་རིག་གཞུང་འདྲ་མིན་ཁྲོད་ནང་ཆོས་ཇི་ལྟར་གནས་ཚུལ་སྐོར་འགྲེལ་བཤད་སྐྱོན་སོང་བས། དེ་མ་ཐག་ང་རང་བསམ་བློ་ཞིབ་མོར་གཏོང་དགོས་བྱུང་བ་དང་། དེ་ལ་བརྟེན་ནས་ནང་ཆོས་དཔྱིལ་ཕྱིན་པ་ཞིག་སྦྱོང་འདོད་ཀྱི་ཆོད་སེམས་བརྟན་པོ་ཞིག་རང་རྒྱུད་ལ་སྐྱེས་བྱུང་།
པི་རིན་སི་ཊོན་ (Princeton) གཙུག་ལག་སློབ་གྲྭ་ཆེན་མོས་ཨེ་ཤི་ཡའི་ཤེས་ཡོན་སྡེ་ཚན་གྱི་ལས་གཞི་ཞིག་དབུ་འབྱེད་གནང་བ་དང་། ངས་འཚང་སྙན་ཕུལ་བས་རྒྱ་མིའི་རིག་གནས་ཚན་པའི་ཁོངས་ཞུགས་ཐུབ་པ་བྱུང་། སྐབས་དེར་རྒྱ་ནག་ནང་ནང་ཆོས་ཇི་ལྟར་དར་ཚུལ་དང་། རྒྱ་ནག་རིག་གཞུང་གིས་དེ་ལ་ཤུགས་རྐྱེན་ཐེབས་ཚུལ། དེ་བཞིན་ནང་ཆོས་ཀྱིས་ཕྱིས་སུ་རྒྱ་ནག་གི་ལྟ་གྲུབ་ལ་ཤུགས་རྐྱེན་ཐེབས་ཚུལ་བཅས་ཀྱི་སྐོར་ང་རང་དོ་དབྱིངས་ཧ་ཅང་ཆེན་པོ་ཡོད་ཅིང་། ཉིན་རེའི་འཚོ་བའི་ཁྲོད་ནང་ཆོས་ཉམས་ལེན་བྱ་ཚུལ་སློབ་སྦྱོང་བྱེད་འདོད་ཆེན་པོ་ཡོད། པི་རིན་སི་ཊོན་ནང་བསྡད་པའི་སྐབས། ཨུ་རུ་སུའི་ས་ཁུལ་ལྦོལ་གཱ་ (Volga) ཞེས་པ་ནས་ཡིན་པའི་ཁལ་མིག་སོག་པོའི་དགེ་བཤེས་དབང་རྒྱལ་ལགས་ཞུ་བ་ཞིག་དེ་གར་ཡོད་པ་ངས་ཤེས་ཀྱི་མེད། ཁོང་གིས་ཨ་རིའི་ནང་བོད་དང་སོག་པོའི་དགོན་པ་ཐོག་མ་དེའི་དབུ་ཁྲིད་གནང་ཡོད། ངས་གང་བྱེད་ཐུབ་པ་ནི་གལ་སྲིད་ནང་ཆོས་ལ་བསམ་བློ་བཏང་བ་དང་ཉམས་ལེན་བྱས་ན་ག་རེ་འབྱུང་གི་ཡོད་མེད་ཚོད་དཔག་བྱེད་པ་ལས་མི་འདུག
དུས་སྐབས་བར་མའི་རྒྱ་ནག་གི་ལྟ་གྲུབ་དང་ལོ་རྒྱུས་ལྟ་བུའི་ཤར་ཨེ་ཤི་ཡའི་སྐད་ཡིག་ཐོག་གཙུག་ལག་རབ་འབྱམས་པའི་བསླབ་པ་ཐར་སོན་སླད་ཕྱི་ལོ་ ༡༩༦༥ ལོར་ང་རང་ཧར་ཝར་ཌི་ (Harvard) གཙུག་ལག་སློབ་གྲྭ་ཆེན་མོར་འཛུལ་ཞུགས་བྱས་པ་ཡིན། རྒྱ་ནག་ནང་རྒྱ་གར་ནས་ནང་ཆོས་དར་ཚུལ་ཤེས་རྟོགས་བྱེད་པའི་སླད། ལོ་དང་པོའི་རྗེས། ངས་ལེགས་སྦྱར་སྐད་དང་རྒྱ་གར་གྱི་ནང་ཆོས་ཞིབ་ཚགས་པོ་སློབ་སྦྱོང་བྱ་རྒྱུར་ཐག་གཅོད་བྱས་པ་ཡིན། དེས་ན། ངས་ལེགས་སྦྱར་དང་རྒྱ་གར་གྱི་ནང་ཆོས་ལ་ཐོས་བསམ་སློབ་གཉེར་འགོ་བཙུགས་པ་ཡིན། ངའི་རིག་གཅིག་རྐང་འཛིན་གྱི་འབུམ་རམས་པའི་ལག་ཁྱེར་ཆེད། ཤར་ཨེ་ཤི་ཡའི་སྐད་ཡིག་སྡེ་ཚན་དང་ལེགས་སྦྱར་དང་རྒྱ་ནག་གི་རིག་གནས་ཟུང་དུ་སློབ་སྦྱོང་བྱས་པ་ཡིན།
རྒྱ་གར་གྱི་ནང་པའི་རིག་གནས་སློབ་སྦྱོང་བྱེད་པའི་ཞར་ལ་ངས་ཕྱི་ལོ་ ༡༩༦༧ ལོར་བོད་སྐད་སློབ་གཉེར་འགོ་བཙུགས་པ་ཡིན། དེ་ནས་ངས་དགེ་བཤེས་དབང་རྒྱལ་ལགས་ཞལ་ཚོར་བ་དང་། ང་རང་ནེའུ་ཇར་སི་གཉེན་འཕྲད་དུ་ག་དུས་བསྐྱོད་ཀྱང་ཁོང་མཇལ་བར་འགྲོ་གི་ཡོད། སྟབས་མི་ལེགས་པ་ཞིག་ལ། དད་གུས་བྱ་ཡུལ་གྱི་སློབ་དཔོན་ཁོང་གི་དྲུང་ནས་སློབ་སྦྱོང་བྱེད་པར་ང་རང་གནས་སྡོད་ཧར་ཝར་ཌི་ཧ་ཅང་ཐག་རིང་པོ་ཡོད། འོན་ཏེ་བོད་རྒྱུད་ནང་བསྟན་གྱི་སྲོལ་རྒྱུན་ཁྲོད་ནུབ་ཕྱོགས་པ་ནང་པའི་རབ་བྱུང་ཐོག་མ་ཡིན་པ་དགེ་བཤེས་ལགས་ཀྱི་དགེ་ཕྲུག་རོ་བར་ཌེ་ ཐར་མན་ (Robert Thurman) ལགས་ཧ་ཝར་ཌེར་ང་རང་གི་འཛིན་གྲོགས་ཡིན། ཁོང་གིས་ང་ལ་༸གོང་ས་༸ཏཱ་ལའི་བླ་མ་མཆོག་དང་རྒྱ་གར་འཕགས་ཡུལ་དུ་བཙན་བྱོལ་བོད་པའི་སྤྱི་ཚོགས་ནང་ནང་ཆོས་ནི་ད་ལྟའི་ཆར་ཆ་ཚང་ལ་མ་ནོར་བར་གནས་ཚུལ་འགྲེལ་བརྗོད་བྱས་བྱུང་། དེ་བཞིན་ཁོང་རང་ཉིད་རྒྱ་གར་ནང་སློབ་སྦྱོང་ཇི་ལྟར་གནང་ཚུལ་འགྲེལ་བཤད་བརྒྱབ་པ་དང་། གལ་སྲིད་ང་རང་དེ་གར་གཅིག་མཚུངས་སློབ་སྦྱོང་བྱེད་འདོད་ན། སྣང་དག་ཡོད་མ་རེད་ཅེས་གསུངས་ཀྱི་འདུག དེས་ལ་ངེས་ཤེས་བརྟན་པོ་ཞིག་རྙེད་ནས། བོད་རིགས་དང་མཉམ་དུ་ང་རང་གི་རིག་གཅིག་རྐང་འཛིན་གྱི་རྩོམ་ཤོག་འབྲི་བའི་ཆེད། ཧྥུལ་བེ་རེ་ཌ་ (Fulbright) གཙུག་ལག་སློབ་ཡོན་འཐོབ་སླད་སྙན་ཞུ་ཕུལ་བ་ཡིན་བ་བཞིན། སློབ་ཡོན་ཐོབ་ནས་ཕྱི་ལོ་ ༡༩༦༩ ལོར་རྒྱ་གར་དུ་བསྐྱོད་པ་ཡིན།
བཞུགས་སྒར་རྡ་རམ་ས་ལར། ང་རང་ལ་༸གོང་ས་༸ཏཱ་ལའི་བླ་མ་མཆོག་དང་ཁོང་གི་ཡོངས་འཛིན་རྣམ་གཉིས་དངོས་སུ་མཇལ་རྒྱུའི་སྐལ་བ་ཐོབ་པ་དང་། ཁོང་རྣམས་ཀྱིས་ནང་ཆོས་དང་དེའི་ཉམས་ལེན་ལ་ཡིད་ཆེས་གནང་བའི་དངོས་ཡོད་བདེན་པའི་གནས་ལུགས་ཀྱིས་ང་རང་རྦད་དེ་ཡིད་དབང་ཕྲོགས་སོང་། ཕྱི་ལོ་ ༡༩༦༠ རེ་གྲངས་སུ་ཨ་རིའི་གཙུག་ལག་སློབ་གྲྭ་ཆེན་མོའི་ནང་ནང་ཆོས་སློབ་གཉེར་བྱེད་ཕྱོགས་ནི།རྩ་བའི་ཆ་ནས་ལོ་རྒྱུས་དང་གཞུང་ཁག་གི་སྐད་རིགས་དབྱེ་ཞིབ་ཙམ་དུ་ཟད། དེ་ནི་སློབ་ཚན་སྐམ་པོ་ཞིག་དང་གནའ་བོའི་ཨི་ཇེབ་ཀྱི་ཆོས་ལུགས་དང་འདྲ་བར། ང་ཚོས་དུས་རབས་ཁ་ཤས་སྔོན་ནས་གནས་ཡོད་པའི་སྲོལ་རྒྱུན་ཞིག་སྦྱོང་གི་ཡོད་པ་ལྟར་སྣང་། འོན་ཀྱང་ད་ཆ་དེ་ལྟར་མིན་པར། རྒྱ་གར་ནང་བོད་རྒྱུད་ནང་བསྟན་གསོན་པོར་གནས་ཤིང་། དེ་ནས་བཟུང་ངས་ནང་ཆོས་ལ་དངོས་ཀྱི་མྱོང་བ་དང་རྒྱུས་མངའ་མེད་པའི་མི་ཞིག་གི་དྲུང་ནས་མ་ཡིན་པར། སངས་རྒྱས་ཀྱི་ཆོས་ལ་དད་པ་ཡོད་མཁན་དང་ཤེས་མཁན་གྱི་དྲུང་ནས་སློབ་སྦྱོང་བྱེད་ཐུབ་པ་བྱུང་། ཆོས་དེ་ནི་སངས་རྒྱས་ཉིད་ཀྱིས་གསུངས་ཏེ་ད་ལྟའི་བར་སློབ་དཔོན་རྣམས་ཀྱི་དྲུང་ནས་སོ་སོའི་དགེ་ཕྲུག་ལ་རྒྱུད་པ་ཆད་པ་མེད་པར་བཞུགས། དེར་བརྟེན་རང་གི་ཉེ་འཁོར་དུ་བཞུགས་པའི་སློབ་དཔོན་རྣམས་ཀྱིས་དྲུང་ནས་ཁ་གསལ་གཏིང་གསལ་བྱས་ནས་ཐོས་བསམ་སློབ་གཉེར་བྱ་རྒྱུའི་གནད་དོན་ཞིག་རེད་འདུག དེ་ནི་དངོས་གནས་དོ་སྣང་བྱེད་འོས་པ་ཞིག་འདུག ད་ཆ་ངས་ནང་ཆོས་ནི་ས་ཆ་གཅིག་ནས་གཅིག་ལ་དར་བ་དང་འགྱུར་བ་ཇི་བྱུང་ཙམ་མ་ཟད། ད་དུང་རང་གིས་ཉམས་ལེན་ཐུབ་པའི་ལྟ་གྲུབ་དང་ཆོས་ལུགས་གསོན་པོ་ཞིག་ཡིན་པའི་ཆ་ནས་ནང་ཆོས་ཐོག་ལ་སློབ་སྦྱོང་བྱེད་ཀྱི་ཡོད།
ང་རང་གི་གཙུག་ལག་སློབ་གྲྭ་ཆེན་མོ་སློབ་ཐོན་ཆེད་ཞིབ་འཇུག་བྱ་ཕྱིར་དགེ་བཤེས་ངག་དབང་དར་རྒྱས་ལགས་ཀྱི་དྲུང་ནས་ནང་ཆོས་སློབ་གཉེར་བྱེད་འགོ་བཙུགས་པ་ཡིན། དེ་བཞིན་ནང་ཆོས་ཉམས་ལེན་ནང་ཞུགས་འགོ་བཙུགས། ལོ་གཉིས་ཀྱི་རྗེས་༸སྤྱི་ནོར་༸གོང་ས་༸ཏཱ་ལའི་བླ་མ་མཆོག་གིས་རྡ་རམ་ས་ལར་བོད་ཀྱི་དཔེ་མཛོད་ཁང་གསར་འཛུགས་གནང་བ་དང་། ང་རང་གི་དགེ་རྒན་ལ་ཕྱི་རྒྱལ་བ་ཚོར་ནང་པའི་ལྟ་གྲུབ་དང་སྒོམ་སྒྲུབ་སྐོར་སློབ་ཁྲིད་དགོས་པར་བཀའ་ཕེབས། དེར་བརྟེན་སྐུ་ན་གཞོན་པའི་ཤར་པ་རིན་པོ་ཆེ་དང་ཁམ་ལུང་རིན་པོ་ཆེ་གཉིས་ལ་སྐད་སྒྱུར་བྱེད་དགོས་པའི་བཀའ་བསྩལ། གང་ཡིན་ཞེ་ན། ཁོང་གཉིས་ནི་ང་རང་གིས་གསུང་སྒྱུར་བྱེད་བཞིན་པའི་དགེ་བཤེས་དབང་རྒྱལ་ལགས་ཀྱི་ལམ་སྟོན་འོག་ཨ་རིར་དབྱིན་ཡིག་སློབ་སྦྱོང་གནང་མྱོང་ཡོད། སྐབས་དེར་ངས་ཐུགས་ཕན་གསོས་ན་ཕྱག་རོགས་ཞུ་རྒྱུར་འདོད་པ་ཡོད་སྐོར་སྙན་གསེང་ཞུ་སྐབས། གོང་ས་མཆོག་གིས་རོགས་པ་དགོས་ཀྱི་འདུག་ཀྱང་དང་པོ་ཁྱེད་རང་ཨ་རི་ལ་ཕྱིར་སོང་ནས་རིགས་གཅིག་རྐང་འཛིན་གྱི་རྩོམ་བྲིས་ཕུལ་རྗེས་ལག་ཁྱེར་ལེན་དགོས། ཞེས་གསུངས་བྱུང་།
ངའི་ཉམས་ཞིབ་ཆེད་རྩོམ་གོང་འབུལ་ཞུས་རྗེས། ངས་གཙུག་ལག་སློབ་གྲྭ་ཆེན་མོའི་ཤེས་ཡོན་ལམ་སྟོན་པ་ཞིག་ལ་ཐུགས་རྗེ་ཆེ་ཞུས་པ་དང་། དགེ་བཤེས་ངག་དབང་དར་རྒྱས་ལགས་ཀྱི་དྲུང་ནས་ནང་ཆོས་སློབ་གཉེར་བྱ་ཆེད་རྒྱ་གར་དུ་ཕྱིར་ལོག་བྱས། ང་ཚོས་ཡིག་སྒྱུར་གྱི་ལས་ཀ་མུ་མཐུད་བྱས་མཐར་ང་རང་གི་བོད་སྐད་ཡར་རྒྱས་ཕྱིན་སོང་། དེར་བརྟེན་མཚན་སྙན་ཤིན་ཏུ་ཆེ་བའི་བླ་མ་སྟེ་༸གོང་ས་མཆོག་གི་མཚན་ཞབས་དང་ཡོངས་འཛིན་གནང་མཁན་དང་ང་རང་གི་དགེ་བའི་བཤེས་གཉེན་གཙོ་བོ་སེར་ཀོང་མཚན་ཞབས་རིན་པོ་ཆེའི་གསུང་སྒྱུར་བྱ་རྒྱུའི་སྐལ་བཟང་ཀྱི་གོ་སྐབས་ཐོབ་བྱུང་། ངས་སེར་ཀོང་རིན་པོ་ཆེའི་གསུང་སྒྱུར་བྱས་ཏེ་ཁོང་དང་ལྷན་དུ་རྒྱལ་སྤྱིའི་ནང་ཐེངས་གཉིས་ཙམ་ཕྱིན་པ་ཡིན། ཕྱི་ལོ་ ༡༩༨༣ ལོར་ཁོང་དགོངས་པ་ཆོས་དབྱིངས་སུ་འཐིམ་པའི་རྗེས། རྒྱལ་ཁབ་མང་པོའི་ནང་ནང་པའི་ཆོས་ཚོགས་ཀྱིས་ང་རང་དེ་དག་ནང་སློབ་ཁྲིད་བྱེད་པར་སྐད་གཏོང་གི་འདུག
ང་རང་རྒྱ་གར་ནང་ཕྱིན་པའི་སྐབས་ནས་བཟུང་། ནང་ཆོས་ཀྱིས་ཉིན་རེའི་འཚོ་བའི་ཁྲོད་ཁ་ཡོད་ལག་ཡོད་ཀྱི་ཉམས་ལེན་བྱེད་སྟངས་ཙམ་མ་ཡིན་པར། ད་དུང་ངས་སྔོན་ཆད་ཤེས་རྟོགས་མི་ཐུབ་པའི་དྲི་བ་མང་པོ་ཞིག་གི་ལན་ཡང་འདེབས་པའི་དངོས་ཡོད་ཀྱི་བདེན་དོན་དེར་ང་རང་ལ་དགའ་མགུ་ཡི་རངས་ཆེན་པོ་བྱུང་། དྲི་བ་དཔེར་ན། ངའི་མི་ཚེ་འདི་འདྲ་བ་ཇི་ལྟར་ཡིན་ནམ་ཞེས་པ་དང་། ངའི་མི་ཚེའི་མཐོང་ཆོས་ཀྱི་བྱུང་བ་རྣམས་ཇི་ལྟར་ཡོང་གི་ཡོད་དམ་ཞེས་པ་ལྟ་བུ། ནང་པས་ལས་རྒྱུ་འབྲས་ཀྱི་ཐོག་ནས་དྲི་བ་དེ་དག་ལ་ལན་འདེབས་གསལ་པོ་བྱེད་ཀྱི་འདུག དེ་ཤེས་པ་ནི་དགའ་མོས་བྱ་ཡུལ་ཞིག་འདུག གང་ཡིན་ཞེ་ན། དེས་རང་གི་ཉམས་མྱོང་འདས་པའི་མྱོང་བ་སྤེལ་གྱི་འདུག དེར་མ་ཟད་ནང་ཆོས་ཀྱིས་ཧ་ཅང་གསལ་པོ་དང་རྒྱུ་མཚན་ལྡན་པའི་ཐོག་ནས་ནང་སེམས་ཀྱི་ངོ་བོ་དང་དེའི་བྱ་བ་བྱེད་ཚུལ་འགྲེལ་བརྗོད་བྱེད་ཀྱི་འདུག གཞན་ཡང་ང་ཚོས་སོ་སོའི་ཉིན་རེའི་འཚོ་བའི་ཁྲོད་ཀྱི་དཀའ་ངལ་རྣམས་ལ་གདོང་ལེན་ཆེད་ནང་ཆོས་ཀྱི་ཐབས་ལམ་ཁག་ཉམས་ལེན་བྱེད་སྐབས། ང་ཚོས་དེ་དག་གི་ཕན་ནུས་ལྡན་པའི་གྲུབ་འབྲས་དངོས་སུ་མཐོང་གི་ཡོད་ཅིང་། དེ་ལས་རང་ཉིད་ལ་འཚམ་པ་དང་ཕན་རླབས་ཆེ་བའི་ལམ་ཞིག་རྙེད་དེ་སེམས་ཤུགས་ཆེན་པོ་འཕར་སོང་།
ཡིག་སྒྱུར་བྱེད་པ་དང་སློབ་ཁྲིད་བྱེད་པའི་སྐབས། ང་རང་གིས་གང་སྦྱངས་པའི་ནང་ཆོས་དང་དེ་རིག་གཞུང་གཅིག་ནས་གཅིག་ལ་ཇི་ལྟར་དར་ཚུལ་སྐོར་གྱི་སློབ་ཚན་འཁྲིད་ཐབས་བྱེད་ཀྱི་ཡོད། ང་རང་གིས་སློབ་སྦྱོང་བྱས་པ་ལ་བརྟེན་ནས། ནུབ་ཕྱོགས་སུ་ནང་ཆོས་དར་སྤེལ་གཏོང་བ་དང་དེང་དུས་ཀྱི་སྤྱི་ཚོགས་ནང་ནང་ཆོས་འཆད་ཉན་བྱེད་སྐབས། ང་ཚོས་ངེས་པར་དུ་ཡིད་གཟབ་དགོས་པའི་གནད་དོན་ངས་ཤེས་རྟོགས་བྱུང་། འདས་པའི་རིག་གཞུང་སོ་སོའི་ཁྲོད་ནང་ཆོས་ཇི་ལྟར་གནས་པ་ཤེས་པའི་ཐོག་ནས། དེང་དུས་འཛམ་གླིང་ནང་གི་རྒྱལ་ཁབ་གཞན་ཁག་ཏུ་ནང་ཆོས་དར་ཁྱབ་འགྲོ་བཞིན་པའི་ཐད་ལེགས་སྐྱེས་ཤིག་འབུལ་ཐུབ་པའི་རེ་བ་བཅངས་ཡོད།། །།


c: application/epub+zip

text:
ཨེ་ལེག་ཛན་ཌར་ བྷར་ཛིན་ལགས་ཀྱི་གསུང་རྩོམ་ཕྱོགས་བསྡུས་མཛད་པ་ཞིག་ཡིན་ཅིང་། མི་ལོ་ ༢༩ རིང་རྒྱ་གར་ནང་བོད་བརྒྱུད་ནང་བསྟན་ལ་ཐོས་བསམ་སྒོམ་གསུམ་གནང་། ཆབས་ཅིག་ཁོང་གིས་རང་གི་བླ་མ་ སེར་ཀོང་མཚན་ཞབས་རིན་པོ་ཆེ་སྐུ་གོང་མའི་གསུང་སྒྱུར་ཞུས་པ་དང་སྐབས་འགར་༸གོང་ས་༸སྐྱབས་མགོན་ཆེན་པོ་མཆོག་གི་གསུང་སྒྱུར་ཡང་ཞུས། ཕྱི་ལོ་ ༡༩༨༠ གྱ་གྲངས་ནས་བཟུང་འབུམ་རམས་པ་བྷར་ཛིན་ལགས་ཀྱིས་རྒྱལ་ཁབ་བདུན་བཅུ་ལྷག་ཙམ་ནང་གཙུག་ལག་སློབ་གྲྭ་ཆེན་མོ་དང་ནང་པའི་ཆོས་ཚོགས་ནང་སློབ་ཁྲིད་རྒྱ་ཆེ་མཛད།
བྷར་ཛིན་བཤད་མཛོད་ནི་རྩ་བའི་ཆ་ནས་བོད་སོག་ནང་ཆོས་ཀྱི་ཐེག་པ་ཆེན་པོ་སྔགས་དང་བཅས་པའི་སྐོར་འབུམ་རམས་པ་ཨེ་ལེག་ཛན་ཌར་ བྷར་ཛིན་གྱི་ཡིག་སྒྱུར་ཞུས་པ་དང་ནང་ཆོས་འཆད་ཁྲིད་མཛད་པ་ཁག་ཕྱོགས་བསྡུས་གནང་བའི་བཤད་མཛོད་ཅིག་ཡིན། དེའི་ནང་མདོ་དང་། གསང་སྔགས། དུས་འཁོར། རྫོགས་ཆེན། ཕྱག་རྒྱ་ཆེན་པོའི་སྒོམ་གྱི་ཐོག་བོད་བརྒྱུད་ནང་བསྟན་གྱི་ཆོས་རྒྱུད་རྙིང་མ་དང་། ས་སྐྱ། བཀའ་རྒྱུད། དགེ་ལུགས། གཡུང་དྲུང་བོན་བཅས་བོད་ཀྱི་ཆོས་རྒྱུད་ཆེན་པོ་ལྔའི་སྐོར་ཙམ་མ་ཟད་གནས་བརྟན་སྡེ་པ་དང་ཁ་ཆེའི་ཆོས་ལུགས་གཉིས་ཞིབ་བསྡུར་བྱས་ཏེ་གྲུབ་དོན་རྣམས་བཀོད་ཡོད། དེ་བཞིན་བོད་དང་སོག་པོའི་སྐར་རྩིས་དང་གསོ་བ་རིག་པ། ཤམ་བྷ་ལ། ནང་པའི་ལོ་རྒྱུས་སོགས་བཞུགས་ཡོད།
ཞལ་འདེབས་ཡོང་ཁུངས་ཀྱི་རྒྱབ་སྐྱོར་ལ་བརྟེན་ནས་བོད་བརྒྱུད་ནང་བསྟན་གྱི་སྲོལ་རྒྱུན་བཞི་དང་དབུས་ཨེ་ཤི་ཡཱི་ལོ་རྒྱུས་དང་རིག་གཞུང་སློབ་གཉེར་ཆེད་སྐད་ཡིག་མང་པོའི་ནང་རིན་མེད་དུ་དྲ་ཐོག་ནས་ཐད་ཀར་མཁོ་འདོན་བྱ་རྒྱུ་ནི་བྷར་ཛིན་བཤད་མཛོད་ཀྱི་དམིགས་ཡུལ་ཞིག་ཡིན། དེ་ནི་Berzin Archives e.V.བརྒྱུད་མི་དམངས་ཁྲོད་ཇར་མན་ཁེ་ལས་མིན་པའི་ཚོགས་པ་ཞིག་གིས་སྦྱིན་བདག་གནང་ཡོད།(gemeinnütziger Verein Register Nr. 2423Nz, Berlin).
www.berzinarchives.com
དགེ་བའི་བཤེས་གཉེན་དང་འབྲེལ་བ་དམ་ཟབ་ཡོད་པ་དེས་སོ་སོའི་མི་ཚེའི་ནང་ཡར་རྒྱས་ཆེན་པོ་དང་གལ་གནད་ཅན་གྱི་འབྲེལ་མཐུད་ཅིག་ཡོང་ངེས། དེ་ད་དུང་ཟོག་རྫུ་དང་། སེམས་ངལ་ཆོས་སེམས་བརླག་པའི་རྐྱེན་རྩར་ཡང་འགྱུར་ངེས། དེ་དག་ཚང་མ་འབྲེལ་ལམ་དེ་ཉིད་ཧུར་བརྩོན་ཆེན་པོས་ལྷད་མེད་ཅིག་བཟོས་ཡོད་མེད་ལ་རག་ལུས་ཡོད། དེ་ཡང་སོ་སོ་རང་ཉིད་དང་སོ་སོའི་དགེ་བའི་བཤེས་གཉེན་གྱི་ཡོན་ཏན་དང། འབྲེལ་མཐུད་ཀྱི་དམིགས་ཡུལ། འབྲེལ་ལམ་གྱི་འགུལ་ཤུགས་དང་ས་མཚམས་བཅས་ཀྱི་སྐོར་ལ་དོན་དངོས་དང་མཐུན་པའི་བསམ་ཕྱོགས་ཤིག་ཡོད་པར་རག་ལུས་ཡོད་པ་རེད།
ཕྲན་ནས་ Relating to a Spiritual Teacher: Building a Healthy Relationship (དགེ་བའི་བཤེས་གཉེན་ཞིག་དང་འབྲེལ་བ་བྱེད་དུས་དམ་ཚིག་གཙང་མ་ཞིག་འཛུགས་དགོས)། (Ithaca: Snow Lion, 2000; བསྐྱར་དུ་པར་སྐྲུན་བྱས་ཏེ།: Wise Teacher, Wise Student: Tibetan Approaches to a Healthy Relationship. Ithaca: Snow Lion, 2010) ཞེས་པ་སྤྱིར་བཏང་ཐོག་ནས་བརྩམས་པའི་རྒྱུ་མཚན་ནི་ང་རང་གི་དགེ་བའི་བཤེས་གཉེན་གཙོ་བོ་སྟེ། སེར་ཀོང་མཚན་ཞབས་རིན་པོ་ཆེ་དང། སྤྱི་ནོར་༸གོང་ས་༸སྐྱབས་མགོན་རིན་པོ་ཆེ་མཆོག །དགེ་བཤེས་ངག་དབང་དར་རྒྱས་ལགས་རྣམས་དང་འབྲེལ་ལམ་བྱུང་བའི་ནང་གལ་གནད་ཅན་གྱི་ཕན་ཐོགས་ཆེན་པོ་བྱུང་བ་དང། རྒྱུ་མཚན་གཞན་ནི་ང་རང་གི་འཛམ་གླིང་ནང་ཆོས་བཤད་སྐོར་བསྐྱོད་སྐབས་ཐུག་འཕྲད་བྱུང་བའི་བཅོས་མིན་ཆོས་འཚོལ་མཁན་མང་པོ་ཞིག་ལ་ཆ་རྐྱེན་བཟང་བའི་ཉམས་མྱོང་ཉུང་ཉུང་ཞིག་ལས་མེད་པར་ང་རང་བློ་ཕམ་བྱུང། ཆགས་སྲེད་དང་། དཔལ་འབྱོར། དབང་ཆ་ལོག་པར་སྤྱོད་པ་སོགས་མྱོང་བ་ངན་པ་ཡོད་པ་མང་པོ་ཞིག་གིས་ཁོ་རང་ཚོ་ཉེས་མེད་གནོད་འཚེ་ཕོག་ཡུལ་ཞིག་ཏུ་ངོས་འཛིན་བྱེད་ཀྱི་ཡོད། ལོག་པར་སྤྱོད་མཁན་གྱི་དགེ་རྒན་གཅིག་པུའི་ཐོག་ཏུ་ལེ་ལན་བཀལ་ནས་ཁོང་ཚོས་དགེ་བའི་བཤེས་གཉེན་ཚང་མ་ལས་ཐག་རིང་དུ་བཏང་བ་དང། སྐབས་རེ་ཆོས་ཀྱི་ལམ་ལས་ཀྱང་ཐག་རིང་དུ་བཏང་བ་བྱུང་ཡོད། གཞན་འགའ་ཞིག་གིས་སོ་སོའི་དམ་ཚིག་གཙང་མ་མེད་པའི་འབྲེལ་ལམ་ངོས་ལེན་མེད་པར་ཚད་ལྡན་གྱི་བཤེས་གཉེན་བསྟེན་པ་དག་སྐྱེལ་མ་བྱས་པ་ཙམ་མ་ཟད། སྤྱི་སྲོལ་ལྟར་གྱི་ཚད་གཞིར་དེས་སྐྱོན་ཆ་ཇི་ཙམ་ཡོད་མིན་ལ་མ་ལྟོས་པར་ད་དུང་དེ་ལྟ་བུའི་དགེ་རྒན་གྱི་སྤྱོད་ཚུལ་ཐམས་ཅད་ཆོས་དང་མཐུན་པ་སྟེ་དག་སྣང་དུ་བསམས། དེ་འདྲའི་མཐའ་གཉིས་པོས་སློབ་མ་རྣམས་ལ་དམ་ཚིག་གཙང་མའི་འབྲེལ་ལམ་ཞིག་ལས་འཐོབ་ངེས་ཀྱི་ཕན་ཡོན་ཡོངས་རྫོགས་འཐོབ་པར་གེགས་བྱས་ཡོད།
སློབ་མ་རྣམས་ནུབ་ཕྱོགས་པ་དང་དགེ་རྒན་ཚོ་བོད་པ་ཡིན་པའི་གནས་སྟངས་ནང་དཀའ་ངལ་གྱི་འབྱུང་རྩ་གཅིག་ནི་རིག་གཞུང་གི་གོ་འཛོལ་ཏེ། ཕྱོགས་གཞན་དེས་སོ་སོའི་རིག་གཞུང་གྱི་རྒྱས་བཅད་དང་མཐུན་པར་བྱེད་དགོས་པའི་དོན་དངོས་དང་མི་མཐུན་པའི་རེ་བ་དེ་ཡིན་པ་རེད། དེ་ལས་ལྷག་པའི་ཐེ་ཚོམ་གྱི་འབྱུང་རྩ་རྣམས་ནི་གཞུང་ཚད་ལྡན་གྱི་ནང་གསལ་བའི་བླ་སློབ་གྱི་འབྲེལ་ལམ་དེ་བཞིན་སྐབས་དོན་གྱི་ཚིག་དོན་དུ་སྒྱུར་བ་དང། ཐུན་མིན་ཐ་སྙད་གྱི་དོན་ལོག་པར་འདྲེན་པ་སྟེ། རྒྱུན་དུ་འགྱུར་ལོག་པའི་དབང་གིས་འབྱུང་གི་ཡོད་པ་རྣམས་སོ། །
ལམ་རིམ་གྱི་གཞུང་ནང་དུ་དཔེར་ན། བཤེས་གཉེན་བསྟེན་ཚུལ་གྱི་འབྲེལ་ལམ་དེ་ལམ་གྱི་རྩ་བར་གསུངས་ཡོད་པ་དང་གཞུང་གི་བརྗོད་བྱའི་ཐོག་མར་གླེང་ཡོད་པ་རེད། གཟུགས་རྒྱན་གྱི་ཐོག་ནས་བརྗོད་ན། གང་ལྟར་ཡང་ཤིང་སྡོང་གི་ཡུན་གནས་ཀྱི་རང་བཞིན་ནི་དེའི་རྩ་བ་ལས་འབྱུང་གི་ཡོད་པ་ལས་དེས་རྩ་བ་ཞིག་ལས་འགོ་འཛུགས་པ་མིན། ཤིང་སྡོང་ནི་དེའི་ས་བོན་ཞིག་ལས་འགོ་འཛུགས་ཀྱི་ཡོད་པ་དང། རྗེ་ཙོང་ཁ་པ་ཆེན་པོས་འབྲེལ་ལམ་དེར་ལམ་གྱི་ས་བོན་ཞེས་གསུངས་མེད། མདོར་བསྡུས་ན། ལམ་རིམ་གྱི་ཆེད་དུ་བྱ་བའི་གདུལ་བྱ་ནི་ལས་དང་པོ་བ་རྣམས་མ་ཡིན། དེའི་གདུལ་བྱར་རབ་བྱུང་ཕོ་མོ་གཏོགས་ཤིང་། གསང་སྔགས་ཀྱི་དབང་འཐོབ་པའི་ཆེད་འདུས་པ་དང་། ཁོང་ཚོར་སྟ་གོན་དུ་མདོའི་གཞུང་ལ་ཐོས་པ་སྔོན་དུ་བཏང་བ་ཞིག་དགོས། དེ་འདྲ་བའི་གང་ཟག་རྣམས་ལ་སྔོན་གྱི་ཐོས་བསམ་སྒོམ་གསུམ་ལས་སངས་རྒྱས་གྱི་ལམ་ལ་འཇུག་རྒྱུའི་འདུན་པ་ཡོད་བཞིན་པ་ཡིན་ཞིང་། དམ་ཚིག་གཙང་མའི་བཤེས་གཉེན་བསྟེན་ཚུལ་ནི་རྩ་བ་སྟེ། དེ་ལས་འཚང་རྒྱ་བའི་ལམ་རྫོགས་པར་བྱེད་པའི་རྒྱུན་སྲིང་རྒྱུར་འདུན་པ་སྐྱེད་པ་ཡིན། དགོས་དོན་ནི་ནུབ་ཕྱོགས་པའི་ཆོས་ཚོགས་སུ་བཅར་བའི་ལས་དང་པོ་བ་རྣམས་ཀྱིས་དེར་ཡོད་པའི་དགེ་བའི་བཤེས་གཉེན་རྣམས་སངས་རྒྱས་སུ་བལྟ་དགོས་པ་དེ་རྩ་བ་ནས་མིན་པ་རེད།
ང་རང་ཉིད་ཀྱི་གནས་ཚུལ་ནང་། ང་ལ་དགེ་བའི་བཤེས་གཉེན་ཞིག་དང་ལྷན་དུ་ཁོང་གི་སྐུ་ཐོག་གཉིས་དང་འབྲེལ་བ་དམ་ཟབ་ཡོད། ངས་ལོ་དགུའི་རིང་༸གོང་ས་ཏཱ་ལའི་བླ་མ་མཆོག་གི་མཚན་ཞབས་དམ་པ་སེར་ཀོང་མཚན་ཞབས་རིན་པོ་ཆེ་མཆོག་གི་སློབ་མ་དང་། སྐད་སྒྱུར། དབྱིན་ཇིའི་དྲུང་ཡིག ཕྱི་རྒྱལ་སྐོར་བསྐྱོད་ཀྱི་དོ་དམ་པ་བྱས་ནས་བསྡད་པ་ཡིན། རིན་པོ་ཆེ་མཆོག་ཕྱི་ལོ་ ༡༩༨༣ ལོར་སྐུ་མྱ་ངན་ལས་འདས་ཤིང། ཟླ་བ་དགུ་ཏག་ཏག་གི་རྗེས་སུ་སླར་ཡང་སྐུ་བལྟམས་པ་དང། ངོས་འཛིན་ཞུས་ནས་དགུང་ལོ་བཞིའི་ཐོག་དྷ་རམ་ས་ལར་སླར་ཡང་ཆིབས་སྒྱུར་བསྐྱངས། ཟླ་བ་ཁ་ཤས་ཀྱི་རྗེས་ང་ཚོ་མཇལ་བའི་ཡུད་ཙམ་དུ་ཁོང་དང་ང་གཉི་གས་ང་ཚོའི་འབྲེལ་མཐུད་དམ་ཟབ་དེ་སླར་ཡང་ངེས་བརྟན་བཟོས། ཁོང་གི་ཞབས་ཕྱི་ཞིག་གིས་ང་རང་སུ་ཡིན་མིན་བཀའ་འདྲི་ཞུས་པར་ཁོང་གིས། ཆོ་མེད་མ་ཤོད། ངས་ཁོ་སུ་ཡིན་མིན་ངོ་མི་ཤེས་པ་ཅི་ལ་སྲིད། ཅེས་ལན་བསྐྱོན་སོང། ག་དུས་ཡིན་ནའང་རིན་པོ་ཆེས་ང་རང་ཁོང་གི་བླ་བྲང་གི་སྐུ་འཁོར་ཉེ་པོ་ཞིག་ཏུ་བརྩིས་གནང་བ་སྟེ། དགུང་ལོ་བཞི་ལ་སོན་པ་ཞིག་གིས་བརྫུས་མ་བྱེད་མི་ཐུབ་བོ། རང་ངོས་ནས་ཀྱང་ང་ཚོའི་འབྲེལ་ལམ་དམ་ཟབ་དེ་ལ་ཐེ་ཚོམ་གང་ཡང་མེད།
ཕྱི་ལོ་ ༢༠༠༡ ལོའི་དབྱར་དུས་སུ་ཕྲན་ནས་རིན་པོ་ཆེ་དང་ལྷན་དུ་རྒྱ་གར་ལྷོ་ཕྱོགས་སུ་ཁོང་གི་གྲ་ཚང་དགའ་ལྡན་བྱང་རྩེར་ཟླ་བ་གཅིག་བསྡད་པ་ཡིན། དེ་དུས་ཁོང་དགུང་ལོ་བཅུ་བདུན་ཡིན་ཞིང་། ཁོང་གིས་དགེ་འདུན་པའི་འདུས་ཚོགས་དབུས་སུ་ཉིད་ཀྱི་གཞུང་འབྲེལ་དགེ་བཤེས་ཀྱི་མཚན་གནས་ལ་འཇུག་པའི་རྟགས་སུ་མཛད་སྒོའི་ནང་རྟགས་བསལ་བཏང་གནང་སོང། ཟླ་བ་དེའི་རིང་ཁོང་གིས་སློབ་སྦྱོང་བྱེད་བཞིན་པའི་དགེ་བཤེས་དམ་བཅའི་གཞུང་རྣམས་ལས་ང་ལ་གསུང་ཆོས་སྩལ་བ་དང། ཁོང་གི་སྐུ་ཐོག་གོང་མའི་ནུབ་ཕྱོགས་པའི་ཉེ་བའི་སློབ་མ་གཞན་ཞིག་ལ་ཉིད་ནས་བཤད་ཁྲིད་དང་གཞུང་འགྲེལ་གནང་བར་གསུང་སྒྱུར་ཞུས་པ་ཡིན། ངས་རིན་པོ་ཆེར་སླར་ཡང་ཉིད་ཀྱི་གསུང་སྒྱུར་ཞུ་རྒྱུ་བྱུང་བར་ངོ་མཚར་ཇི་ལྟར་བྱུང་བ་འགྲེལ་བརྗོད་ཞུས་པར་ཁོང་གིས། ལོས་ཡིན། དེ་ནི་ཁྱེད་རང་གི་ལས་རེད། ཅེས་གསུངས་བྱུང། ང་རང་གི་ངོས་ནས་ཀྱང་མུ་མཐུད་ནས་རིན་པོ་ཆེར་རྒྱུན་སྲོལ་མ་ཡིན་པའི་བརྒྱུད་རིམ་ཐོག་ནས་སྐུ་ཐོག་གོང་མས་གནང་བའི་ཆོས་དང་སྲིད་ཀྱི་བསླབ་བྱ་རྣམས་ཕྱིར་ཕུལ་བ་ཡིན།
སེར་ཀོང་མཚན་ཞབས་རིན་པོ་ཆེའི་སྐུ་ཐོག་གཉིས་དང་ལྷན་དུ་བྱུང་བའི་ང་རང་སྒེར་གྱི་འབྲེལ་ལམ་དེས་དམ་ཆོས་དང་སྐྱེ་བ་སྔ་ཕྱིར་ང་རང་གིས་སློབ་སྦྱོང་དང་སྒོམ་ཉམས་ལེན་བྱས་པ་ཙམ་ལས་ལྷག་པའི་གདེང་ཚོད་ཆེ་བ་ཞིག་སྟེར་གྱི་འདུག དེ་ནི་དངོས་འབྲེལ་ལམ་ལ་མུ་མཐུད་ནས་འཇུག་རྒྱུར་བློ་སྟོབས་སྟེར་བའི་གཞི་རྩ་ཞིག་རེད་འདུག ཁོང་དང་ང་རང་གཉི་གའི་ཐོག་ནས་ཁོང་གི་སྐུ་ཐོག་གཉིས་ཀྱི་ནང་སོ་སོའི་དབར་གྱི་ལས་འགན་ལ་སོ་སོར་སླུ་བྲིད་བྱས་མེད། ཁོ་དང་ང་ནི་སོ་སོ་སུ་ཞིག་ཡིན་མིན་ཐད་ལ་མཐའ་གཅིག་ཏུ་མཚུངས་པ་མིན་ལ། མཐའ་གཅིག་ཏུ་འགལ་བ་ཡང་མ་ཡིན། ཁོང་ང་གཉིས་རྒྱུན་ཞིག་སྟེ། ཕན་ཚུན་སེམས་གཏིང་ནས་གུས་བརྩི་དང་ལྷན་དུ་སོ་སོའི་མི་ཚེའི་ད་ལྟ་དང་འབྱུང་འགྱུར་ནང་གི་གནས་སྐབས་འདྲ་མིན་སྐོར་ལ་དོན་དང་མཐུན་པའི་བསམ་ཕྱོགས་ཤིག་གཞི་རྩར་བྱས་ཤིང། གཉི་གས་ཕན་ཚུན་གཅིག་ནས་གཅིག་ཤོས་ལ་དཀའ་ངལ་མེད་པའི་ཐོག་ནས་སློབ་ཁྲིད་དང་སློབ་སྦྱོང་ལེན་རེས་བྱེད་ཀྱི་ཡོད། དེ་ནི་ཡོངས་སུ་རང་བཞིན་དུ་ཚོར།
ཚན་རིག་རྟོག་སྒྲུང་སྟེ། སྐར་མའི་རྒྱང་བསྐྱོད་ (Star Trek) གློག་བརྙན་ལ་དགའ་མོས་ཅན་གྱི་མི་ཞིག་ཡིན་པའི་ཆ་ནས་ང་ལ་གློག་བརྙན་དེའི་རྒྱུན་ངོ་མ་རྣམས་དང་མི་རབས་རྗེས་མ་ཞེས་པ་གཉིས་ཀའི་ལས་མིའི་ཁོངས་སུ་ཡོད་པ་ལྟ་བུའི་མྱོང་བ་འཆར་བ་ནི། སྔོན་ལ་འགོ་དཔོན་ཀེར་ཀི་ (Captain Kirk) འོག་ལ་དང་ད་ལྟ་ཁོང་གི་སྐུ་སྐྱེ་རྗེས་མ་འགོ་དཔོན་པི་ཁར་ཌི་ (Captain Picard) ཁོང་ད་དུང་ཡང་གསར་སྦྱོང་གཞོན་ནུ་ཞིག་གི་ཚུལ་དུ་སྦྱོང་བརྡར་བྱེད་ཀྱིན་ཡོད་པའི་འོག་ལས་ཀ་བྱེད་ཀྱི་ཡོད་པ་དེ་རེད། ངས་གདོང་ལེན་བྱེད་པའི་ཁ་གཏད་གཙོ་བོ་ནི་མུ་མཐུད་ནས་ལས་བསགས་ཏེ་འབྱུང་འགྱུར་གྱི་ཨེན་ཊེར་པེ་རའི་སི་ (Enterprise) ཞེས་པའི་གནམ་གྲུ་ཚང་མའི་ལས་མིའི་ཐོག་ནས་སྲི་ཞུ་སྒྲུབ་རྒྱུ་དེ་ཡིན་ནོ།། །།
ཨེ་ལེག་ཛན་ཌར། བྷར་ཛིན། ཕྱི་ལོ་ ༢༠༠༢ ཟླ་ ༢ །


text:
Published March 12, 2013
བོད་མི་གནས་སྡོད་བྱེད་ཡུལ་རྒྱ་གར་གྱི་གཞིས་ཆགས་ཁག་མང་ཆེ་བའི་ནང་རྒྱ་གར་གྱི་ཡུལ་མི་ཚོས་མ་ གཏོགས་བོད་མིས་གད་སྙིགས་ཀྱི་ཚོང་ལས་གནང་མཁན་ལྷ་ལམ་ཡོད་ཀྱི་མ་རེད། ཡིན་ནའང་ རྡོར་རྗེ་དཔལ་ལྡན་ལགས་ཀྱིས་རྒྱ་གར་ལྷོ་ཕྱོགས་ཁུལ་ལ་གད་སྙིགས་ཉོ་ཚོང་གི་ཚོང་ལས་ཞིག་ འགོ་བཙུགས་ཏེ་ལོ་གཉིས་ཙམ་འགྲོ་གི་ཡོད་ཅིང། ཁོང་གིས་ས་གནས་བོད་མི་དང་དགོན་སྡེ་གྲྭ་ ཚང་ཁག་ནས་ཤོག་སྙིགས་དང་ལྕགས་ལྷྲུག་འགྱིག་གཏམ་སོགས་བེད་སྦྱོད་བཏང་ཟིན་པའི་ཆ་དངོས་ མང་པོ་ཉོས་ཏེ་རྒྱ་གར་གྱི་ཚོང་པ་གཞན་ཚོ་ལ་འཚོང་གི་ཡོད་པ་རེད། མང་པོས་ཚོང་ལས་དེ་ས་གནས་ཀྱི་ཁོར་ཡུག་སྲུང་སྐྱོབ་ལ་ཡང་ཕན་ཐོགས་ཆེན་པོ་ཡོད་པ་ཞིག་ལ་ཡང་ངོས་འཛིན་ བྱེད་ཀྱི་ཡོད་པ་རེད། ༌


text:
༢༠༡༣ ཟླ་ ༣ ཚེས་ ༥ རེས་གཟའ་མིག་དམར།
༄༅། །ཕྱི་ལོ་ ༢༠༡༣ ཟླ་ ༣ ཚེས་ ༤ རེས་གཟའ་ཟླ་བའི་ཕྱེད་ཡོལ་དུ་འཕགས་ཡུལ་ཀིརྟིའི་བྱེས་པ་གྲྭ་ཚང་གི་དབུ་བླ་བཀའ་ཟུར་ཀིརྟི་བློ་བཟང་བསྟན་འཛིན་རིན་པོ་ཆེ་མཆོག་གིས་སུད་སི་གྲོང་ཁྱེར་ཇི་ནི་ཝར་(Geneva) ཕྱོགས་ཕེབས་གནང་སྟེ་ཁུལ་དེར་རྟེན་གཞི་བྱས་པའི་འཛམ་གླིང་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཁང་གི་ལས་ཁུངས་སུ་བཅར་ནས་འཛམ་གླིང་མཉམ་འབྲེལ་རྒྱལ་ཚོགས་ཀྱི་ཆོས་དད་རང་དབང་སྲུང་སྐྱོབ་ཚོགས་ཆུང་གི་དམིགས་བསལ་སྐུ་ཚབ་ (UN Special Rapporteur on freedom of religion or belief) སྐུ་ཞབས་ཧེ་ནར་བྷེ་ལི་ཕིལ་ (Mr. Heiner Bielefeldt) མཆོག་དང་མཇལ་འཕྲད་གནང་ཡོད།
དེ་ཡང་རིན་པོ་ཆེ་མཆོག་གིས་ད་ཐེངས་ཁོང་རང་ཉིད་འཛམ་གླིང་མཉམ་འབྲེལ་རྒྱལ་ཚོགས་ཀྱི་འབྲེལ་ཡོད་ལས་ཁུངས་སུ་བཅར་རྒྱུའི་དགོས་འདུན་གཙོ་བོ་ནི། བོད་ནང་གི་གནས་སྟངས་སྤྱི་དང་ལྷག་པར་བོད་མི་ ༡༠༧ རང་སྲེག་བཏང་ཁོངས་ནས་མང་ཆེ་བ་འབྱུང་ས་རྔ་པ་ས་ཁུལ་གྱི་གནས་སྟངས་དང་འབྲེལ་བ་ཡོད་སྐོར་གསལ་བཤད་གནང་དོན།
མའོ་ཙེ་ཏུང་གི་འགོ་ཁྲིད་འོག་ཕྱི་ལོ་ ༡༩༣༦ ནས་ཕྱི་ལོ་ ༡༩༣༧ བར་དམར་དམག་རྒྱང་བསྐྱོད་ཆེན་མོའི་སྐབས་ནས་བཟུང་རྔ་པའི་ས་ཁུལ་དུ་གནས་སྡོད་བོད་མི་ཚོས་མི་རབས་གསུམ་རིང་རྒྱ་ནག་དམར་པོའི་འོག་དཀའ་སྡུག་ཧ་ཅང་མྱངས་ཡོད་པ་ནི། ཕྲན་གྱི་ཕ་མའི་སྐབས་དམར་དམག་རྒྱང་བསྐྱོད་རིང་དཀའ་སྡུག་ཧ་ཅང་མྱངས་པ་དང། ཕྲན་རང་ཉིད་ལ་མཚོན་ན་ཕྱི་ལོ་ ༡༩༥༩ ལོར་དུས་འགྱུར་བྱུང་མཚམས་དཀའ་ངལ་འཕྲད་པ་མ་ཟད། དེང་སྐབས་རྒྱལ་དར་དམར་པོའི་འོག་འཚར་ལོངས་བྱུང་བའི་བོད་མི་མི་རབས་གསུམ་པ་ཚོས་རྒྱ་དམར་བཙན་གནོན་འོག་དཀའ་སྡུག་ཧ་ཅང་མྱོང་བཞིན་ཡོད།
ཀིརྟི་དགོན་པ་ལྟ་བུར་མཚོན་ན་ཕྱི་ལོ་ ༢༠༠༨ ནས་བཙོན་ཁང་ལྟ་བུར་གྱུར་ཡོད། ཕྱི་ལོ་ ༢༠༡༡ ཕྱི་ཟླ་ ༤ ཟླ་མཇུག་ནས་བཟུང་ཀིརྟི་དགོན་པའི་དགེ་འདུན་པ་ཞལ་གྲངས་ ༣༠༠ དགོན་པ་ནས་བཙན་དབང་འོག་གནས་དབྱུང་བཏང་ཡོད་པ་མ་ཟད། ཕྱི་ལོ་ ༢༠༠༨ ལོའི་ཕྱི་ཟླ་ ༣ ཚེས་ ༡༦ ཉིན་རྔ་པའི་ཁུལ་དུ་མང་ཚོགས་ཀྱིས་རྒྱ་ནག་གཞུང་ལ་ཞི་བའི་གྱེན་ལངས་བྱས་རྐྱེན་དམག་མིས་མེ་མདའ་བརྒྱབ་སྟེ། བོད་མི་ ༢༨ དམར་གསོད་བཏང་ཡོད། དེ་ཁོངས་ནས་བོད་མི་ཆུང་ཤོས་ནི་འབྲིང་རིམ་སློབ་གྲྭར་སྐྱོད་བཞིན་པའི་བོད་མི་ལོ་ན་ ༡༦ སོན་པའི་བུད་མེད་ལྷུན་གྲུབ་མཚོ་ཆགས་ཡོད། ཅེས་གསུངས། སྐབས་དེར་བོད་ནང་དུ་བོད་མི་ཚོས་རང་ལུས་མེར་སྲེག་བཏང་བའི་ཛ་དྲག་གནས་སྟངས་ཐོག་སྐུ་ཞབས་ཧེ་ནར་བྷེ་ལི་ཕིལ་མཆོག་གིས་རིན་པོ་ཆེ་མཆོག་ལ་ཞུས་དོན། རང་ལུས་མེར་སྲེག་བཏང་བ་དེས་བོད་ནང་དུ་གནས་སྟངས་ཛ་དྲག་ཆེ་ལོས་ཇི་འདྲ་ཡིན་མིན་རྟོགས་ཐུབ།
དེར་བརྟེན་ངས་རྒྱ་ནག་གཞུང་གི་འབྲེལ་ཡོད་དཔོན་རིགས་ལ་ཡི་གེ་བྲིས་ཏེ་བོད་མི་ཚོས་རང་ལུས་མེར་སྲེག་བཏང་བའི་གནད་དོན་ཐོག་སེམས་འཚབ་ཡོད་སྐོར་བརྗོད་རྒྱུ་བྱུང། ཞེས་ཞུས་པ་མ་ཟད། ཁོང་གིས་ཕྱི་ལོ་ ༢༠༡༣ ཟླ་ ༣ ཚེས་ ༥ རེས་གཟའ་མིག་དམར་ཉིན་འཛམ་གླིང་མཉམ་འབྲེལ་རྒྱལ་ཚོགས་འགྲོ་བ་མིའི་ཐོབ་ཐང་ལྷན་ཁང་གི་ཚོགས་ཆེན་ཐེངས་ ༢༢ ཚོགས་སྐབས་བོད་མིས་རང་ལུས་མེར་སྲེག་བཏང་བའི་གནད་དོན་སྐོར་གསལ་བཤད་གནང་རྒྱུ་ཡིན་སྐོར་རིན་པོ་ཆེ་མཆོག་ལ་ཞུས་ཡོད། ཕྱོགས་མཚུངས་སྐབས་དེར་སྐུ་ཞབས་ཧེ་ནར་བྷེ་ལི་ཕིལ་མཆོག་གིས་རིན་པོ་ཆེ་མཆོག་ལ་བོད་མི་ཚོས་རང་ལུས་མེར་སྲེག་ལྟ་བུའི་ལས་འགུལ་སྤེལ་དགོས་པ་རྒྱུ་མཚན་གཙོ་བོ་ཇི་ཡིན་སྐོར་བཀའ་འདྲི་ཞུས་པར། རིན་པོ་ཆེ་མཆོག་གིས་གསལ་བཤད་གནང་དོན། རྒྱ་ནག་གཞུང་གི་སྲིད་བྱུས་འོག་བོད་མིའི་རིག་གཞུང་དང་། ཆོས། མི་རིགས་དང་བཅས་པ་རྩ་མེད་འགྲོ་རྒྱུའི་གནས་སྟངས་ཆགས་ཡོད། ད་ལྟའི་བོད་ནང་གི་ཛ་དྲག་གནས་སྟངས་ཀྱི་རྒྱུ་རྐྱེན་གཙོ་བོ་ནི་ལོ་ངོ་དྲུག་ཅུའི་རིང་རྒྱ་ནག་དམར་པོའི་སྲིད་གཞུང་གིས་བོད་མིའི་ཆོས་དང་རིག་གཞུང། སྐད་ཡིག ཁོར་ཡུག་སོགས་ལ་གཏོར་བཤིག་དང་དམ་བསྒྲགས་ཧ་ཅང་བྱས་པ་ལས་གནས་སྟངས་འདི་འདྲ་ཆགས་ཡོད། ཕྲན་གྱིས་ད་ལྟའི་ཆར་སེམས་འཚབ་ཆེ་ཤོས་ནི་རང་ལུས་མེར་སྲེག་གཏོང་མཁན་ཚོའི་ནང་མི་སྤུན་མཆེད་ཚོའི་བདེ་འཇགས་ཐོག་སེམས་འཁྲལ་ཧ་ཅང་ཡོང་བཞིན་འདུག དེར་བརྟེན་སྐུ་ཉིད་མཆོག་གིས་བོད་མི་དེ་དག་གི་བདེ་འཇགས་ཐོག་རོགས་རམ་གནང་རོགས། ཞེས་ཕྲན་གྱིས་འབོད་སྐུལ་ཞུ་རྒྱུ་ཡིན། ཞེས་གསུངས་ཡོད།
ཐེངས་འདིར་ཀིརྟི་རིན་པོ་ཆེ་མཆོག་གིས་ཡུ་རོབ་རྒྱལ་ཁབ་བྷེལ་ཇམ་དང་ཧོ་ལེན་ཌི། ཕ་རན་སི། ཇར་མ་ནི། ཨིང་ལན་ཌི་བཅས་སུ་ཕྱོགས་ཕེབས་གནང་རྒྱུ་ཡིན་འདུག་པ་བཅས།།


text: ༄༅། །ཕྱི་ལོ་ ༢༠༡༢ ཟླ་ ༤ ཚེས་ ༣ ཉིན་ནོ་བེལ་ཞི་བདེའི་གཟེངས་རྟགས་བཞེས་མྱོང་མཁན་གྱི་མི་སྣ་གྲགས་ཅན་བཅུ་གཉིས་ཀྱིས་རྒྱ་ནག་གི་སྲིད་འཛིན་ཧུའུ་ཅིན་ཐའོ་ལ་ཞུ་སྙན་ཞིག་ཕུལ་ཏེ་བོད་ཀྱི་༸སྐྱབས་མགོན་ཏཱ་ལའི་བླ་མ་མཆོག་དང་ལྷན་གང་མགྱོགས་འབྲེལ་མོལ་གནང་སྟེ་བོད་ཀྱི་དཀའ་ངལ་སེལ་དགོས་པ་མ་ཟད། བོད་ནང་དུ་འཕྲལ་མར་རྒྱལ་སྤྱིའི་འགྲོ་བ་མིའི་ཐོབ་ཐང་རྟོག་ཞིབ་ཚོགས་མི་དང། རྒྱལ་སྤྱིའི་གསར་འགོད་པ་གཏོང་དགོས་པའི་འབོད་སྐུལ་ཞུས་ཡོད། དེ་ཡང་ཞུ་སྙན་གྱི་ནང་དོན་གཙོ་བོ་ནི། རྒྱ་ནག་གཞུང་གིས་བོད་མིའི་ཆེ་མཐོང་ལ་རྩིས་འཇོག་དགོས་པ་དང། ༸སྐྱབས་མགོན་ཏཱ་ལའི་བླ་མ་མཆོག་དང་བོད་མིའི་དབུ་ཁྲིད་དང་ལྷན་འབྲེལ་མོལ་གནང་དགོས་པ། དེ་བཞིན་བོད་ནང་དུ་བོད་མི་ཚོས་རང་ལུས་མེར་སྲེག་བཏང་སྟེ་རྒྱ་ནག་གཞུང་ལ་ངོ་རྒོལ་གྱི་འུ་ཐུག་ཐབས་ཟད་ཀྱི་བྱ་སྤྱོད་དེར་རྒྱལ་སྤྱིའི་སྤྱི་ཚོགས་ཀྱིས་ཧ་ཅང་སེམས་འཚབ་ཡོད་པ་དང། དེར་བརྟེན་རྒྱ་ནག་གཞུང་གིས་བོད་མི་ཚོའི་འབོད་སྒྲ་དེར་ངེས་པར་དུ་ཡ་ལན་ཐོག་བོད་མིའི་དཀའ་ངལ་ལ་བསམ་གཞིག་གིས་དཀའ་ངལ་དེ་དག་སེལ་རྒྱུའི་ཐབས་ལམ་ཞིག་གང་མགྱོགས་འཚོལ་དགོས། (more…)